CELEX: 52020PC0594
Language: el
Date: 2020-09-24
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με ένα πιλοτικό καθεστώς για τις υποδομές της αγοράς που βασίζονται σε τεχνολογία κατανεμημένου καθολικού

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.9.2020
            COM(2020) 594 final
            2020/0267(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με ένα πιλοτικό καθεστώς για τις υποδομές της αγοράς που βασίζονται σε τεχνολογία κατανεμημένου καθολικού
            (Κείμενο που παρουσιάζει ενδιαφέρον για τον ΕΟΧ)
            {SEC(2020) 308 final} - {SWD(2020) 201 final} - {SWD(2020) 202 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η παρούσα πρόταση αποτελεί μέρος μιας δέσμης μέτρων για την περαιτέρω αξιοποίηση και στήριξη του δυναμικού του ψηφιακού χρηματοοικονομικού τομέα όσον αφορά την καινοτομία και τον ανταγωνισμό, με τον μετριασμό, παράλληλα, των κινδύνων. Συνάδει με τις προτεραιότητες της Επιτροπής να προετοιμάσει την Ευρώπη για την ψηφιακή εποχή και να οικοδομήσει μια οικονομία έτοιμη να αντιμετωπίσει το μέλλον, στην υπηρεσία των πολιτών. Η δέσμη μέτρων για τον ψηφιακό χρηματοοικονομικό τομέα περιλαμβάνει μια νέα στρατηγική ψηφιακών χρηματοοικονομικών υπηρεσιών για τον χρηματοπιστωτικό τομέα της ΕΕ
                     1
                  , με στόχο να διασφαλιστεί ότι η ΕΕ ενστερνίζεται την ψηφιακή επανάσταση και ηγείται αυτής, με επικεφαλής καινοτόμες ευρωπαϊκές επιχειρήσεις, καθιστώντας τα οφέλη του ψηφιακού χρηματοοικονομικού τομέα διαθέσιμα στους Ευρωπαίους καταναλωτές και στις ευρωπαϊκές επιχειρήσεις. Πέραν της παρούσας πρότασης, η δέσμη μέτρων περιλαμβάνει επίσης πρόταση κανονισμού για τη δημιουργία αγορών κρυπτοπεριουσιακών στοιχείων
                     2
                  , πρόταση σχετικά την ψηφιακή επιχειρησιακή ανθεκτικότητα
                     3
                  , και πρόταση για την αποσαφήνιση ή την τροποποίηση ορισμένων συναφών κανόνων της ΕΕ για τις χρηματοπιστωτικές υπηρεσίες
                     4
                  .
               
               
                  Ένας από τους τομείς προτεραιότητας που προσδιορίζονται στη στρατηγική είναι να διασφαλιστεί ότι το κανονιστικό πλαίσιο της ΕΕ για τις χρηματοοικονομικές υπηρεσίες είναι φιλικό προς την καινοτομία και δεν θέτει εμπόδια στην εφαρμογή νέων τεχνολογιών. Η παρούσα πρόταση, σε συνδυασμό με την πρόταση για ένα εξειδικευμένο καθεστώς για τα κρυπτοπεριουσιακά στοιχεία, αντιπροσωπεύει τις πρώτες συγκεκριμένες δράσεις στον εν λόγω τομέα, με στόχο την παροχή του ενδεδειγμένου επιπέδου προστασίας καταναλωτών και επενδυτών, την ασφάλεια δικαίου για τα κρυπτοπεριουσιακά στοιχεία, την παροχή σε καινοτόμες επιχειρήσεις της δυνατότητας να κάνουν χρήση της τεχνολογίας αλυσίδας συστοιχιών (blockchain), της τεχνολογίας κατανεμημένου καθολικού («DLT») και των κρυπτοπεριουσιακών στοιχείων, καθώς και τη διασφάλιση της χρηματοπιστωτικής σταθερότητας.
               
            
            
               Τα κρυπτοπεριουσιακά στοιχεία συνιστούν μία από τις σημαντικότερες εφαρμογές της τεχνολογίας αλυσίδας συστοιχιών στον χρηματοοικονομικό τομέα. Από τη δημοσίευση του σχεδίου δράσης της Επιτροπής για τη χρηματοοικονομική τεχνολογία
                  5
               , τον Μάρτιο του 2018, και έπειτα, η Επιτροπή διερευνά τις ευκαιρίες και τις προκλήσεις που έχουν εγείρει τα κρυπτοπεριουσιακά στοιχεία. Στο σχέδιο δράσης του 2018 για τη χρηματοοικονομική τεχνολογία, η Επιτροπή ανέθεσε στην Ευρωπαϊκή Αρχή Τραπεζών (EBA) και στην Ευρωπαϊκή Αρχή Κινητών Αξιών και Αγορών (ESMA) την εντολή να αξιολογήσουν τη δυνατότητα εφαρμογής και την καταλληλότητα του υφιστάμενου κανονιστικού πλαισίου για τις χρηματοπιστωτικές υπηρεσίες όσον αφορά τα κρυπτοπεριουσιακά στοιχεία. Η γνωμοδότηση
                  6
               , που εκδόθηκε τον Ιανουάριο του 2019, υποστήριζε ότι, παρότι ορισμένα κρυπτοπεριουσιακά στοιχεία θα μπορούσαν να εμπίπτουν στο πεδίο εφαρμογής της νομοθεσίας της ΕΕ, η αποτελεσματική εφαρμογή της στα εν λόγω περιουσιακά στοιχεία δεν είναι πάντοτε απλή. Επιπλέον, στη γνωμοδότηση επισημαίνεται ότι οι διατάξεις της υφιστάμενης νομοθεσίας της ΕΕ ενδέχεται να αποτελούν ανασταλτικό παράγοντα για τη χρήση της τεχνολογίας DLT. Ταυτόχρονα, η EBA και η ESMA υπογράμμισαν ότι –πέραν της νομοθεσίας της ΕΕ που έχει ως στόχο την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας– τα περισσότερα κρυπτοπεριουσιακά στοιχεία δεν εμπίπτουν στο πεδίο εφαρμογής της νομοθεσίας της ΕΕ για τις χρηματοπιστωτικές υπηρεσίες και, ως εκ τούτου, δεν υπόκεινται, μεταξύ άλλων, σε διατάξεις σχετικά με την προστασία των καταναλωτών και των επενδυτών και την ακεραιότητα της αγοράς, παρότι συνεπάγονται τέτοιους κινδύνους. Επιπλέον, ορισμένα κράτη μέλη θέσπισαν προσφάτως νομοθεσία σχετικά με ζητήματα που αφορούν τα κρυπτοπεριουσιακά στοιχεία, με αποτέλεσμα κατακερματισμό της αγοράς.
            
            
               Δεδομένων των εξελίξεων αυτών και στο πλαίσιο του ευρύτερου ψηφιακού θεματολογίου της Επιτροπής, η πρόεδρος Ursula von der Leyen επισήμανε την ανάγκη για «μια κοινή προσέγγιση με τα κράτη μέλη σχετικά με τα κρυπτονομίσματα, ώστε να εξασφαλίσουμε ότι κατανοούμε τον τρόπο με τον οποίο μπορούμε να αξιοποιήσουμε στο έπακρο τις ευκαιρίες που δημιουργούν και να αντιμετωπίσουμε τους νέους κινδύνους που ενδέχεται να εγκυμονούν»
                  7
               . Αναγνωρίζοντας τους κινδύνους που ενδέχεται να παρουσιάσουν, η Επιτροπή και το Συμβούλιο προέβησαν επίσης σε κοινή δήλωση, τον Δεκέμβριο του 2019, ότι «δεσμεύονται να θεσπίσουν ένα πλαίσιο το οποίο θα αξιοποιεί τις πιθανές ευκαιρίες που μπορούν να προσφέρουν τα κρυπτοπεριουσιακά στοιχεία»
                  8
               . Πιο πρόσφατα, το Ευρωπαϊκό Κοινοβούλιο καταρτίζει έκθεση σχετικά με την ψηφιακή χρηματοδότηση, η οποία εστιάζεται ιδίως στα κρυπτο-στοιχεία του ενεργητικού
                  9
               .
            
            
               
                  Με σκοπό την αντιμετώπιση όλων αυτών των ζητημάτων και τη δημιουργία ενός πλαισίου της ΕΕ που θα παρέχει στις αγορές τη δυνατότητα χρήσης κρυπτοπεριουσιακών στοιχείων και τη μετατροπή παραδοσιακών χρηματοοικονομικών περιουσιακών στοιχείων σε μάρκες (token), καθώς και την ευρύτερη χρήση της τεχνολογίας DLT σε χρηματοπιστωτικές υπηρεσίες, η παρούσα πρόταση θα συνοδεύεται από άλλες νομοθετικές προτάσεις. Η Επιτροπή προτείνει να διευκρινιστεί ότι ο ισχύων ορισμός για τα «χρηματοπιστωτικά μέσα» —ο οποίος ορίζει το πεδίο εφαρμογής της οδηγίας για τις αγορές χρηματοπιστωτικών μέσων (MiFID II)
                     10
                  — περιλαμβάνει χρηματοπιστωτικά μέσα που βασίζονται στην τεχνολογία DLT
                     11
                  , και να θεσπιστεί ένα εξειδικευμένο καθεστώς για τα κρυπτοπεριουσιακά στοιχεία που δεν καλύπτονται από την υφιστάμενη νομοθεσία για τις χρηματοπιστωτικές υπηρεσίες, καθώς και για τις «μάρκες ηλεκτρονικού χρήματος»
                     12
                  .
               
               
                  Η παρούσα πρόταση, η οποία καλύπτει ένα πιλοτικό καθεστώς για την υποδομή της αγοράς DLT με τη μορφή κανονισμού, περιλαμβάνει τέσσερις γενικούς και συναφείς στόχους. Ο πρώτος στόχος είναι αυτός της ασφάλειας δικαίου. Προκειμένου να αναπτυχθούν εντός της ΕΕ οι δευτερογενείς αγορές κρυπτοπεριουσιακών στοιχείων που χαρακτηρίζονται ως χρηματοπιστωτικά μέσα, οφείλουμε να γνωρίζουμε ακριβώς το επίπεδο στο οποίο το πλαίσιο δεν ανταποκρίνεται πλέον στον σκοπό για τον οποίο προορίζεται. Ο δεύτερος στόχος είναι η στήριξη της καινοτομίας. Η άρση των εμποδίων ως προς την εφαρμογή των νέων τεχνολογιών στον χρηματοπιστωτικό τομέα στηρίζει τη στρατηγική της Επιτροπής για τις ψηφιακές χρηματοοικονομικές υπηρεσίες. Με σκοπό να προωθηθεί η υιοθέτηση της τεχνολογίας και η υπεύθυνη καινοτομία, είναι αναγκαίο ένα πιλοτικό καθεστώς, με στόχο να διασφαλίσει ότι τεκμηριώνονται ευρύτερης εμβέλειας αλλαγές της υφιστάμενης νομοθεσίας για τις χρηματοπιστωτικές υπηρεσίες. Ο τρίτος στόχος είναι να εδραιωθεί η προστασία των καταναλωτών και των επενδυτών και η ακεραιότητα της αγοράς, ενώ ο τέταρτος στόχος είναι η διασφάλιση της χρηματοπιστωτικής σταθερότητας. Το πιλοτικό καθεστώς θα καθιερώσει κατάλληλες εγγυήσεις, για παράδειγμα τον περιορισμό των ειδών χρηματοπιστωτικών μέσων που μπορούν να αποτελέσουν αντικείμενο διαπραγμάτευσης. Επιπλέον, οι διατάξεις που στοχεύουν ειδικά στη διασφάλιση της χρηματοπιστωτικής σταθερότητας και της προστασίας των καταναλωτών και των επενδυτών δεν θα εμπίπτουν στο πεδίο εφαρμογής των διατάξεων από τις οποίες θα μπορεί να εξαιρεθεί μια υποδομή της αγοράς DLT.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση αποτελεί μέρος ενός ευρύτερου πλαισίου για τα κρυπτοπεριουσιακά στοιχεία και την τεχνολογία κατανεμημένου καθολικού (DLT), καθώς συνοδεύεται από προτάσεις που επιδιώκουν να διασφαλίσουν ότι οι υφιστάμενες νομοθετικές πράξεις δεν αποτελούν εμπόδιο στην υιοθέτηση νέων τεχνολογιών κατά την επίτευξη των στόχων τους, καθώς και από ένα εξειδικευμένο καθεστώς για τα κρυπτοπεριουσιακά στοιχεία που δεν καλύπτονται από την υφιστάμενη νομοθεσία για τις χρηματοοικονομικές υπηρεσίες, και για τις «μάρκες ηλεκτρονικού χρήματος».
            
            
               Στο πλαίσιο του σχεδίου δράσης για τη χρηματοοικονομική τεχνολογία, που εγκρίθηκε τον Μάρτιο του 2018
                  13
               , η Επιτροπή ανέθεσε στις ΕΕΑ την εντολή να γνωμοδοτήσουν όσον αφορά τη δυνατότητα εφαρμογής και την καταλληλότητα του υφιστάμενου κανονιστικού πλαισίου της ΕΕ για τις χρηματοοικονομικές υπηρεσίες όσον αφορά τα κρυπτοπεριουσιακά στοιχεία. Η παρούσα πρόταση λαμβάνει υπόψη τη γνωμοδότηση της EBA και της ESMA
                  14
               . Ευθυγραμμίζεται επίσης με την πρωταρχική φιλοδοξία της στρατηγικής για τις ψηφιακές χρηματοοικονομικές υπηρεσίες να διασφαλιστεί ότι το πλαίσιο της ΕΕ είναι φιλικό προς την καινοτομία. 
            
            
               •Συνέπεια με άλλες πολιτικές της Ένωσης
            
            
               Όπως δήλωσε η Πρόεδρος von der Leyen στις πολιτικές κατευθύνσεις της
                  15
                και αναφέρεται στην ανακοίνωση με τίτλο «Διαμόρφωση του ψηφιακού μέλλοντος της Ευρώπης»
                  16
               , είναι ζωτικής σημασίας η Ευρώπη να αξιοποιήσει όλες τις δυνατότητες της ψηφιακής εποχής και να ενισχύσει τη βιομηχανία και την ικανότητά της για καινοτομία μέσα στα όρια που επιβάλλουν η ασφάλεια και η δεοντολογία.
            
            
               Η πρόταση συνάδει επίσης με τις πολιτικές της Ένωσης που έχουν ως στόχο τη δημιουργία μιας Ένωσης Κεφαλαιαγορών (CMU). Ανταποκρίνεται ιδίως στην τελική έκθεση του φόρουμ υψηλού επιπέδου, στην οποία τονίζεται το αναξιοποίητο δυναμικό των κρυπτοπεριουσιακών στοιχείων και καλείται η Επιτροπή να αυξήσει την ασφάλεια δικαίου και να θεσπίσει σαφείς κανόνες για τη χρήση κρυπτοπεριουσιακών στοιχείων
                  17
               . 
            
            
               Τέλος, η πρόταση ευθυγραμμίζεται πλήρως με τη σύσταση που περιλαμβάνεται στη στρατηγική για την Ένωση Ασφάλειας όσον αφορά την ανάπτυξη νομοθετικού πλαισίου για τα κρυπτοπεριουσιακά στοιχεία, δεδομένων των αυξανόμενων επιπτώσεων που θα έχουν οι εν λόγω νέες τεχνολογίες στον τρόπο έκδοσης, ανταλλαγής και από κοινού χρήσης των χρηματοοικονομικών περιουσιακών στοιχείων, καθώς και στην πρόσβαση σε αυτά
                  18
               .
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η πρόταση βασίζεται στο άρθρο 114 της ΣΛΕΕ, το οποίο παρέχει στα ευρωπαϊκά θεσμικά όργανα την αρμοδιότητα να θεσπίζουν κατάλληλες διατάξεις σχετικά με την προσέγγιση των νομοθετικών πράξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς. Σκοπός της πρότασης είναι να επιτραπεί μέσω παρεκκλίσεων η δοκιμαστική χρήση της τεχνολογίας DLT σε συναλλακτικές και μετασυναλλακτικές πράξεις κρυπτοπεριουσιακών στοιχείων που χαρακτηρίζονται ως χρηματοπιστωτικά μέσα, σε περιπτώσεις όπου η ισχύουσα νομοθεσία αποκλείει ή περιορίζει τη χρήση τους. 
            
         
         
            
               Επί του παρόντος, η χρήση της τεχνολογίας DLT στις χρηματοπιστωτικές υπηρεσίες είναι περιορισμένη, και ιδίως από την πλευρά των υποδομών της αγοράς (τόποι διαπραγμάτευσης ή κεντρικά αποθετήρια τίτλων). Ως οι κύριοι λόγοι για την περιορισμένη υιοθέτηση αυτής της δυνητικά μετασχηματιστικής τεχνολογίας σε υποδομές της αγοράς αναφέρονται συχνότερα τα κανονιστικά εμπόδια και η ασφάλεια δικαίου. Η ΕΕ εφαρμόζει την αρχή της τεχνολογικής ουδετερότητας, αλλά εξακολουθούν να θεσπίζονται κανόνες βάσει των πραγματικών συνθηκών της αγοράς, και η ισχύουσα νομοθεσία για τις χρηματοπιστωτικές υπηρεσίες δεν σχεδιάστηκε με γνώμονα την τεχνολογία DLT και τα κρυπτοπεριουσιακά στοιχεία. Τούτο συνεπάγεται ότι υπάρχουν διατάξεις οι οποίες, ορισμένες φορές, περιορίζουν ή ακόμη και εμποδίζουν τη χρήση της τεχνολογίας DLT. Η απουσία μιας δευτερογενούς αγοράς με βάση την τεχνολογία DLT περιορίζει τη βελτίωση της αποτελεσματικότητας και τη βιώσιμη ανάπτυξη μιας πρωτογενούς αγοράς χρηματοπιστωτικών μέσων υπό μορφή κρυπτοπεριουσιακών στοιχείων. 
            
            
               Μέσω της καθιέρωσης ενός πιλοτικού καθεστώτος της ΕΕ για τη δοκιμαστική χρήση υποδομών της αγοράς DLT, οι επιχειρήσεις εντός της ΕΕ θα είναι σε θέση να αξιοποιήσουν το πλήρες δυναμικό του υφιστάμενου πλαισίου, επιτρέποντας στις εποπτικές αρχές και τους νομοθέτες να εντοπίσουν τα εμπόδια των κανονιστικών διατάξεων, ενώ οι ίδιοι οι ρυθμιστικοί φορείς και οι επιχειρήσεις θα αποκομίσουν πολύτιμες γνώσεις σχετικά με την εφαρμογή της τεχνολογίας DLT. Κάτι τέτοιο θα καθιστούσε εφικτή τη δημιουργία μιας πιο αξιόπιστης και ασφαλούς δευτερογενούς αγοράς για τα κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα. Επίσης, θα παρέχει στις επιχειρήσεις χρηματοπιστωτικών υπηρεσιών της ΕΕ τη δυνατότητα να διατηρήσουν την παγκόσμια ανταγωνιστικότητά τους, δεδομένου ότι άλλες περιοχές δικαιοδοσίας έχουν ήδη εφαρμόσει μέτρα που επιτρέπουν τη δοκιμαστική χρήση της τεχνολογίας DLT σε χρηματοπιστωτικές υπηρεσίες Τέλος, το πιλοτικό καθεστώς θα επιτρέψει περιπτώσεις πραγματικής χρήσης και θα συμβάλει στη διαμόρφωση της απαραίτητης εμπειρίας και των αποδεικτικών στοιχείων που μπορούν να αποτελέσουν πηγή έμπνευσης για ένα μόνιμο κανονιστικό καθεστώς της ΕΕ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Οι κανόνες που διέπουν τις χρηματοπιστωτικές υπηρεσίες, και ιδίως τις υποδομές της αγοράς, σε ολόκληρη την Ένωση θεσπίζονται, ως επί το πλείστον, σε επίπεδο ΕΕ. Αυτός είναι ο λόγος για τον οποίο τυχόν παρεκκλίσεις ή εξαιρέσεις από ειδικές διατάξεις πρέπει να καθορίζονται σε επίπεδο ΕΕ.
            
            
               Επιπλέον, η ανάληψη δράσης σε επίπεδο ΕΕ, όπως ο προτεινόμενος κανονισμός, εξασφαλίζει συνοχή και ισότιμους όρους ανταγωνισμού, παρέχοντας στην ESMA εξουσίες εποπτείας και συντονισμού των δοκιμών πειραματικού χαρακτήρα, καθώς οι αρμόδιες αρχές των κρατών μελών υποβάλλουν αξιολογημένες αιτήσεις συμμετεχόντων στην αγορά.
            
            
               Τέλος, ο μακροπρόθεσμος στόχος της απόκτησης εμπειρίας σχετικά με την εφαρμογή, καθώς και τα όρια της υφιστάμενης νομοθεσίας για τις χρηματοπιστωτικές υπηρεσίες σε υποδομές της αγοράς DLT, είναι αναγκαίο να υλοποιηθεί σε επίπεδο ΕΕ. Έτσι, η ESMA θα αξιολογεί τα αποτελέσματα σε ετήσια βάση και η ESMA, σε συνεργασία με την Επιτροπή, θα αξιολογήσουν και θα υποβάλουν στο Συμβούλιο και το Κοινοβούλιο έκθεση σχετικά με το πιλοτικό καθεστώς, το αργότερο μετά από μία πενταετία.
            
            
               •Αναλογικότητα
            
            
               Σύμφωνα με την αρχή της αναλογικότητας, το περιεχόμενο και η μορφή της δράσης της ΕΕ δεν θα πρέπει να υπερβαίνουν τα αναγκαία όρια για την επίτευξη των στόχων των Συνθηκών. Οι προτεινόμενοι κανόνες δεν υπερβαίνουν τα αναγκαία όρια για την επίτευξη των επιδιωκόμενων στόχων της πρότασης. Πρόκειται απλώς να καλύψουν τις πτυχές που δεν μπορούν να επιτύχουν τα κράτη μέλη μόνα τους, και περιπτώσεις όπου η διοικητική επιβάρυνση και το κόστος αναλογούν στους ειδικούς και γενικούς στόχους που πρέπει να επιτευχθούν. 
            
            
               Το προτεινόμενο πιλοτικό καθεστώς θα διασφαλίσει την αναλογικότητα παρέχοντας στις εποπτικές αρχές τη δυνατότητα επαρκούς ευελιξίας, προκειμένου να καθορίσουν ποιες διατάξεις πρέπει να αγνοηθούν για τη δοκιμή ενός συμμετέχοντα στην αγορά, ώστε να επιτρέπονται διαφορετικές περιπτώσεις δοκιμών. Το πιλοτικό καθεστώς θα επιτρέψει στις ρυθμιστικές αρχές να άρουν τους κανονιστικούς περιορισμούς που συνιστούν εμπόδιο στην ανάπτυξη υποδομών της αγοράς DLT, γεγονός που θα καταστήσει εφικτή τη μετάβαση σε χρηματοπιστωτικά μέσα υπό μορφή «μαρκών» και υποδομές της αγοράς DLT, ευνοώντας την καινοτομία και διασφαλίζοντας την ανταγωνιστικότητα της ΕΕ σε παγκόσμιο επίπεδο. 
            
            
               Η προσέγγιση του πιλοτικού καθεστώτος θεωρείται στο στάδιο αυτό η πλέον αναλογική προς τους στόχους, δεδομένου ότι επί του παρόντος δεν υφίστανται επαρκή στοιχεία που να τεκμηριώνουν πιο σημαντικές και ευρείας κλίμακας μόνιμες αλλαγές του υφιστάμενου πλαισίου χρηματοπιστωτικών υπηρεσιών, στην προσπάθεια να καταστεί δυνατή η χρήση της τεχνολογίας DLT. Τούτο περιγράφεται επίσης αναλυτικά στη συνοδευτική εκτίμηση επιπτώσεων, για παράδειγμα στα κεφάλαια 6 και 7
                  19
               .
            
            
               •Επιλογή της νομικής πράξης
            
            
               Το άρθρο 114 της ΣΛΕΕ προβλέπει την έκδοση πράξεων υπό μορφή κανονισμού ή οδηγίας. Για την παρούσα πρόταση, επιλέχθηκε κανονισμός, προκειμένου να θεσπιστεί μια ενιαία δέσμη άμεσα εφαρμόσιμων κανόνων σε ολόκληρη την ενιαία αγορά. 
            
            
               Ο προτεινόμενος κανονισμός θεσπίζει εναρμονισμένες απαιτήσεις για τους συμμετέχοντες στην αγορά που επιθυμούν να υποβάλουν αίτηση για άδεια δημιουργίας υποδομών της αγοράς DLT. Οι εν λόγω υποδομές της αγοράς DLT δεν πρέπει να υπόκεινται σε ειδικούς εθνικούς κανόνες. Επομένως, ένας κανονισμός ενδείκνυται περισσότερο από μια οδηγία.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η Επιτροπή διεξήγαγε διαβουλεύσεις με τα ενδιαφερόμενα μέρη καθ’ όλη τη διάρκεια της διαδικασίας κατάρτισης της παρούσας πρότασης. Ειδικότερα:
               
            
            
               i)Η Επιτροπή διεξήγαγε ειδική ανοικτή δημόσια διαβούλευση (19 Δεκεμβρίου 2019 - 19 Μαρτίου 2020)
                  20
               
            
            
               ii)Η Επιτροπή διεξήγαγε διαβούλευση με το κοινό σχετικά με μια αρχική εκτίμηση των επιπτώσεων (19 Δεκεμβρίου 2019 - 16 Ιανουαρίου 2020)
                  21
               
            
            
               iii)Οι υπηρεσίες της Επιτροπής κάλεσαν εμπειρογνώμονες των κρατών μελών σε διαβούλευση στο πλαίσιο της ομάδας εμπειρογνωμόνων της Επιτροπής για θέματα τραπεζών, πληρωμών και ασφαλίσεων (EGBPI) δύο φορές (18 Μαΐου 2020 και 16 Ιουλίου 2020)
                  22
               
            
            
               Σκοπός της δημόσιας διαβούλευσης ήταν να ενημερωθεί η Επιτροπή σχετικά με την ανάπτυξη ενός πιθανού πλαισίου της ΕΕ για τα κρυπτοπεριουσιακά στοιχεία. Περιλάμβανε ερωτήσεις σχετικά με τα κρυπτοπεριουσιακά στοιχεία που δεν καλύπτονται από την ισχύουσα νομοθεσία της ΕΕ για τις χρηματοπιστωτικές υπηρεσίες, τα κρυπτοπεριουσιακά στοιχεία που καλύπτονται από την υφιστάμενη νομοθεσία της ΕΕ για τις χρηματοπιστωτικές υπηρεσίες (π.χ. όσα χαρακτηρίζονται ως κινητές αξίες ή ηλεκτρονικό χρήμα), συγκεκριμένες ερωτήσεις σχετικά με τα λεγόμενα «σταθερά κρυπτονομίσματα» (stablecoins), καθώς και γενικότερες ερωτήσεις σχετικά με την εφαρμογή της τεχνολογίας DLT στις χρηματοπιστωτικές υπηρεσίες.
            
         
         
            
               Πολλοί ερωτηθέντες πιστεύουν ότι η εφαρμογή της τεχνολογίας DLT στις χρηματοπιστωτικές υπηρεσίες εν γένει θα μπορούσε να οδηγήσει σε βελτίωση της αποτελεσματικότητας και ότι θα μπορούσε να έχει αντίκτυπο στις υφιστάμενες υποδομές των χρηματοπιστωτικών αγορών. Παρατηρήθηκε επίσης γενική συμφωνία όσον αφορά το γεγονός ότι θα πρέπει να εφαρμόζονται οι υφιστάμενοι κανόνες που διέπουν τα χρηματοπιστωτικά μέσα, όταν τα κρυπτοπεριουσιακά στοιχεία αποτελούν χρηματοπιστωτικά μέσα. Τέλος, ήταν ευρέως αποδεκτό ότι η εφαρμογή των υφιστάμενων κανόνων στα κρυπτοπεριουσιακά στοιχεία και στα επιχειρηματικά μοντέλα που βασίζονται σε τεχνολογία DLT μπορεί να εγείρει περίπλοκα νομικά και εποπτικά ζητήματα.
            
            
               Οι εκπρόσωποι των κρατών μελών εξέφρασαν τη γενική στήριξή τους για την προσέγγιση που επελέγη με σκοπό τη δημιουργία ενός πιλοτικού καθεστώτος που θα επιτρέπει τη δοκιμαστική εφαρμογή της τεχνολογίας DLT στις χρηματοπιστωτικές υπηρεσίες. Τόνισαν ότι δεν θα πρέπει να είναι υπερβολικά περιοριστικό, αλλά ταυτόχρονα δεν μπορεί να προκαλεί κατακερματισμό της αγοράς ή να υπονομεύει σημαντικές υφιστάμενες κανονιστικές απαιτήσεις.
            
            
               Στην πρόταση ενσωματώνονται επίσης παρατηρήσεις που ελήφθησαν κατά τις συναντήσεις με ενδιαφερόμενα μέρη, καθώς και αρχές και θεσμικά όργανα της ΕΕ.
            
            
               •Συλλογή και χρήση εμπειρογνωσίας
            
            
               Κατά την κατάρτιση της παρούσας πρότασης, η Επιτροπή βασίστηκε σε ποιοτικά και ποσοτικά στοιχεία που συλλέχθηκαν από αναγνωρισμένες πηγές, συμπεριλαμβανομένων των εκθέσεων της EBA και της ESMA
                  23
               . Αυτά συμπληρώθηκαν με εμπιστευτικές πληροφορίες και δημοσιευμένες εκθέσεις εποπτικών αρχών, διεθνών φορέων τυποποίησης και κορυφαίων ερευνητικών ιδρυμάτων, καθώς και με ποσοτικά και ποιοτικά στοιχεία αναγνωρισμένων ενδιαφερόμενων μερών στον παγκόσμιο χρηματοπιστωτικό τομέα.
            
            
               •Εκτίμηση επιπτώσεων
            
            
               Η παρούσα πρόταση συνοδεύεται από εκτίμηση επιπτώσεων, η οποία υποβλήθηκε στην επιτροπή ρυθμιστικού ελέγχου (ΕΡΕ) στις 29 Απριλίου 2020 και εγκρίθηκε στις 29 Μαΐου 2020
                  24
               . Η ΕΡΕ συνέστησε βελτιώσεις σε ορισμένους τομείς με σκοπό: i) να ενταχθεί η πρωτοβουλία καλύτερα στο πλαίσιο των υπό εξέλιξη ενωσιακών και διεθνών κανονιστικών προσπαθειών· ii) να παρασχεθεί περισσότερη σαφήνεια ως προς τον τρόπο με τον οποίο η πρωτοβουλία θα μετριάσει τους κινδύνους απάτης, δικτυοπαραβίασης και κατάχρησης της αγοράς, και να εξηγηθεί επίσης η συνοχή με την επικείμενη αναθεώρηση της νομοθεσίας για την καταπολέμηση της νομιμοποίησης εσόδων από παράνομες δραστηριότητες· και iii) να επεξηγηθούν καλύτερα οι προβληματισμοί σχετικά με τη χρηματοπιστωτική σταθερότητα όσον αφορά τα «σταθερά κρυπτονομίσματα» και να διευκρινιστεί επίσης ο τρόπος με τον οποίο τα εποπτικά όργανα θα διασφαλίσουν την προστασία των επενδυτών και των καταναλωτών. Η εκτίμηση επιπτώσεων τροποποιήθηκε αναλόγως, αφού λήφθηκαν επίσης υπόψη οι λεπτομερέστερες παρατηρήσεις τις οποίες διατύπωσε η ΕΡΕ.
            
            
               Η Επιτροπή εξέτασε μια σειρά επιλογών πολιτικής για τα κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα, σύμφωνα με την οδηγία για τις αγορές χρηματοπιστωτικών μέσων (MiFID II)
                  25
               , και ειδικότερα:
            
            
               –Επιλογή 1: Μη νομοθετικά μέτρα για την παροχή καθοδήγησης σχετικά με τη δυνατότητα εφαρμογής του πλαισίου της ΕΕ για τις χρηματοπιστωτικές υπηρεσίες σε κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα και στην τεχνολογία DLT
            
            
               –Επιλογή 2: Στοχευμένες τροποποιήσεις του πλαισίου της ΕΕ για τις χρηματοπιστωτικές υπηρεσίες
            
            
               –Επιλογή 3: Πιλοτικό καθεστώς – δημιουργία υποδομής της αγοράς DLT
            
            
               Με την επιλογή 1 μπορούν να παρασχεθούν διευκρινίσεις σχετικά με το πότε τα κρυπτοπεριουσιακά στοιχεία μπορούν να χαρακτηρίζονται ως χρηματοπιστωτικά μέσα βάσει της οδηγίας MiFID II. Η καθοδήγηση μπορεί επίσης να στηρίξει την πρωτογενή αγορά (π.χ. με την παροχή περαιτέρω διευκρινίσεων σχετικά με τον τρόπο με τον οποίο μπορεί να εφαρμοστεί ο κανονισμός για το ενημερωτικό δελτίο σε εκδόσεις αυτού του είδους) και, σε κάποιον βαθμό, τη δευτερογενή αγορά (με τον προσδιορισμό του τρόπου με τον οποίο μπορεί να λειτουργήσει μια πλατφόρμα διαπραγμάτευσης για τα κρυπτοπεριουσιακά στοιχεία στο πλαίσιο της MiFID II/του MiFIR
                  26
               ), καθώς και την ανάπτυξη μετασυναλλακτικών υποδομών για χρηματοπιστωτικά μέσα υπό μορφή κρυπτοπεριουσιακών στοιχείων. Ωστόσο, τα μη νομοθετικά μέτρα της επιλογής 1 ενδέχεται επίσης να έχουν περιορισμένη επίδραση. Εκ φύσεως, τα μη δεσμευτικά μέτρα δεν έχουν δεσμευτικό χαρακτήρα και ένα κράτος μέλος ή μια εθνική αρμόδια αρχή (ΕΑΑ) δύναται να αποφασίσει να μην εφαρμόσει τις κατευθυντήριες γραμμές. Η καθοδήγηση που αφορά ποια κρυπτοπεριουσιακά στοιχεία αποτελούν «χρηματοπιστωτικά μέσα», σύμφωνα με την οδηγία MiFID II, μπορεί να έχει περιορισμένη επίδραση, λόγω των διαφορών στη μεταφορά της έννοιας των «χρηματοπιστωτικών μέσων» στις εθνικές νομοθετικές πράξεις.
            
            
               Η επιλογή 2 μπορεί να παρέχει υψηλό βαθμό ασφάλειας δικαίου για τους συμμετέχοντες στην αγορά και τις ΕΑΑ όσον αφορά τον τρόπο με τον οποίο η νομοθεσία της ΕΕ για τις χρηματοπιστωτικές υπηρεσίες εφαρμόζεται σε υπηρεσίες που σχετίζονται με την έκδοση, τη διαπραγμάτευση και τον διακανονισμό χρηματοπιστωτικών μέσων υπό μορφή κρυπτοπεριουσιακών στοιχείων, και τη χρήση της τεχνολογίας DLT. Καταρχήν, οι στοχευμένες τροποποιήσεις σε σαφώς καθορισμένα πεδία (π.χ. ο κανονισμός για το ενημερωτικό δελτίο
                  27
               , ο κανονισμός για τα κεντρικά αποθετήρια τίτλων
                  28
                και η οδηγία σχετικά με το αμετάκλητο του διακανονισμού
                  29
               ) ενδέχεται να είναι αποτελεσματικές ώστε να καταστεί δυνατή η χρήση της τεχνολογίας DLT από τους συμμετέχοντες στην αγορά. Παρά ταύτα, οι εν λόγω στοχευμένες τροποποιήσεις, εξεταζόμενες μεμονωμένα, μπορεί να έχουν περιορισμένο αντίκτυπο στη στήριξη της υιοθέτησης χρηματοπιστωτικών μέσων υπό μορφή κρυπτοπεριουσιακών στοιχείων και της τεχνολογίας DLT στον χρηματοπιστωτικό τομέα. Στο πλαίσιο της επιλογής 2, το πλήθος των τροποποιήσεων της ισχύουσας νομοθεσίας θα είναι σχετικά περιορισμένο. Δεδομένου ότι η τεχνολογία DLT και τα χρηματοπιστωτικά μέσα υπό μορφή κρυπτοπεριουσιακών στοιχείων βρίσκονται σε πολύ πρώιμο στάδιο ανάπτυξης, είναι δύσκολο να εντοπιστούν όλα τα κανονιστικά εμπόδια για τα οποία απαιτείται άμεση νομοθετική δράση.
            
            
               Τέλος, η επιλογή 3 μπορεί να παρέχει σε υφιστάμενες επιχειρήσεις επενδύσεων και παράγοντες της αγοράς τη δυνατότητα να δοκιμάσουν τη χρήση της τεχνολογίας DLT σε μεγαλύτερη κλίμακα, προσφέροντας ταυτόχρονα υπηρεσίες διαπραγμάτευσης και διακανονισμού. Η τεχνολογία DLT μπορεί να επιτρέψει τον διακανονισμό σχεδόν σε πραγματικό χρόνο, μειώνοντας έτσι τον κίνδυνο αντισυμβαλλομένου κατά τη διαδικασία διακανονισμού. Ο κατανεμημένος χαρακτήρας της τεχνολογίας DLT μπορεί επίσης να μετριάσει ορισμένους κινδύνους του κυβερνοχώρου τους οποίους ενέχουν οι κεντρικές υποδομές της αγοράς, όπως η αστοχία ενός και μόνον σημείου. Η χρήση της τεχνολογίας DLT μπορεί να μειώσει το κόστος, αποδεσμεύοντας κεφάλαια λόγω μειωμένης ανάγκης παροχής εξασφαλίσεων και με αυτοματοποιημένες διαδικασίες (με τη χρήση έξυπνων συμβολαίων), που μπορούν να απλουστεύσουν ορισμένες υποστηρικτικές διεργασίες (π.χ. συμφωνία λογαριασμών).
            
            
               Οι τρεις επιλογές θεωρήθηκαν συνεπείς με την ισχύουσα νομοθεσία και τους στόχους της Επιτροπής όσον αφορά την ψηφιακή οικονομία και, ταυτόχρονα, δεν θεωρήθηκαν αλληλοαναιρούμενες, αλλά συμπληρωματικές μιας σταδιακής κανονιστικής προσέγγισης με αφετηρία ένα πιλοτικό καθεστώς.
            
            
               •Θεμελιώδη δικαιώματα
            
            
               Η ΕΕ είναι προσηλωμένη στην τήρηση υψηλών προτύπων προστασίας των θεμελιωδών δικαιωμάτων και έχει υπογράψει μια ευρεία δέσμη συμβάσεων για τα ανθρώπινα δικαιώματα. Στο πλαίσιο αυτό, η πρόταση δεν είναι πιθανό να έχει άμεσο αντίκτυπο στα εν λόγω δικαιώματα, όπως αναφέρονται στις κύριες συμβάσεις των Ηνωμένων Εθνών για τα ανθρώπινα δικαιώματα, στον Χάρτη των Θεμελιωδών Δικαιωμάτων της Ευρωπαϊκής Ένωσης, ο οποίος αποτελεί αναπόσπαστο μέρος των Συνθηκών της ΕΕ, και στην Ευρωπαϊκή Σύμβαση Δικαιωμάτων του Ανθρώπου (ΕΣΔΑ).
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η παρούσα πρόταση έχει συνέπειες όσον αφορά τις δαπάνες και τη διοικητική επιβάρυνση των ΕΑΑ και της ESMA. Το ύψος και η κατανομή των δαπανών αυτών θα εξαρτηθεί από τις ακριβείς απαιτήσεις που θα ισχύουν για υποδομές της αγοράς DLT, και τα σχετικά καθήκοντα εποπτείας και παρακολούθησης. 
            
            
               Οι εκτιμώμενες εποπτικές δαπάνες για κάθε κράτος μέλος (συμπεριλαμβανομένου του προσωπικού, της κατάρτισης, της υποδομής ΤΠ) μπορεί να κυμαίνονται από 150 000 EUR έως 250 000 EUR ετησίως ανά υποδομή της αγοράς DLT. Ωστόσο, θα μπορούσαν να αντισταθμιστούν εν μέρει από τα εποπτικά τέλη που θα επιβάλλουν οι ΕΑΑ σε υποδομές της αγοράς DLT.
            
         
         
            
               Για την ESMA, το εκτιμώμενο κόστος σε σχέση με την επανεξέταση και τον συντονισμό υπολογίζεται από 150 000 έως 300 000 EUR συνολικά, και όχι ανά υποδομή της αγοράς DLT, δεδομένου ότι δεν θα έχει άμεση εποπτεία. Οι δαπάνες αυτές θα καλυφθούν από τον προϋπολογισμό λειτουργίας της ESMA, ο οποίος αναμένεται να αυξηθεί. Επιπλέον, η ESMA αναμένεται να τηρεί μητρώο των εν λειτουργία υποδομών της αγοράς DLT, το δε σχετικό κόστος θεωρείται ότι καλύπτεται από τις δαπάνες που αφορούν την τήρηση του μητρώου, όπως αναφέρεται στην πρόταση κανονισμού σχετικά με τις αγορές κρυπτοπεριουσιακών στοιχείων. 
            
            
               Όλες οι δημοσιονομικές επιπτώσεις της παρούσας πρότασης περιγράφονται αναλυτικά στο νομοθετικό δημοσιονομικό δελτίο που επισυνάπτεται στην πρόταση κανονισμού σχετικά με τις αγορές κρυπτοπεριουσιακών στοιχείων. 
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               Η παρούσα πρόταση έχει ως στόχο την παροχή ασφάλειας δικαίου και ευελιξίας στους συμμετέχοντες στην αγορά που επιθυμούν να δραστηριοποιηθούν σε υποδομή της αγοράς DLT, θεσπίζοντας ενιαίες απαιτήσεις για τη λειτουργία τους. Οι άδειες που χορηγούνται στο πλαίσιο του παρόντος κανονισμού θα επιτρέψουν στους συμμετέχοντες στην αγορά να δραστηριοποιούνται σε υποδομή της αγοράς DLT και να παρέχουν τις υπηρεσίες τους σε όλα τα κράτη μέλη. 
            
            
               Το άρθρο 1 ορίζει το αντικείμενο και το πεδίο εφαρμογής. Ειδικότερα, ο παρών κανονισμός θεσπίζει τους όρους λειτουργίας των υποδομών της αγοράς DLT, τις άδειες χρήσης τους και την εποπτεία και συνεργασία των αρμόδιων αρχών και της ESMA. Ο κανονισμός εφαρμόζεται σε συμμετέχοντες στην αγορά (είτε πρόκειται για επιχειρήσεις επενδύσεων, διαχειριστές αγοράς είτε για κεντρικά αποθετήρια τίτλων, ΚΑΤ) που λαμβάνουν άδεια σύμφωνα με το άρθρο 7 ή το άρθρο 8. Το άρθρο 2 ορίζει τους όρους και τους ορισμούς, μεταξύ άλλων: «υποδομή αγοράς DLT», «πολυμερής μηχανισμός διαπραγμάτευσης DLT» ή «ΠΜΔ DLT», «σύστημα διακανονισμού αξιογράφων DLT» και «κινητές αξίες DLT». Το άρθρο 3 περιγράφει τους περιορισμούς όσον αφορά τις κινητές αξίες DLT που μπορούν να εισαχθούν προς διαπραγμάτευση σε υποδομές της αγοράς DLT ή να καταχωρίζονται από αυτές. Όσον αφορά τις μετοχές, η χρηματιστηριακή αξία ή η ενδεικτική χρηματιστηριακή αξία του εκδότη κινητών αξιών DLT δεν θα πρέπει να υπερβαίνει τα 200 εκατ. EUR· όσον αφορά τα ομόλογα του δημοσίου με εξαίρεση τα κρατικά ομόλογα, τα καλυμμένα ομόλογα και τα εταιρικά ομόλογα, το όριο τίθεται στα 500 εκατ. EUR. Οι υποδομές της αγοράς DLT δεν θα πρέπει να εισάγουν προς διαπραγμάτευση ή να καταχωρίζουν κρατικά ομόλογα. Επιπλέον, η συνολική αγοραία αξία των μεταβιβάσιμων κινητών αξιών DLT οι οποίες καταχωρίζονται από ΚΑΤ που διαχειρίζεται σύστημα διακανονισμού αξιογράφων DLT ή από ΠΜΔ DLT, εφόσον επιτρέπεται η καταχώριση των εν λόγω κινητών αξιών DLT, δεν θα υπερβαίνει τα 2,5 δισ. EUR.    
            
            
               Το άρθρο 4 καθορίζει τις απαιτήσεις που ισχύουν για ΠΜΔ DLT, οι οποίες είναι ίδιες με εκείνες που ισχύουν για έναν ΠΜΔ στο πλαίσιο της οδηγίας 2014/65/ΕΕ, και προσδιορίζει τις πιθανές εξαιρέσεις βάσει του παρόντος κανονισμού. Το άρθρο 5 καθορίζει τις απαιτήσεις που ισχύουν για ΚΑΤ που διαχειρίζεται σύστημα διακανονισμού αξιογράφων, οι οποίες είναι ίδιες με εκείνες που ισχύουν για ένα ΚΑΤ στο πλαίσιο του κανονισμού (ΕΕ) αριθ. 909/2014, και προσδιορίζει τις πιθανές εξαιρέσεις βάσει του παρόντος κανονισμού. Το άρθρο 4 και το άρθρο 5 περιλαμβάνουν περιορισμένο κατάλογο εξαιρέσεων τις οποίες μπορούν να αιτηθούν οι υποδομές της αγοράς DLT, καθώς και τους όρους που συνοδεύουν τις εν λόγω εξαιρέσεις. 
            
            
               Το άρθρο 6 καθορίζει τις πρόσθετες απαιτήσεις που ισχύουν για υποδομές της αγοράς DLT, με σκοπό την αντιμετώπιση των νέων μορφών κινδύνων που προκύπτουν λόγω της χρήσης της τεχνολογίας DLT. Οι υποδομές της αγοράς DLT πρέπει να παρέχουν σε όλα τα μέλη, συμμετέχοντες, πελάτες και επενδυτές σαφείς πληροφορίες, μη επιδεχόμενες παρανοήσεις, σχετικά με τον τρόπο με τον οποίο εκτελούν τις λειτουργίες, τις υπηρεσίες και τις δραστηριότητές τους, καθώς και τον τρόπο με τον οποίο διαφέρουν από έναν παραδοσιακό ΠΜΔ ή ένα ΚΑΤ. Οι υποδομές της αγοράς DLT πρέπει επίσης να διασφαλίζουν ότι οι συνολικές ρυθμίσεις ΤΠ και κυβερνοχώρου που αφορούν τη χρήση της τεχνολογίας DLT είναι επαρκείς. Όταν το επιχειρηματικό μοντέλο μιας υποδομής της αγοράς DLT περιλαμβάνει τη φύλαξη κεφαλαίων ή κινητών αξιών DLT των πελατών, ή τα μέσα πρόσβασης σε αυτά, πρέπει να διαθέτει κατάλληλες ρυθμίσεις για τη φύλαξη των εν λόγω περιουσιακών στοιχείων.
            
            
               Στο άρθρο 7 και το άρθρο 8 καθορίζεται η διαδικασία για τη χορήγηση ειδικής άδειας λειτουργίας ΠΜΔ DLT και συστήματος διακανονισμού αξιογράφων DLT, αντίστοιχα, και περιλαμβάνονται λεπτομέρειες σχετικά με τις πληροφορίες που πρέπει να υποβάλλονται στην αρμόδια αρχή. 
            
            
               Το άρθρο 9 καθορίζει τη συνεργασία μεταξύ της υποδομής της αγοράς DLT, των αρμόδιων αρχών και της ESMA. Οι υποδομές της αγοράς DLT πρέπει να ενημερώνουν τις αρμόδιες αρχές και την ESMA, για παράδειγμα, σχετικά με: προτεινόμενες ουσιώδεις αλλαγές στο επιχειρησιακό τους σχέδιο, συμπεριλαμβανομένων των εργαζομένων σε νευραλγικές θέσεις, αποδεικτικά στοιχεία για δικτυοπαραβίαση, απάτη ή άλλες σοβαρές αθέμιτες πρακτικές, ουσιώδεις αλλαγές των πληροφοριών που περιέχονται στην αρχική αίτηση, τεχνικές ή λειτουργικές δυσκολίες κατά την παροχή δραστηριοτήτων ή υπηρεσιών που καλύπτονται από την άδεια και τυχόν κινδύνους για την προστασία των επενδυτών, την ακεραιότητα της αγοράς ή τη χρηματοπιστωτική σταθερότητα που ενδέχεται να έχουν προκύψει και δεν είχαν προβλεφθεί, όταν χορηγήθηκε η άδεια. Όταν της κοινοποιούνται τέτοιες πληροφορίες, η αρμόδια αρχή μπορεί να ζητήσει από την υποδομή της αγοράς DLT να υποβάλει αίτηση για άλλη άδεια, εξαίρεση ή να λάβει όποιο διορθωτικό μέτρο κρίνει κατάλληλο. Η υποδομή της αγοράς DLT είναι υποχρεωμένη να παρέχει κάθε πληροφορία που θα της ζητηθεί, στην αρμόδια αρχή που χορήγησε την άδεια και στην ESMA. Η αρμόδια αρχή, κατόπιν διαβούλευσης με την ESMA, μπορεί να συστήσει στην υποδομή της αγοράς DLT τη λήψη διορθωτικών μέτρων για τη διασφάλιση της προστασίας των επενδυτών, της ακεραιότητας της αγοράς ή της χρηματοπιστωτικής σταθερότητας. Η υποδομή της αγοράς DLT θα πρέπει να περιγράφει λεπτομερώς τον τρόπο εφαρμογής των μέτρων αυτών. Επιπλέον, η υποδομή της αγοράς DLT συντάσσει και υποβάλλει στην αρμόδια αρχή και στην ESMA έκθεση, στην οποία θα περιγράφει λεπτομερώς όλες οι ανωτέρω πληροφορίες, συμπεριλαμβανομένων των δυνητικών δυσκολιών κατά την εφαρμογή της νομοθεσίας της ΕΕ για τις χρηματοπιστωτικές υπηρεσίες. Η ESMA θα ενημερώνει τακτικά όλες τις αρμόδιες αρχές σχετικά με τις προαναφερθείσες εκθέσεις τις οποίες συντάσσουν οι υποδομές της αγοράς DLT και τις εξαιρέσεις που χορηγούνται σύμφωνα με το άρθρο 7 και το άρθρο 8, θα παρακολουθεί την εφαρμογή των εξαιρέσεων αυτών και θα υποβάλλει στην Επιτροπή ετήσια έκθεση σχετικά με τον τρόπο εφαρμογής τους στην πράξη.
            
            
               Στο άρθρο 10 διευκρινίζεται ότι, το αργότερο μετά από περίοδο πέντε ετών, η ESMA θα υποβάλει στην Επιτροπή αναλυτική έκθεση σχετικά με το πιλοτικό καθεστώς. Με βάση την αξιολόγηση της ESMA, η Επιτροπή θα καταρτίσει έκθεση η οποία θα περιλαμβάνει ανάλυση κόστους-ωφέλειας ως προς τη διατήρηση του πιλοτικού καθεστώτος ως έχει ή την τροποποίησή του, κατά πόσον θα πρέπει να επεκταθεί ώστε να περιλαμβάνει νέες κατηγορίες χρηματοπιστωτικών μέσων, κατά πόσον θα πρέπει να εξεταστεί το ενδεχόμενο στοχευμένων τροποποιήσεων της νομοθεσίας της ΕΕ ώστε να καταστεί δυνατή η ευρεία χρήση της τεχνολογίας DLT, καθώς και κατά πόσον θα πρέπει να τερματιστεί το πιλοτικό καθεστώς. 
            
            
               Το άρθρο 11 αναφέρει ότι ο κανονισμός θα αρχίσει να εφαρμόζεται 12 μήνες μετά την έναρξη ισχύος του. 
            
            
                
            
            
               2020/0267 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με ένα πιλοτικό καθεστώς για τις υποδομές της αγοράς που βασίζονται σε τεχνολογία κατανεμημένου καθολικού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  30
               , 
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας
                  31
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
            
               (1)Η ανακοίνωση της Ευρωπαϊκής Επιτροπής σχετικά με μια στρατηγική ψηφιακών χρηματοοικονομικών υπηρεσιών
                  32
                έχει ως στόχο να διασφαλίσει ότι η νομοθεσία της ΕΕ για τις χρηματοπιστωτικές υπηρεσίες είναι κατάλληλη για την ψηφιακή εποχή και συμβάλλει σε μια οικονομία έτοιμη να αντιμετωπίσει το μέλλον στην υπηρεσία των πολιτών, μεταξύ άλλων καθιστώντας δυνατή τη χρήση καινοτόμων τεχνολογιών. Η Ένωση έχει πολιτικό συμφέρον να αναπτύξει και να προωθήσει την υιοθέτηση μετασχηματιστικών τεχνολογιών στον χρηματοπιστωτικό τομέα, όπως η τεχνολογία αλυσίδας συστοιχιών (blockchain) και η τεχνολογία κατανεμημένου καθολικού («DLT»). Τα κρυπτοπεριουσιακά στοιχεία συγκαταλέγονται στις βασικές εφαρμογές DLT για τις χρηματοοικονομικές υπηρεσίες.
            
            
               (2)Η πλειονότητα των κρυπτοπεριουσιακών στοιχείων δεν εμπίπτει στο πεδίο εφαρμογής της νομοθεσίας της ΕΕ και εγείρει, μεταξύ άλλων, προκλήσεις όσον αφορά την προστασία των επενδυτών, την ακεραιότητα της αγοράς και τη χρηματοπιστωτική σταθερότητα. Ως εκ τούτου, απαιτείται να διαμορφωθεί ειδικό καθεστώς σε επίπεδο Ένωσης. Αντιθέτως, άλλα κρυπτοπεριουσιακά στοιχεία χαρακτηρίζονται ως χρηματοπιστωτικά μέσα κατά την έννοια της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (οδηγία για τις αγορές χρηματοπιστωτικών μέσων, MiFID II)
                  33
               . Στον βαθμό που ένα κρυπτοπεριουσιακό στοιχείο χαρακτηρίζεται ως χρηματοπιστωτικό μέσο στο πλαίσιο της εν λόγω οδηγίας, είναι δυνατόν να ισχύει για τον εκδότη του και για επιχειρήσεις που ασκούν δραστηριότητες σχετικές με αυτό ένα σύνολο ενωσιακών χρηματοοικονομικών κανόνων, συμπεριλαμβανομένου του κανονισμού (ΕΕ) 2017/1129 του Ευρωπαϊκού Κοινοβουλίου και του Συμβουλίου (κανονισμός για το ενημερωτικό δελτίο)
                  34
               , της οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου (οδηγία για τη διαφάνεια)
                  35
               , του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (κανονισμός για την κατάχρηση της αγοράς)
                  36
               , του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου (κανονισμός για τις ανοικτές πωλήσεις)
                  37
               , του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου (κανονισμός για τα κεντρικά αποθετήρια τίτλων)
                  38
                και της οδηγίας 98/26/ΕΚ του Ευρωπαϊκού Κοινοβουλίου και του Συμβουλίου (οδηγία σχετικά με το αμετάκλητο του διακανονισμού)
                  39
               . Η επονομαζόμενη μετατροπή χρηματοπιστωτικών μέσων σε «μάρκες» (token), δηλαδή η μετατροπή τους σε κρυπτοπεριουσιακά στοιχεία που τους επιτρέπει να εκδίδονται, να αποθηκεύονται και να μεταβιβάζονται σε κατανεμημένο καθολικό, αναμένεται να δημιουργήσει ευκαιρίες βελτίωσης της αποτελεσματικότητας σε ολόκληρο τον συναλλακτικό και μετασυναλλακτικό τομέα. 
            
            
               (3)Η ενωσιακή νομοθεσία για τις χρηματοπιστωτικές υπηρεσίες δεν σχεδιάστηκε με γνώμονα την τεχνολογία DLT και τα κρυπτοπεριουσιακά στοιχεία
                  40
               , και υπάρχουν διατάξεις στην ισχύουσα νομοθεσία της ΕΕ για τις χρηματοπιστωτικές υπηρεσίες που πιθανώς αποκλείουν ή περιορίζουν τη χρήση της τεχνολογίας DLT για την έκδοση, τη διαπραγμάτευση και τον διακανονισμό κρυπτοπεριουσιακών στοιχείων που χαρακτηρίζονται ως χρηματοπιστωτικά μέσα. Επί του παρόντος, παρατηρείται επίσης έλλειψη υποδομών της αγοράς που χρησιμοποιούν τεχνολογία DLT και παρέχουν υπηρεσίες διαπραγμάτευσης και διακανονισμού για κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα. Χωρίς μια δευτερογενή αγορά η οποία να είναι σε θέση να παρέχει ρευστότητα και να επιτρέπει στους επενδυτές να αγοράζουν και να πωλούν τέτοια περιουσιακά στοιχεία, η πρωτογενής αγορά κρυπτοπεριουσιακών στοιχείων που χαρακτηρίζονται ως χρηματοπιστωτικά μέσα δεν θα επεκταθεί ποτέ με βιώσιμο τρόπο.
            
            
               (4)Ταυτόχρονα, υφίστανται ρυθμιστικά κενά, λόγω νομικών, τεχνολογικών και λειτουργικών ιδιαιτεροτήτων που αφορούν τη χρήση της τεχνολογίας DLT και των κρυπτοπεριουσιακών στοιχείων που χαρακτηρίζονται ως χρηματοπιστωτικά μέσα. Για παράδειγμα, δεν επιβάλλονται απαιτήσεις διαφάνειας, αξιοπιστίας και ασφάλειας στα πρωτόκολλα και στα έξυπνα συμβόλαια στα οποία βασίζονται τα κρυπτοπεριουσιακά στοιχεία που χαρακτηρίζονται ως χρηματοοικονομικά μέσα. Η υποκείμενη τεχνολογία μπορεί επίσης να δημιουργήσει ορισμένες νέες μορφές κινδύνων του κυβερνοχώρου που δεν αντιμετωπίζονται δεόντως από τους υφιστάμενους κανόνες. Στην Ένωση έχουν αναπτυχθεί αρκετά έργα για τις συναλλακτικές και μετασυναλλακτικές δραστηριότητες σε κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα, αλλά λίγα είναι ήδη σε λειτουργία ή έχουν περιορισμένη κλίμακα. Δεδομένης της περιορισμένης αυτής εμπειρίας όσον αφορά τις συναλλακτικές και μετασυναλλακτικές δραστηριότητες σε κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα, επί του παρόντος είναι πρόωρο να επέλθουν σημαντικές τροποποιήσεις στη νομοθεσία της Ένωσης για τις χρηματοπιστωτικές υπηρεσίες, ώστε να καταστεί δυνατή η πλήρης αξιοποίηση των εν λόγω κρυπτοπεριουσιακών στοιχείων και της υποκείμενης τεχνολογίας τους. Ταυτόχρονα, η δημιουργία υποδομών χρηματοπιστωτικής αγοράς για τα κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα περιορίζεται επί του παρόντος από ορισμένες απαιτήσεις που είναι ενσωματωμένες στην ενωσιακή νομοθεσία για τις χρηματοπιστωτικές υπηρεσίες, η οποία δεν είναι πλήρως προσαρμοσμένη στα κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα και στη χρήση της τεχνολογίας DLT. Για παράδειγμα, οι πλατφόρμες διαπραγμάτευσης κρυπτοπεριουσιακών στοιχείων παρέχουν συνήθως άμεση πρόσβαση σε ιδιώτες επενδυτές, ενώ οι παραδοσιακοί τόποι διαπραγμάτευσης παρέχουν συνήθως πρόσβαση μέσω χρηματοπιστωτικών διαμεσολαβητών. 
            
            
               (5)Προκειμένου να καταστεί δυνατή η ανάπτυξη των κρυπτοπεριουσιακών στοιχείων που χαρακτηρίζονται ως χρηματοπιστωτικά μέσα και της τεχνολογίας DLT, διατηρώντας παράλληλα υψηλό επίπεδο χρηματοπιστωτικής σταθερότητας, ακεραιότητας της αγοράς, διαφάνειας και προστασίας των επενδυτών, είναι σκόπιμο να δημιουργηθεί ένα πιλοτικό καθεστώς για τις υποδομές της αγοράς DLT. Ένα πιλοτικό καθεστώς για τις υποδομές της αγοράς DLT θα πρέπει να επιτρέπει την προσωρινή εξαίρεση των εν λόγω υποδομών της αγοράς DLT από ορισμένες ειδικές απαιτήσεις στο πλαίσιο της ενωσιακής νομοθεσίας για τις χρηματοπιστωτικές υπηρεσίες, οι οποίες θα μπορούσαν διαφορετικά να τις αποτρέψουν να αναπτύξουν λύσεις για τη διαπραγμάτευση και τον διακανονισμό συναλλαγών σε κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα. Το πιλοτικό καθεστώς θα πρέπει επίσης να παρέχει στην Ευρωπαϊκή Αρχή Κινητών Αξιών και Αγορών (ESMA) και στις αρμόδιες αρχές τη δυνατότητα να αποκομίσουν εμπειρίες όσον αφορά τις ευκαιρίες και τους ειδικούς κινδύνους που δημιουργούν τα κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα, και η υποκείμενη τεχνολογία τους.  
            
            
               (6)Για την επίτευξη του στόχου αυτού, θα πρέπει να δημιουργηθεί ένα νέο ενωσιακό καθεστώς υποδομών της αγοράς DLT. Το εν λόγω καθεστώς για την υποδομή της αγοράς DLT θα πρέπει να έχει προαιρετικό χαρακτήρα και δεν θα πρέπει να εμποδίζει τις υποδομές των χρηματοπιστωτικών αγορών, όπως οι τόποι διαπραγμάτευσης, τα κεντρικά αποθετήρια τίτλων και οι κεντρικοί αντισυμβαλλόμενοι, να αναπτύξουν συναλλακτικές και μετασυναλλακτικές υπηρεσίες και δραστηριότητες για κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα ή βασίζονται σε τεχνολογία DLT, σύμφωνα με την ισχύουσα ενωσιακή νομοθεσία για τις χρηματοπιστωτικές υπηρεσίες.
            
            
               (7)Μια υποδομή της αγοράς DLT θα πρέπει να ορίζεται είτε ως πολυμερής μηχανισμός διαπραγμάτευσης DLT (ΠΜΔ DLT) είτε ως σύστημα διακανονισμού αξιογράφων DLT.
            
            
               (8)Ένας ΠΜΔ DLT θα πρέπει να είναι πολυμερής μηχανισμός διαπραγμάτευσης που τελεί υπό τη διαχείριση επιχείρησης επενδύσεων ή διαχειριστή αγοράς που διαχειρίζεται την επιχείρηση ή ρυθμιζόμενης αγοράς και μπορεί να είναι η ίδια η ρυθμιζόμενη αγορά, με άδεια λειτουργίας σύμφωνα με την οδηγία 2014/65/ΕΕ (οδηγία για τις αγορές χρηματοπιστωτικών μέσων, MiFID II), και ο οποίος έχει λάβει ειδική άδεια βάσει του παρόντος κανονισμού. Ο εν λόγω ΠΜΔ DLT θα πρέπει να υπόκειται σε όλες τις απαιτήσεις που ισχύουν για πολυμερή μηχανισμό διαπραγμάτευσης βάσει του πλαισίου της οδηγίας 2014/65/ΕΕ (οδηγία για τις αγορές χρηματοπιστωτικών μέσων, MiFID II), του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (κανονισμός για τις αγορές χρηματοπιστωτικών μέσων, MiFIR)
                  41
               , ή οποιασδήποτε άλλης νομοθεσίας της ΕΕ για τις χρηματοπιστωτικές υπηρεσίες, εκτός εάν του χορηγηθεί μία ή περισσότερες εξαιρέσεις από την αρμόδια εθνική αρχή του, σύμφωνα με τον παρόντα κανονισμό και την οδηγία (ΕΕ) .../... του Ευρωπαϊκού Κοινοβουλίου και του Συμβουλίου
                  42
               .
            
            
               (9)Η χρήση τεχνολογίας κατανεμημένου καθολικού, με όλες τις συναλλαγές να καταχωρίζονται σε αποκεντρωμένο καθολικό, μπορεί να επισπεύσει και να συνοψίσει τη διαπραγμάτευση και τον διακανονισμό σε σχεδόν πραγματικό χρόνο, καθώς και να επιτρέψει τη συγχώνευση συναλλακτικών και μετασυναλλακτικών δραστηριοτήτων. Ωστόσο, οι ισχύοντες κανόνες προβλέπουν την εκτέλεση συναλλακτικών και μετασυναλλακτικών δραστηριοτήτων από διαχωρισμένες υποδομές της αγοράς. Ο κανονισμός (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου (κανονισμός για τα κεντρικά αποθετήρια τίτλων) ορίζει ότι τα χρηματοπιστωτικά μέσα που εισάγονται προς διαπραγμάτευση σε τόπο διαπραγμάτευσης κατά την έννοια της οδηγίας 2014/65/ΕΕ (οδηγία για τις αγορές χρηματοπιστωτικών μέσων, MiFID II) πρέπει να καταχωρίζονται σε κεντρικό αποθετήριο τίτλων («ΚΑΤ»), ενώ θα μπορούσε δυνητικά να χρησιμοποιηθεί ένα κατανεμημένο καθολικό ως αποκεντρωμένη εκδοχή του εν λόγω αποθετηρίου. Ως εκ τούτου, δικαιολογείται να παρασχεθεί σε ΠΜΔ DLT η δυνατότητα να εκτελεί ορισμένες δραστηριότητες που εκτελούνται κατά κανόνα από ΚΑΤ. Συνεπώς, κατά τη χορήγηση της σχετικής εξαίρεσης ή εξαιρέσεων, ο ΠΜΔ DLT θα πρέπει να μπορεί να διασφαλίζει την αρχική καταχώριση των κινητών αξιών DLT, τον διακανονισμό των συναλλαγών σε κινητές αξίες DLT και τη φύλαξη των κινητών αξιών DLT. 
            
            
               (10)Ένα σύστημα διακανονισμού αξιογράφων DLT θα πρέπει να αποτελεί σύστημα διακανονισμού αξιογράφων το οποίο τελεί υπό τη διαχείριση ΚΑΤ που διαθέτει άδεια λειτουργίας σύμφωνα με τον κανονισμό (ΕΕ) αριθ. 909/2014 (κανονισμός για τα κεντρικά αποθετήρια τίτλων), και έχει λάβει ειδική άδεια βάσει του παρόντος κανονισμού. Ένα σύστημα διακανονισμού αξιογράφων DLT, και το ΚΑΤ που το διαχειρίζεται, θα πρέπει να υπόκεινται στις σχετικές απαιτήσεις του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων), εκτός εάν η εθνική αρμόδια αρχή χορηγήσει στο ΚΑΤ που διαχειρίζεται το σύστημα διακανονισμού αξιογράφων DLT μία ή περισσότερες εξαιρέσεις, σύμφωνα με τον παρόντα κανονισμό. 
            
            
               (11)Ένας ΠΜΔ DLT ή ένα ΚΑΤ που διαχειρίζεται σύστημα διακανονισμού αξιογράφων DLT θα πρέπει να εισάγει προς διαπραγμάτευση ή να καταχωρίζει κινητές αξίες DLT μόνο στο κατανεμημένο καθολικό του. Οι κινητές αξίες DLT θα πρέπει να είναι κρυπτοπεριουσιακά στοιχεία που χαρακτηρίζονται ως «κινητές αξίες» κατά την έννοια της οδηγίας 2014/65/ΕΕ (οδηγία για τις αγορές χρηματοπιστωτικών μέσων, MiFID II) και εκδίδονται, μεταβιβάζονται και αποθηκεύονται σε κατανεμημένο καθολικό. 
            
            
               (12)Προκειμένου να καταστεί δυνατή η καινοτομία και η δοκιμαστική χρήση σε ένα υγιές κανονιστικό περιβάλλον, διατηρώντας παράλληλα τη χρηματοπιστωτική σταθερότητα, το είδος των κινητών αξιών που εισάγονται προς διαπραγμάτευση σε ΠΜΔ DLT ή καταχωρίζονται σε ΚΑΤ, το οποίο διαχειρίζεται ένα σύστημα διακανονισμού αξιογράφων DLT, θα πρέπει να περιορίζεται σε κινητές αξίες, όπως μετοχές και ομόλογα που δεν είναι ρευστοποιήσιμα.  Για να προσδιορίζεται αν μια μετοχή ή ομόλογο είναι ρευστοποιήσιμα ή όχι, ο παρών κανονισμός θα πρέπει να ορίζει ορισμένα ανώτατα όρια αξίας. Για την αποφυγή δημιουργίας οποιουδήποτε κινδύνου για τη χρηματοπιστωτική σταθερότητα, πρέπει επίσης να περιορίζεται η συνολική αγοραία αξία των κινητών αξιών DLT που καταχωρίζονται από ΚΑΤ, το οποίο διαχειρίζεται σύστημα διακανονισμού αξιογράφων DLT, ή εισάγονται προς διαπραγμάτευση από ΠΜΔ DLT. Σε υποδομές της αγοράς DLT θα πρέπει επίσης να απαγορεύεται να εισάγουν προς διαπραγμάτευση ή να καταχωρίζουν στο κατανεμημένο καθολικό κρατικά ομόλογα. Για να επαληθεύεται ότι οι κινητές αξίες DLT που αποτελούν αντικείμενο διαπραγμάτευσης ή καταχωρίζονται από υποδομή της αγοράς DLT πληρούν τους όρους που επιβάλλει ο παρών κανονισμός, οι εθνικές αρμόδιες αρχές θα πρέπει να έχουν τη δυνατότητα να ζητούν την υποβολή εκθέσεων από τις εν λόγω υποδομές της αγοράς DLT.  
            
            
               (13)Προκειμένου να εξασφαλιστούν ισότιμοι όροι ανταγωνισμού με τις κινητές αξίες που εισάγονται προς διαπραγμάτευση σε παραδοσιακό τόπο διαπραγμάτευσης κατά την έννοια της οδηγίας 2014/65/ΕΕ (οδηγία για τις αγορές χρηματοπιστωτικών μέσων, MiFID II), και υψηλό επίπεδο ακεραιότητας της αγοράς, οι κινητές αξίες DLT που εισάγονται προς διαπραγμάτευση σε ΠΜΔ DLT θα πρέπει πάντα να υπόκεινται στις διατάξεις που απαγορεύουν την κατάχρηση της αγοράς, όπως ορίζει ο κανονισμός (ΕΕ) αριθ. 596/2014 (κανονισμός για την κατάχρηση της αγοράς). 
            
         
         
            
               (14)Ένας ΠΜΔ DLT θα πρέπει να είναι σε θέση να αιτηθεί μία ή περισσότερες εξαιρέσεις σε προσωρινή βάση, όπως απαριθμούνται στον παρόντα κανονισμό, τις οποίες θα χορηγήσει η αρμόδια αρχή, εφόσον συμμορφώνεται με τους όρους που συνοδεύουν τις εν λόγω εξαιρέσεις, καθώς και με τις πρόσθετες απαιτήσεις που καθορίζονται στον παρόντα κανονισμό για την αντιμετώπιση νέων μορφών κινδύνων που προκύπτουν λόγω της χρήσης της τεχνολογίας DLT. Ο ΠΜΔ DLT θα πρέπει επίσης να συμμορφώνεται με κάθε αντισταθμιστικό μέτρο που επιβάλλεται από την αρμόδια αρχή, προκειμένου να επιτευχθούν οι στόχοι που επιδιώκονται με τη διάταξη για την οποία έχει ζητηθεί εξαίρεση.
            
            
               (15)Όταν ένα χρηματοπιστωτικό μέσο εισάγεται προς διαπραγμάτευση σε ΠΜΔ, πρέπει να καταχωρίζεται σε κεντρικό αποθετήριο τίτλων που έχει λάβει άδεια λειτουργίας σύμφωνα με τον κανονισμό (ΕΕ) αριθ. 909/2014 (κανονισμός για τα κεντρικά αποθετήρια τίτλων). Παρότι η καταχώριση μιας κινητής αξίας και ο διακανονισμός των σχετικών συναλλαγών θα μπορούσαν δυνητικά να πραγματοποιούνται σε κατανεμημένο καθολικό, ο κανονισμός (ΕΕ) αριθ. 909/2014 επιβάλλει διαμεσολάβηση ενός ΚΑΤ και καθιστά υποχρεωτική την αναπαραγωγή της καταχώρισης στο κατανεμημένο καθολικό σε επίπεδο ΚΑΤ, επιβάλλοντας ενδεχομένως μια λειτουργικά περιττή επικάλυψη στον κύκλο ζωής των συναλλαγών ενός χρηματοπιστωτικού μέσου το οποίο διαχειρίζονται υποδομές της αγοράς DLT που υπόκεινται στον παρόντα κανονισμό. Ως εκ τούτου, ένας ΠΜΔ DLT θα πρέπει να είναι σε θέση να ζητήσει εξαίρεση από την απαίτηση λογιστικής εγγραφής και την καταχώριση σε ΚΑΤ, που ορίζεται στον κανονισμό (ΕΕ) αριθ. 909/2014, όταν ο ΠΜΔ DLT συμμορφώνεται με ισοδύναμες απαιτήσεις με εκείνες που ισχύουν για ένα ΚΑΤ. Ο ΠΜΔ DLT θα πρέπει να καταχωρίζει τις κινητές αξίες στο κατανεμημένο καθολικό του, να διασφαλίζει την ακεραιότητα των εκδόσεων στο κατανεμημένο καθολικό, να καθιερώνει και να διατηρεί διαδικασίες για τη διασφάλιση της φύλαξης των κινητών αξιών DLT, να ολοκληρώνει τον διακανονισμό των συναλλαγών και να αποτρέπει τις περιπτώσεις αδυναμίας διακανονισμού. 
            
            
               (16)Κατά την εκτέλεση του διακανονισμού συναλλαγών σε κινητές αξίες DLT, ο ΠΜΔ DLT θα πρέπει να διασφαλίζει ότι η πληρωμή για κινητές αξίες DLT από τον αγοραστή πραγματοποιείται ταυτόχρονα με την παράδοση των κινητών αξιών DLT από τον πωλητή (παράδοση έναντι πληρωμής). Όταν είναι εφικτό και εφόσον διατίθεται η επιλογή, οι πληρωμές τοις μετρητοίς θα πρέπει να διακανονίζονται με χρήμα κεντρικών τραπεζών ενώ, όταν αυτό δεν είναι εφικτό ή διαθέσιμο, με χρήμα εμπορικών τραπεζών. Για να δοκιμαστούν καινοτόμες λύσεις και να καταστεί δυνατή η πραγματοποίηση πληρωμών τοις μετρητοίς σε κατανεμημένο καθολικό, οι ΠΜΔ DLT θα πρέπει επίσης να έχουν τη δυνατότητα να χρησιμοποιούν τα επονομαζόμενα κέρματα διακανονισμού, δηλαδή χρήμα εμπορικών τραπεζών υπό μορφή «μαρκών» (token), ή μάρκες ηλεκτρονικού χρήματος, όπως ορίζονται στον κανονισμό αριθ. 2021/XX για τις αγορές κρυπτοπεριουσιακών στοιχείων
                  43
               . Όταν χρησιμοποιείται χρήμα εμπορικών τραπεζών για πληρωμές τοις μετρητοίς, ο ΠΜΔ DLT θα πρέπει να περιορίζει τον κίνδυνο αντισυμβαλλομένου, διαπιστώνοντας και παρακολουθώντας την τήρηση αυστηρών κριτηρίων από τα πιστωτικά ιδρύματα που χρησιμοποιούνται για τον διακανονισμό των πληρωμών τοις μετρητοίς, όπως η ρύθμιση και εποπτεία τους, η πιστοληπτική τους ικανότητα, η κεφαλαιοποίηση, η πρόσβαση σε ρευστότητα και η λειτουργική αξιοπιστία τους.  
            
            
               (17)Σύμφωνα με την οδηγία (ΕΕ) .../..
                  44
               , με την οποία τροποποιείται η οδηγία 2014/65/ΕΕ (οδηγία για τις αγορές χρηματοπιστωτικών μέσων, MiFID II), ένας ΠΜΔ DLT μπορεί να ζητήσει εξαίρεση από την υποχρέωση διαμεσολάβησης. Οι παραδοσιακοί ΠΜΔ μπορούν να δέχονται ως μέλη ή συμμετέχοντες μόνον επιχειρήσεις επενδύσεων, πιστωτικά ιδρύματα και άλλα πρόσωπα τα οποία διαθέτουν επαρκές επίπεδο συναλλακτικής ικανότητας, δεξιοτήτων, και επαρκείς οργανωτικές ρυθμίσεις και πόρους. Αντιθέτως, πολλές πλατφόρμες διαπραγμάτευσης κρυπτοπεριουσιακών στοιχείων προσφέρουν πρόσβαση χωρίς διαμεσολάβηση και παρέχουν άμεση πρόσβαση σε ιδιώτες πελάτες. Ένα πιθανό κανονιστικό εμπόδιο στην ανάπτυξη ΠΜΔ για κινητές αξίες DLT μπορεί να συνιστά η υποχρέωση διαμεσολάβησης που ενσωματώνεται στην οδηγία 2014/65/ΕΕ (οδηγία για τις αγορές χρηματοπιστωτικών μέσων, MiFID II). Ένας ΠΜΔ DLT επιτρέπεται να ζητήσει προσωρινή παρέκκλιση από την εν λόγω υποχρέωση διαμεσολάβησης και να παρέχει πρόσβαση σε ιδιώτες επενδυτές, υπό την προϋπόθεση ότι παρέχονται επαρκείς εγγυήσεις όσον αφορά την προστασία των επενδυτών και ότι οι εν λόγω ιδιώτες επενδυτές κρίνονται ικανοί και κατάλληλοι για σκοπούς καταπολέμησης της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας.
            
            
               (18)Για να χορηγηθεί εξαίρεση βάσει του παρόντος κανονισμού, ο ΠΜΔ DLT θα πρέπει να αποδεικνύει ότι η εξαίρεση είναι αναλογική και περιορίζεται στη χρήση DLT, όπως περιγράφεται στο επιχειρησιακό του σχέδιο, καθώς και ότι η αιτούμενη εξαίρεση περιορίζεται στον ΠΜΔ DLT και δεν επεκτείνεται σε οποιονδήποτε άλλον ΠΜΔ που τελεί υπό τη διαχείριση της ίδιας επιχείρησης επενδύσεων ή διαχειριστή αγοράς. 
            
            
               (19)Ένα ΚΑΤ που διαχειρίζεται σύστημα διακανονισμού αξιογράφων DLT θα πρέπει να είναι σε θέση να αιτηθεί μία ή περισσότερες εξαιρέσεις σε προσωρινή βάση, όπως απαριθμούνται στον παρόντα κανονισμό, τις οποίες θα χορηγήσει η σχετική αρμόδια αρχή, εφόσον το ΚΑΤ συμμορφώνεται με τους όρους των εξαιρέσεων αυτών, καθώς και με τις πρόσθετες απαιτήσεις για την αντιμετώπιση νέων μορφών κινδύνων που προκύπτουν λόγω της χρήσης της τεχνολογίας DLT. Το ΚΑΤ που διαχειρίζεται το σύστημα διακανονισμού αξιογράφων DLT θα πρέπει να συμμορφώνεται με κάθε αντισταθμιστικό μέτρο που επιβάλλεται από την αρμόδια αρχή, προκειμένου να επιτευχθούν οι στόχοι που επιδιώκονται με τη διάταξη για την οποία έχει ζητηθεί εξαίρεση. 
            
            
               (20)Ένα ΚΑΤ που διαχειρίζονται σύστημα διακανονισμού αξιογράφων θα πρέπει να έχει τη δυνατότητα να αιτηθεί εξαιρέσεις από διαφορετικές διατάξεις που ενδέχεται να δημιουργήσουν κανονιστικά εμπόδια για την ανάπτυξη συστημάτων διακανονισμού κινητών αξιών. Για παράδειγμα, ένα ΚΑΤ θα πρέπει να μπορεί να ζητήσει εξαίρεση από κάποιους ορισμούς του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων), όπως η έννοια της «άυλης μορφής», του «λογαριασμού αξιογράφων», των «εντολών μεταβίβασης», καθώς και εξαιρέσεις από διατάξεις που αναφέρονται στην έννοια του «λογαριασμού αξιογράφων», όπως οι κανόνες για την καταχώριση αξιογράφων, την ακεραιότητα της έκδοσης ή τον διαχωρισμό των λογαριασμών. Τα ΚΑΤ διαχειρίζονται συστήματα διακανονισμού αξιογράφων, πιστώνοντας και χρεώνοντας λογαριασμούς αξιογράφων των συμμετεχόντων σε αυτά. Ωστόσο, σε ένα σύστημα DLT ενδέχεται να μην υπάρχουν πάντα λογαριασμοί αξιογράφων τήρησης διπλών (ή πολλαπλών) λογιστικών εγγραφών. Επομένως, ένα ΚΑΤ που διαχειρίζεται σύστημα διακανονισμού αξιογράφων DLT θα πρέπει να είναι σε θέση να αιτηθεί εξαίρεση από τους κανόνες που αναφέρονται στην έννοια του «λογαριασμού αξιογράφων» ή της «μορφής λογιστικής εγγραφής», σε περίπτωση που είναι αναγκαίο να επιτραπεί η καταχώριση κινητών αξιών DLT σε κατανεμημένο καθολικό, προκειμένου να διασφαλιστεί η ακεραιότητα της έκδοσης κινητών αξιών DLT στο κατανεμημένο καθολικό και ο διαχωρισμός των κινητών αξιών DLT που ανήκουν σε διάφορους συμμετέχοντες.  
            
            
               (21)Βάσει του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων), ένα ΚΑΤ μπορεί να αναθέτει σε τρίτους μόνον μία από τις βασικές δραστηριότητές του, αφού λάβει άδεια από την αρμόδια αρχή. Το ΚΑΤ υποχρεούται επίσης να τηρεί διάφορους όρους, ώστε η εξωτερική ανάθεση να μην έχει ως αποτέλεσμα τη μεταβίβαση της ευθύνης του ή τη μεταβολή των υποχρεώσεων του ΚΑΤ έναντι των συμμετεχόντων ή των εκδοτών του. Ανάλογα με το επιχειρησιακό του σχέδιο, ένα ΚΑΤ που διαχειρίζεται σύστημα διακανονισμού αξιογράφων DLT θα μπορούσε έχει την πρόθεση να μοιραστεί την ευθύνη για τη διαχείριση του κατανεμημένου καθολικού του, στο οποίο καταχωρίζονται οι κινητές αξίες, με άλλες οντότητες, μεταξύ άλλων και με τους συμμετέχοντες σε αυτό. Το σύστημα διακανονισμού αξιογράφων DLT θα πρέπει να είναι σε θέση να αιτηθεί εξαίρεση από τις απαιτήσεις εξωτερικής ανάθεσης, με σκοπό την ανάπτυξη τέτοιων καινοτόμων επιχειρηματικών μοντέλων. Σε μια τέτοια περίπτωση, θα πρέπει να αποδείξει ότι οι διατάξεις σχετικά με την εξωτερική ανάθεση δεν συνάδουν με τη χρήση της τεχνολογίας DLT, όπως προβλέπεται στο επιχειρησιακό του σχέδιο, και θα πρέπει επίσης να αποδείξει ότι πληρούνται ορισμένες ελάχιστες απαιτήσεις όσον αφορά την εξωτερική ανάθεση. 
            
            
               (22)Η υποχρέωση διαμεσολάβησης πιστωτικού ιδρύματος ή επιχείρησης επενδύσεων, ώστε οι ιδιώτες επενδυτές να μην μπορούν να αποκτήσουν άμεση πρόσβαση στα συστήματα διακανονισμού και παράδοσης που διαχειρίζεται ένα ΚΑΤ, μπορεί να δημιουργήσει δυνητικά ένα κανονιστικό εμπόδιο στην ανάπτυξη εναλλακτικών μοντέλων διακανονισμού που βασίζονται σε τεχνολογία DLT, τα οποία επιτρέπουν την άμεση πρόσβαση από ιδιώτες πελάτες. Ως εκ τούτου, το ΚΑΤ που διαχειρίζεται σύστημα διακανονισμού αξιογράφων DLT θα πρέπει να έχει τη δυνατότητα να αιτηθεί εξαίρεση από την έννοια του συμμετέχοντος, όπως ορίζεται στον κανονισμό (ΕΕ) αριθ. 909/2014 (κανονισμός για τα κεντρικά αποθετήρια τίτλων). Όταν ζητείται εξαίρεση από την υποχρέωση διαμεσολάβησης βάσει του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων), το ΚΑΤ που διαχειρίζεται σύστημα διακανονισμού αξιογράφων θα πρέπει να διασφαλίζει ότι τα εν λόγω πρόσωπα διαθέτουν τα απαιτούμενα εχέγγυα εντιμότητας και είναι ικανά και κατάλληλα για τους σκοπούς της καταπολέμησης της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Το ΚΑΤ που διαχειρίζεται το σύστημα διακανονισμού αξιογράφων θα πρέπει επίσης να διασφαλίζει ότι οι εν λόγω συμμετέχοντες διαθέτουν επαρκές επίπεδο ικανοτήτων, δεξιοτήτων, πείρας και γνώσεων όσον αφορά τις μετασυναλλακτικές δραστηριότητες και τη λειτουργία των τεχνολογιών DLT. 
            
            
               (23)Οι οντότητες που είναι επιλέξιμες για συμμετοχή σε ΚΑΤ το οποίο καλύπτεται από τον κανονισμό (ΕΕ) αριθ. 909/2014 (κανονισμός για τα κεντρικά αποθετήρια τίτλων) βασίζονται στις οντότητες που είναι επιλέξιμες για συμμετοχή σε σύστημα διακανονισμού αξιογράφων το οποίο έχει οριστεί και κοινοποιηθεί σύμφωνα με την οδηγία 98/26/ΕΚ (οδηγία για το αμετάκλητο του διακανονισμού), δεδομένου ότι ο κανονισμός (ΕΕ) αριθ. 909/2014 (κανονισμός για τα κεντρικά αποθετήρια τίτλων) προϋποθέτει τον ορισμό και την κοινοποίηση των συστημάτων διακανονισμού αξιογράφων που διαχειρίζονται τα ΚΑΤ, σύμφωνα με την οδηγία 98/26/ΕΚ. Ένα σύστημα διακανονισμού αξιογράφων DLT που αιτείται να εξαιρεθεί από τις απαιτήσεις συμμετοχής του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων) δεν θα συμμορφώνεται με τις απαιτήσεις συμμετοχής της οδηγίας 98/26/ΕΚ. Κατά συνέπεια, ένα τέτοιο σύστημα διακανονισμού αξιογράφων DLT δεν θα μπορεί να οριστεί και να κοινοποιηθεί βάσει της εν λόγω οδηγίας.  Παρά ταύτα, κάτι τέτοιο δεν αποκλείει τον ορισμό και την κοινοποίηση ενός συστήματος διακανονισμού αξιογράφων DLT που πληροί όλες τις απαιτήσεις της οδηγίας 98/26/ΕΚ.   
            
            
               (24)Ο κανονισμός (ΕΕ) αριθ. 909/2014 (κανονισμός για τα κεντρικά αποθετήρια τίτλων) ενθαρρύνει τον διακανονισμό συναλλαγών με χρήμα κεντρικών τραπεζών. Όταν δεν διατίθεται και δεν είναι εφικτός ο διακανονισμός πληρωμών τοις μετρητοίς με χρήμα κεντρικών τραπεζών, ο διακανονισμός αυτός μπορεί να πραγματοποιηθεί με χρήμα εμπορικών τραπεζών. Μπορεί να είναι δύσκολο να εφαρμοστεί η εν λόγω διάταξη για ΚΑΤ που διαχειρίζεται σύστημα διακανονισμού αξιογράφων DLT, δεδομένου ότι το ΚΑΤ θα πρέπει να πραγματοποιεί κινήσεις σε λογαριασμούς ταμείου, ταυτόχρονα με την παράδοση αξιογράφων στην τεχνολογία DLT. Ένα ΚΑΤ που διαχειρίζεται σύστημα διακανονισμού αξιογράφων DLT θα πρέπει να έχει τη δυνατότητα να αιτηθεί εξαίρεση από τους κανόνες του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων) σχετικά με τον διακανονισμό τοις μετρητοίς, προκειμένου να αναπτύξει καινοτόμες λύσεις, όπως η χρήση κερμάτων διακανονισμού ή των «μαρκών ηλεκτρονικού χρήματος», όπως ορίζονται στον κανονισμό αριθ. 2021/XX για τις αγορές κρυπτοπεριουσιακών στοιχείων
                  45
               . 
            
            
               (25)Ο κανονισμός (ΕΕ) αριθ. 909/2014 (κανονισμός για τα κεντρικά αποθετήρια τίτλων) προβλέπει ότι το ΚΑΤ πρέπει να παρέχει πρόσβαση σε άλλο ΚΑΤ ή άλλες υποδομές της αγοράς. Η πρόσβαση σε ΚΑΤ που διαχειρίζεται σύστημα διακανονισμού αξιογράφων DLT μπορεί να είναι επαχθής ή δύσκολο να επιτευχθεί, δεδομένου ότι δεν έχει δοκιμαστεί ακόμη η διαλειτουργικότητα των κληροδοτημένων συστημάτων με την τεχνολογία DLT. Ένα σύστημα διακανονισμού αξιογράφων DLT θα πρέπει επίσης να μπορεί να αιτηθεί εξαίρεση από τους εν λόγω κανόνες, εάν μπορεί να αποδείξει ότι η εφαρμογή των εν λόγω κανόνων είναι δυσανάλογη προς το μέγεθος του συστήματος διακανονισμού αξιογράφων DLT. 
            
            
               (26)Ανεξάρτητα από τον κανόνα για τον οποίο ζητείται εξαίρεση, το ΚΑΤ που διαχειρίζεται σύστημα διακανονισμού αξιογράφων DLT θα πρέπει να αποδεικνύει ότι η αιτούμενη εξαίρεση είναι αναλογική και τεκμηριώνεται λόγω της χρήσης της τεχνολογίας DLT. Η εξαίρεση θα πρέπει επίσης να περιορίζεται στο σύστημα διακανονισμού αξιογράφων DLT και να μην καλύπτει άλλα συστήματα διακανονισμού αξιογράφων, τα οποία τελούν υπό τη διαχείριση του ιδίου ΚΑΤ.   
            
            
               (27)Οι υποδομές της αγοράς DLT θα πρέπει επίσης να υπόκεινται σε πρόσθετες απαιτήσεις, σε σύγκριση με τις παραδοσιακές υποδομές της αγοράς. Οι απαιτήσεις αυτές είναι αναγκαίες για την αποφυγή των κινδύνων που προκύπτουν από τη χρήση της τεχνολογίας DLT ή από τον νέο τρόπο άσκησης των δραστηριοτήτων της υποδομής της αγοράς DLT. Επομένως, η υποδομή της αγοράς DLT θα πρέπει να καταρτίσει σαφές επιχειρησιακό σχέδιο, στο οποίο θα περιγράφει λεπτομερώς τον τρόπο με τον οποίο θα χρησιμοποιείται η τεχνολογία DLT, και τις νομικές ρυθμίσεις που θα εφαρμόζονται.
            
            
               (28)Όταν ένα ΚΑΤ που διαχειρίζεται σύστημα διακανονισμού αξιογράφων DLT ή ένας ΠΜΔ DLT επιτρέπεται να προβαίνουν σε διακανονισμό των συναλλαγών σε κινητές αξίες DLT, θα πρέπει να καθορίζουν τους κανόνες που διέπουν τη λειτουργία της τεχνολογίας DLT υπό την κυριότητα και διαχείρισή τους, συμπεριλαμβανομένων των κανόνων για την πρόσβαση και την εισαγωγή στην τεχνολογία DLT, των κανόνων για τους συμμετέχοντες κόμβους και των κανόνων για την αντιμετώπιση πιθανής σύγκρουσης συμφερόντων, καθώς και μέτρα διαχείρισης κινδύνου. 
            
            
               (29)Η υποδομή της αγοράς DLT θα πρέπει να είναι υποχρεωμένη να ενημερώνει τα μέλη, τους συμμετέχοντες, τους εκδότες και τους πελάτες σχετικά με τον τρόπο με τον οποίο προτίθεται να εκτελεί τις δραστηριότητές της και τον τρόπο με τον οποίο η χρήση της τεχνολογίας DLT θα δημιουργήσει αποκλίσεις, σε σύγκριση με τον τρόπο με τον οποίο παρέχεται κατά κανόνα η υπηρεσία από παραδοσιακό ΠΜΔ ή ΚΑΤ που διαχειρίζεται σύστημα διακανονισμού αξιογράφων. 
            
            
               (30)Μια υποδομή της αγοράς DLT θα πρέπει να διαθέτει ειδικές και αξιόπιστες ρυθμίσεις ΤΠ και κυβερνοχώρου σε σχέση με τη χρήση της τεχνολογίας DLT. Οι ρυθμίσεις αυτές θα πρέπει να είναι αναλογικές προς τη φύση, την κλίμακα και την πολυπλοκότητα του επιχειρησιακού σχεδίου της υποδομής της αγοράς DLT. Οι ρυθμίσεις αυτές θα πρέπει επίσης να διασφαλίζουν την αδιάλειπτη αξιοπιστία, συνέχεια και ασφάλεια των παρεχόμενων υπηρεσιών, συμπεριλαμβανομένης της αξιοπιστίας των έξυπνων συμβολαίων που ενδέχεται να χρησιμοποιούνται. Οι υποδομές της αγοράς DLT θα πρέπει επίσης να διασφαλίζουν την ακεραιότητα, την ασφάλεια, την εμπιστευτικότητα, τη διαθεσιμότητα και την προσβασιμότητα των δεδομένων που αποθηκεύονται στην τεχνολογία DLT. Η αρμόδια αρχή μιας υποδομής της αγοράς DLT θα πρέπει να έχει τη δυνατότητα να ζητήσει τη διενέργεια ελέγχου, προκειμένου να διασφαλίσει ότι οι συνολικές ρυθμίσεις ΤΠ και κυβερνοχώρου ενδείκνυνται για τον σκοπό για τον οποίο προορίζονται. Το κόστος του ελέγχου αυτού θα πρέπει να βαρύνει την υποδομή της αγοράς DLT. 
            
            
               (31)Όταν το επιχειρησιακό σχέδιο μιας υποδομής της αγοράς DLT περιλαμβάνει τη φύλαξη κεφαλαίων των πελατών, όπως μετρητά ή ισοδύναμα μετρητών ή κινητές αξίες DLT ή τα μέσα πρόσβασης σε αυτές τις κινητές αξίες DLT, μεταξύ άλλων με τη μορφή κρυπτογραφικής κλείδας, η υποδομή της αγοράς DLT θα πρέπει να διαθέτει κατάλληλες ρυθμίσεις για τη διασφάλιση των στοιχείων ενεργητικού των πελατών της. Δεν θα πρέπει να χρησιμοποιεί τα στοιχεία ενεργητικού των πελατών για ίδιο λογαριασμό, παρά μόνο με την πρότερη ρητή συγκατάθεση των πελατών της. Η υποδομή της αγοράς DLT θα πρέπει να διαχωρίζει τα κεφάλαια των πελατών ή τις κινητές αξίες DLT ή τα μέσα πρόσβασης στα εν λόγω στοιχεία ενεργητικού, από τα δικά της στοιχεία ενεργητικού ή άλλα στοιχεία ενεργητικού των πελατών. Οι συνολικές ρυθμίσεις ΤΠ και κυβερνοχώρου των υποδομών της αγοράς DLT θα πρέπει να διασφαλίζουν ότι τα περιουσιακά στοιχεία των πελατών προστατεύονται από απάτες, κυβερνοαπειλές ή άλλες δυσλειτουργίες. 
            
            
               (32)Κατά τη στιγμή της χορήγησης της ειδικής άδειας, οι υποδομές της αγοράς DLT θα πρέπει επίσης να διαθέτουν αξιόπιστη στρατηγική εξόδου, σε περίπτωση διακοπής του καθεστώτος για τις υποδομές της αγοράς DLT ή ανάκλησης της ειδικής άδειας ή ορισμένων εκ των εξαιρέσεων που έχουν χορηγηθεί.  
            
            
               (33)Για την ειδική άδεια που χορηγείται σε υποδομή της αγοράς DLT θα πρέπει να ακολουθούνται οι ίδιες διαδικασίες που ισχύουν για την αδειοδότηση παραδοσιακού ΠΜΔ ή ΚΑΤ, όταν το εν λόγω ΚΑΤ σκοπεύει να θέσει σε λειτουργία νέο σύστημα διακανονισμού αξιογράφων. Ωστόσο, κατά την υποβολή αίτησης για χορήγηση άδειας, η αιτούσα υποδομή DLT θα πρέπει να αναφέρει τις εξαιρέσεις που θα ζητήσει. Πριν από τη χορήγηση άδειας σε υποδομή της αγοράς DLT, η αρμόδια αρχή θα πρέπει να διαβουλεύεται με την ESMA. Η ESMA θα πρέπει να εκδίδει μη δεσμευτική γνωμοδότηση και να διατυπώνει συστάσεις σχετικά με την αίτηση ή τις εξαιρέσεις που ζητούνται. Η ESMA θα πρέπει επίσης να διαβουλεύεται με τις αρμόδιες αρχές των λοιπών κρατών μελών. Όταν εκδίδει τη μη δεσμευτική γνωμοδότησή της, η ESMA θα πρέπει να έχει ως στόχο τη διασφάλιση της χρηματοπιστωτικής σταθερότητας, της ακεραιότητας της αγοράς και της προστασίας των επενδυτών. Για να εξασφαλιστεί ισότιμος και θεμιτός ανταγωνισμός σε ολόκληρη την ενιαία αγορά, η μη δεσμευτική γνωμοδότηση της ESMA θα πρέπει επίσης να έχει ως στόχο τη διασφάλιση της συνέπειας και της αναλογικότητας των εξαιρέσεων που χορηγούνται από διαφορετικές αρμόδιες αρχές σε ολόκληρη την Ένωση. 
            
         
         
            
               (34)Η αρμόδια αρχή που θα εξετάσει την αίτηση που υποβάλλεται από μια δυνητική υποδομή της αγοράς DLT θα πρέπει να έχει τη δυνατότητα να αρνηθεί τη χορήγηση άδειας, εάν συντρέχουν λόγοι ώστε να θεωρήσει ότι η υποδομή της αγοράς DLT συνιστά απειλή για τη χρηματοπιστωτική σταθερότητα, την προστασία των επενδυτών ή την ακεραιότητα της αγοράς ή εάν η αίτηση συνιστά απόπειρα παράκαμψης των υφιστάμενων απαιτήσεων. 
            
            
               (35)Στην ειδική άδεια που χορηγείται από αρμόδια αρχή σε συγκεκριμένη υποδομή της αγοράς DLT θα πρέπει να αναφέρονται οι εξαιρέσεις που θα χορηγηθούν στην εν λόγω υποδομή της αγοράς DLT. Οι άδειες αυτές θα πρέπει να ισχύουν σε ολόκληρη την Ένωση. Η ESMA θα πρέπει να δημοσιεύει στον δικτυακό τόπο της τον κατάλογο των υποδομών της αγοράς DLT και τον κατάλογο των εξαιρέσεων που χορηγούνται σε καθεμία από αυτές. 
            
            
               (36)Η ειδική άδεια και οι εξαιρέσεις που χορηγούνται από τις εθνικές αρμόδιες αρχές θα πρέπει να χορηγούνται σε προσωρινή βάση, για περίοδο έως έξι ετών από την ημερομηνία χορήγησης της ειδικής άδειας. Μια πενταετία μετά την έναρξη εφαρμογής του κανονισμού, η ESMA και η Επιτροπή θα πρέπει να προβούν σε αξιολόγηση του εν λόγω πιλοτικού καθεστώτος για τις υποδομές της αγοράς που βασίζονται στην τεχνολογία κατανεμημένου καθολικού. Η προαναφερθείσα περίοδος έξι ετών παρέχει στις υποδομές της αγοράς DLT επαρκή χρόνο, ώστε να προσαρμόσουν τα επιχειρησιακά μοντέλα τους σε τυχόν τροποποιήσεις του εν λόγω καθεστώτος και να λειτουργούν στο πλαίσιο του πιλοτικού προγράμματος με εμπορικά βιώσιμο τρόπο. Θα παρέχει στην ESMA και την Επιτροπή τη δυνατότητα να συγκεντρώσουν ένα χρήσιμο σύνολο δεδομένων, που θα περιλαμβάνει περίπου τρία ημερολογιακά έτη λειτουργίας του πιλοτικού καθεστώτος μετά τη χορήγηση σημαντικού πλήθους ειδικών αδειών και σχετικών εξαιρέσεων, και να υποβάλουν σχετική έκθεση. Επίσης, θα παρέχει στις υποδομές της αγοράς DLT τον χρόνο να λάβουν τα αναγκαία μέτρα, είτε για την εκκαθάριση των δραστηριοτήτων τους είτε για τη μετάβαση σε ένα νέο κανονιστικό πλαίσιο, μετά τις εκθέσεις της ESMA και της Επιτροπής.    
            
            
               (37)Με την επιφύλαξη των σχετικών διατάξεων της οδηγίας 2014/65/ΕΕ (οδηγία για τις αγορές χρηματοπιστωτικών μέσων, MiFID II) ή του κανονισμού (ΕΕ) αριθ. 909/2014 (κανονισμός για τα κεντρικά αποθετήρια τίτλων), οι αρμόδιες αρχές θα πρέπει να έχουν την εξουσία να ανακαλέσουν την ειδική άδεια ή τυχόν εξαιρέσεις που έχουν χορηγηθεί στην υποδομή της αγοράς DLT, σε περίπτωση που διαπιστωθεί ελάττωμα στην υποκείμενη τεχνολογία ή στις υπηρεσίες ή δραστηριότητες που παρέχονται από την υποδομή της αγοράς DLT, και υπό την προϋπόθεση ότι το εν λόγω ελάττωμα υπερβαίνει τα οφέλη της οικείας υπηρεσίας, ή σε περίπτωση που η υποδομή της αγοράς DLT έχει παραβιάσει τυχόν όρους που συνοδεύουν τις εξαιρέσεις που επιβάλλονται από την αρμόδια αρχή κατά τη χορήγηση της ειδικής άδειας, ή σε περίπτωση που η υποδομή της αγοράς DLT έχει καταχωρίσει χρηματοπιστωτικά μέσα τα οποία δεν πληρούν του όρους των κινητών αξιών DLT βάσει του παρόντος κανονισμού. Στην πορεία των δραστηριοτήτων της, μια υποδομή της αγοράς DLT θα πρέπει να έχει τη δυνατότητα να ζητήσει πρόσθετες εξαιρέσεις πέραν εκείνων που ζητήθηκαν κατά τη στιγμή χορήγησης της άδειας. Στην περίπτωση αυτή, οι εν λόγω πρόσθετες εξαιρέσεις που ζητούνται από τις υποδομές της αγοράς DLT θα πρέπει να υπόκεινται σε ειδική άδεια των αρμόδιων αρχών, κατά τον ίδιο τρόπο με εκείνες που ζητήθηκαν κατά τη στιγμή της χορήγησης της αρχικής άδειας της υποδομής της αγοράς DLT. 
            
            
               (38)Δεδομένου ότι οι υποδομές της αγοράς DLT μπορούν να λάβουν προσωρινές εξαιρέσεις από την ισχύουσα νομοθεσία της Ένωσης, θα πρέπει να συνεργάζονται στενά με τις αρμόδιες αρχές και την Ευρωπαϊκή Αρχή Κινητών Αξιών και Αγορών (ESMA) κατά τη διάρκεια ισχύος της ειδικής τους άδειας. Οι υποδομές της αγοράς DLT θα πρέπει να ενημερώνουν τις αρμόδιες αρχές και την ESMA για κάθε ουσιώδη αλλαγή του επιχειρησιακού σχεδίου τους και των εργαζομένων σε νευραλγικές θέσεις, τυχόν αποδεικτικά στοιχεία για κυβερνοαπειλές ή κυβερνοεπιθέσεις, απάτη ή σοβαρές αθέμιτες πρακτικές, για τυχόν αλλαγή στις πληροφορίες που παρασχέθηκαν κατά την αρχική αίτηση για χορήγηση άδειας, για τυχόν τεχνικές δυσκολίες, και ειδικότερα εκείνες που συνδέονται με τη χρήση της τεχνολογίας DLT, και για τυχόν νέους κινδύνους όσον αφορά την προστασία των επενδυτών, την ακεραιότητα της αγοράς και τη χρηματοπιστωτική σταθερότητα, που δεν είχαν προβλεφθεί κατά τον χρόνο χορήγησης της ειδικής άδειας. Όταν της κοινοποιούνται τέτοιες ουσιώδεις αλλαγές, η αρμόδια αρχή θα πρέπει να ζητήσει από την υποδομή της αγοράς DLT να υποβάλει αίτηση για νέα άδεια ή εξαίρεση ή θα πρέπει να λάβει όποιο διορθωτικό μέτρο κρίνει κατάλληλο. Οι υποδομές της αγοράς DLT θα πρέπει επίσης να παρέχουν στις αρμόδιες αρχές και στην ESMA τυχόν σχετικά στοιχεία, όποτε ζητούνται. Για τη διασφάλιση της προστασίας των επενδυτών, της ακεραιότητας της αγοράς και της χρηματοπιστωτικής σταθερότητας, η αρμόδια αρχή που χορήγησε την ειδική άδεια στην υποδομή της αγοράς DLT θα πρέπει να είναι σε θέση να προτείνει διορθωτικά μέτρα, κατόπιν διαβούλευσης με την ESMA. 
            
            
               (39)Οι υποδομές της αγοράς DLT θα πρέπει επίσης να υποβάλλουν τακτικές εκθέσεις στις αρμόδιες αρχές τους και στην ESMA. Η ESMA θα πρέπει να διοργανώνει συζητήσεις σχετικά με τις εν λόγω εκθέσεις, ώστε να δοθεί η δυνατότητα σε όλες τις αρμόδιες αρχές σε ολόκληρη την Ένωση να αποκομίσουν πείρα όσον αφορά τον αντίκτυπο της χρήσης της τεχνολογίας DLT, καθώς και σχετικά με τυχόν προσαρμογές της ενωσιακής νομοθεσίας για τις χρηματοπιστωτικές υπηρεσίες, που είναι πιθανώς αναγκαίες ώστε να καταστεί δυνατή η χρήση της τεχνολογίας DLT σε μεγαλύτερη κλίμακα. 
            
            
               (40)Πέντε έτη μετά την έναρξη εφαρμογής του παρόντος κανονισμού, η ESMA θα πρέπει να υποβάλει στην Επιτροπή έκθεση σχετικά με το εν λόγω πιλοτικό καθεστώς για τις υποδομές της αγοράς DLT, συμπεριλαμβανομένων των δυνητικών οφελών που συνδέονται με τη χρήση της τεχνολογίας DLT, των κινδύνων που προκύπτουν και των τεχνικών δυσκολιών. Με βάση την έκθεση της ESMA, η Επιτροπή θα πρέπει να υποβάλει έκθεση στο Συμβούλιο και το Ευρωπαϊκό Κοινοβούλιο. Στην έκθεση αυτή θα πρέπει να αξιολογείται το κόστος και τα οφέλη της επέκτασης του εν λόγω καθεστώτος στις υποδομές της αγοράς DLT για ακόμα μία χρονική περίοδο, της επέκτασης του εν λόγω καθεστώτος σε νέα είδη χρηματοπιστωτικών μέσων, της μονιμοποίησης του εν λόγω καθεστώτος με ή χωρίς τροποποιήσεις, της θέσπισης τροποποιήσεων της ενωσιακής νομοθεσίας για τις χρηματοπιστωτικές υπηρεσίες ή της κατάργησης του εν λόγω καθεστώτος.  
            
            
               (41)Έχουν εντοπιστεί ορισμένα πιθανά κενά στους υφιστάμενους κανόνες της ΕΕ για τις χρηματοπιστωτικές υπηρεσίες όσον αφορά την εφαρμογή τους σε κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα
                  46
               . Ειδικότερα, ορισμένα ρυθμιστικά τεχνικά πρότυπα βάσει του κανονισμού (ΕΕ) αριθ. 600/2014 (κανονισμός για τις αγορές χρηματοπιστωτικών μέσων) που αφορούν ορισμένες απαιτήσεις αναφοράς δεδομένων και απαιτήσεις προσυναλλακτικής και μετασυναλλακτικής διαφάνειας δεν είναι προσαρμοσμένα κατάλληλα στα χρηματοπιστωτικά μέσα που εκδίδονται με τεχνολογία κατανεμημένου καθολικού. Οι δευτερογενείς αγορές χρηματοπιστωτικών μέσων που εκδίδονται με τεχνολογία κατανεμημένου καθολικού ή παρόμοια τεχνολογία βρίσκονται ακόμη σε πολύ πρώιμο στάδιο ανάπτυξης και, συνεπώς, τα χαρακτηριστικά τους μπορεί να διαφέρουν από τις αγορές χρηματοπιστωτικών μέσων που χρησιμοποιούν παραδοσιακή τεχνολογία. Οι κανόνες που καθορίζονται στα εν λόγω ρυθμιστικά τεχνικά πρότυπα θα πρέπει να μπορούν να εφαρμόζονται αποτελεσματικά σε όλα τα χρηματοπιστωτικά μέσα, ανεξάρτητα από την τεχνολογία που χρησιμοποιείται. Ως εκ τούτου, η ESMA θα πρέπει να λάβει εντολή να πραγματοποιήσει συνολική αξιολόγηση των εν λόγω ρυθμιστικών τεχνικών προτύπων που εγκρίθηκαν κατ’ εφαρμογή του κανονισμού (ΕΕ) αριθ. 600/2014, και να προτείνει τυχόν αναγκαίες τροποποιήσεις, με στόχο να διασφαλίσει ότι οι κανόνες που προβλέπονται εκεί μπορούν να εφαρμόζονται αποτελεσματικά στα χρηματοπιστωτικά μέσα που εκδίδονται με τεχνολογία κατανεμημένου καθολικού. Κατά τη διενέργεια της αξιολόγησης αυτής, η ESMA θα πρέπει να λάβει υπόψη τα ιδιαίτερα χαρακτηριστικά των εν λόγω χρηματοπιστωτικών μέσων που εκδίδονται με τεχνολογία κατανεμημένου καθολικού και το κατά πόσον προϋποθέτουν προσαρμοσμένα πρότυπα τα οποία θα επιτρέπουν την ανάπτυξή τους, χωρίς να υπονομεύονται οι στόχοι των κανόνων που προβλέπονται στα ρυθμιστικά τεχνικά πρότυπα που έχουν εγκριθεί κατ’ εφαρμογή του κανονισμού (ΕΕ) αριθ. 600/2014.
            
            
               (42)Όταν οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, επειδή η ενωσιακή νομοθεσία για τις χρηματοπιστωτικές υπηρεσίες περιλαμβάνει τυχόν κανονιστικά εμπόδια στην ανάπτυξη υποδομών της αγοράς DLT για τα κρυπτοπεριουσιακά στοιχεία που χαρακτηρίζονται ως χρηματοπιστωτικά μέσα βάσει της οδηγίας 2014/65/ΕΕ (οδηγία για τις αγορές χρηματοπιστωτικών μέσων, MiFID II), οι στόχοι αυτοί μπορούν μάλλον να επιτευχθούν καλύτερα σε επίπεδο Ένωσης. Επομένως, η Ένωση μπορεί να θεσπίσει μέτρα σύμφωνα με την αρχή της επικουρικότητας, που ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, που διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη των στόχων αυτών. 
            
            
               (43)Προκειμένου η Ένωση να συμβαδίζει με την καινοτομία, είναι σημαντικό να τεθεί σε εφαρμογή το καθεστώς των υποδομών της αγοράς DLT, το συντομότερο δυνατόν, μετά τη μεταφορά της οδηγίας (ΕΕ) .../... του Ευρωπαϊκού Κοινοβουλίου και του Συμβουλίου
                  47
                από τα κράτη μέλη στο εθνικό τους δίκαιο.  
            
            
               (44)Ζητήθηκε η γνώμη του Ευρωπαίου Επόπτη Προστασίας Δεδομένων και του Ευρωπαϊκού Συμβουλίου Προστασίας Δεδομένων, σύμφωνα με το άρθρο 42 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου
                  48
               , οι οποίοι γνωμοδότησαν στις … [ημερομηνία των γνωμοδοτήσεων].
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο και πεδίο εφαρμογής 
            
            
               (1)Ο παρών κανονισμός θεσπίζει απαιτήσεις σχετικά με τους πολυμερείς μηχανισμούς διαπραγμάτευσης και τα συστήματα διακανονισμού αξιογράφων που χρησιμοποιούν τεχνολογία κατανεμημένου καθολικού («υποδομές της αγοράς DLT»), και λαμβάνουν ειδική άδεια λειτουργίας, σύμφωνα με το άρθρο 7 και το άρθρο 8. 
            
            
               (2)Ο παρών κανονισμός καθορίζει τις απαιτήσεις για: 
            
            
               α)τη χορήγηση και την ανάκληση των εν λόγω ειδικών αδειών· 
            
            
               β)τη χορήγηση, την τροποποίηση και την άρση σχετικών εξαιρέσεων·
            
            
               γ)την επιβολή, την τροποποίηση και την άρση συνοδευτικών όρων, αντισταθμιστικών ή διορθωτικών μέτρων· 
            
            
               δ)τη λειτουργία των εν λόγω υποδομών της αγοράς DLT·  
            
         
         
            
               ε)την εποπτεία των εν λόγω υποδομών της αγοράς DLT· και
            
            
               στ)τη συνεργασία μεταξύ των διαχειριστών υποδομών της αγοράς DLT, των αρμόδιων αρχών και της ESMA.
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
               (1)«τεχνολογία κατανεμημένου καθολικού» ή «τεχνολογία DLT»: κατηγορία τεχνολογιών που στηρίζουν την κατανεμημένη καταχώριση κρυπτογραφημένων δεδομένων·
            
            
               (2)«υποδομή της αγοράς DLT»: είτε ένας «πολυμερής μηχανισμός διαπραγμάτευσης DLT» είτε ένα «σύστημα διακανονισμού αξιογράφων DLT»·     
            
            
               (3)«πολυμερής μηχανισμός διαπραγμάτευσης DLT» ή «ΠΜΔ DLT»: «πολυμερής μηχανισμός διαπραγμάτευσης», τον οποίο διαχειρίζεται επιχείρηση επενδύσεων ή διαχειριστής αγοράς και ο οποίος εισάγει προς διαπραγμάτευση μόνο κινητές αξίες DLT και μπορεί να λάβει άδεια, με βάση διαφανείς, μη παρέχοντες διακριτική ευχέρεια, ομοιόμορφους κανόνες και διαδικασίες, με σκοπό να: 
            
            
               α)διασφαλίζει την αρχική καταχώριση κινητών αξιών DLT· 
            
            
               β)διακανονίζει συναλλαγές σε κινητές αξίες DLT έναντι πληρωμής· και 
            
            
               γ)παρέχει υπηρεσίες φύλαξης σε σχέση με κινητές αξίες DLT ή, κατά περίπτωση, σχετικές πληρωμές και εξασφαλίσεις που παρέχονται με τη χρήση του ΠΜΔ DLT· 
            
            
               (4)«σύστημα διακανονισμού αξιογράφων DLT»: σύστημα διακανονισμού αξιογράφων το οποίο τελεί υπό τη διαχείριση «κεντρικού αποθετηρίου τίτλων» και διακανονίζει συναλλαγές σε κινητές αξίες DLT έναντι πληρωμής· 
            
            
               (5)«κινητές αξίες DLT»: «κινητές αξίες» κατά την έννοια του άρθρου 4 παράγραφος 1 σημείο 44) στοιχεία α) και β) της οδηγίας 2014/65/ΕΕ, που εκδίδονται, καταχωρίζονται, μεταβιβάζονται και αποθηκεύονται με τη χρήση DLT·   
            
            
               (6)«πολυμερής μηχανισμός διαπραγμάτευσης»: «πολυμερής μηχανισμός διαπραγμάτευσης» όπως ορίζεται στο άρθρο 4 παράγραφος 1 σημείο 22) της οδηγίας 2014/65/ΕΕ·
            
            
               (7)«κεντρικό αποθετήριο τίτλων» ή «ΚΑΤ»: «κεντρικό αποθετήριο τίτλων» όπως ορίζεται στο άρθρο 2 σημείο 1) του κανονισμού (ΕΕ) αριθ. 909/2014·
            
            
               (8)«χρηματοπιστωτικό μέσο»: «χρηματοπιστωτικό μέσο» όπως ορίζεται στο άρθρο 4 παράγραφος 1 σημείο 15) της οδηγίας 2014/65/ΕΕ·
            
            
               (9)«διακανονισμός»: ο «διακανονισμός» όπως ορίζεται στο άρθρο 2 σημείο 7) του κανονισμού (ΕΕ) αριθ. 909/2014· 
            
            
               (10)«εργάσιμη ημέρα»: η «εργάσιμη ημέρα» όπως ορίζεται στο άρθρο 2 σημείο 14) του κανονισμού (ΕΕ) αριθ. 909/2014· 
            
            
               (11)«παράδοση έναντι πληρωμής» ή «DVP»: η «παράδοση έναντι πληρωμής» όπως ορίζεται στο άρθρο 2 σημείο 27) του κανονισμού (ΕΕ) αριθ. 909/2014·
            
            
               (12)«αδυναμία διακανονισμού»: η «αδυναμία διακανονισμού» όπως ορίζεται στο άρθρο 2 παράγραφος 1 σημείο 15) του κανονισμού (ΕΕ) αριθ. 909/2014·
            
         
         
            
               (13)«κρατικό ομόλογο»: ομόλογο που εκδίδεται από κρατικό εκδότη ο οποίος είναι: 
            
            
               α)η Ένωση·
            
            
               β)ένα κράτος μέλος, συμπεριλαμβανομένου κυβερνητικού φορέα, οργανισμού ή εταιρείας ειδικού σκοπού του κράτους μέλους ή άλλου κρατικού φορέα· 
            
            
               γ)κρατικός φορέας που δεν περιλαμβάνεται στα στοιχεία α) και β)· 
            
            
               (14)«άλλο ομόλογο του δημοσίου»: ομόλογο που εκδίδεται από κάποιον από τους ακόλουθους εκδότες του δημοσίου: 
            
            
               α)σε περίπτωση ομοσπονδιακού κράτους μέλους, ένα από τα μέλη που συγκροτούν την ομοσπονδία· 
            
            
               β)εταιρεία ειδικού σκοπού για διάφορα κράτη μέλη·
            
            
               γ)διεθνές χρηματοπιστωτικό ίδρυμα που έχει συσταθεί από δύο ή περισσότερα κράτη μέλη, σκοπός του οποίου είναι η συγκέντρωση πόρων και η παροχή χρηματοδοτικής συνδρομής προς όφελος των μελών του για την εγγύηση της σταθερότητας της ζώνης του ευρώ, συνολικά·
            
            
               δ)την Ευρωπαϊκή Τράπεζα Επενδύσεων·
            
            
               ε)οντότητα του δημοσίου που δεν είναι εκδότης κρατικού ομολόγου όπως ορίζεται στο σημείο 13)· 
            
            
               (15)«μετατρέψιμο ομόλογο»: μέσο που αποτελείται από ομόλογο ή τιτλοποιημένο χρεωστικό τίτλο με ενσωματωμένο παράγωγο, όπως δικαίωμα προαίρεσης για την αγορά της υποκείμενης μετοχής· 
            
            
               (16)«καλυμμένο ομόλογο»: ομόλογα όπως αναφέρονται στο άρθρο 52 παράγραφος 4 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου
                  49
               · 
            
            
               (17)«εταιρικό ομόλογο»: ομόλογο που εκδίδεται από ευρωπαϊκή ανώνυμη εταιρεία που έχει ιδρυθεί σύμφωνα με τον κανονισμό (ΕΚ) αριθ. 2157/2001 του Συμβουλίου
                  50
               , ή τύπο εταιρείας που αναφέρεται στο παράρτημα I της οδηγίας 2017/1132/ΕΚ
                  51
                του Ευρωπαϊκού Κοινοβουλίου και του Συμβουλίου ή ισοδύναμο σε τρίτες χώρες· 
            
            
               (18)«άλλο ομόλογο»: ομόλογο που δεν ανήκει σε κανένα από τα είδη ομολόγων που αναφέρονται στα σημεία 13) έως 17)· 
            
            
               (19)«επιχείρηση επενδύσεων»: η «επιχείρηση επενδύσεων» όπως ορίζεται στο άρθρο 4 παράγραφος 1 σημείο 1) της οδηγίας 2014/65/ΕΕ· 
            
            
               (20)«διαχειριστής αγοράς»: ο «διαχειριστής αγοράς» όπως ορίζεται στο άρθρο 4 παράγραφος 1 σημείο 18) της οδηγίας 2014/65/ΕΕ· 
            
            
               (21)«αρμόδια αρχή»: μία ή περισσότερες αρμόδιες αρχές που ορίζονται σύμφωνα με: 
            
            
               α)το άρθρο 67 της οδηγίας 2014/65/ΕΕ για επιχειρήσεις επενδύσεων και διαχειριστές αγοράς που διαχειρίζονται ΠΜΔ DLT· 
            
            
               β)το άρθρο 11 του κανονισμού (ΕΕ) αριθ. 909/2014 για ΚΑΤ που διαχειρίζεται σύστημα διακανονισμού αξιογράφων DLT·  ή 
            
            
               γ)ορίζονται διαφορετικά από τα κράτη μέλη για τους σκοπούς της εποπτείας της εφαρμογής του παρόντος κανονισμού·
            
         
         
            
               (22)«κράτος μέλος καταγωγής»: στην περίπτωση: 
            
            
               α)επιχείρησης επενδύσεων που διαχειρίζεται ΠΜΔ DLT, το κράτος μέλος που προσδιορίζεται σύμφωνα με το άρθρο 4 σημείο 55) στοιχείο α) ii) και iii) της οδηγίας 2014/65/ΕΕ· 
            
            
               β)διαχειριστή αγοράς που διαχειρίζεται ΠΜΔ DLT, το κράτος μέλος στο οποίο είναι καταχωρισμένος ο διαχειριστής αγοράς του ΠΜΔ DLT ή εάν, βάσει της νομοθεσίας του εν λόγω κράτους μέλους, αυτός δεν έχει καταστατική έδρα, το κράτος μέλος στο οποίο βρίσκονται τα κεντρικά γραφεία του διαχειριστή αγοράς του ΠΜΔ DLT·   
            
            
               γ)ΚΑΤ που διαχειρίζεται σύστημα διακανονισμού αξιογράφων DLT, το κράτος μέλος που καθορίζεται σύμφωνα με το άρθρο 2 σημείο 23) του κανονισμού (ΕΕ) αριθ. 909/2014/ΕΕ·  
            
            
               (23)«μάρκες ηλεκτρονικού χρήματος»: οι «μάρκες ηλεκτρονικού χρήματος» όπως ορίζονται στο άρθρο ΧΧ του κανονισμού αριθ. 2021/XX για τις αγορές κρυπτοπεριουσιακών στοιχείων
                  52
               .
            
            
               Άρθρο 3
            
            
               Περιορισμοί στις κινητές αξίες που εισάγονται προς διαπραγμάτευση ή διακανονίζονται από υποδομή της αγοράς DLT 
            
            
               1.Μόνον οι κινητές αξίες DLT που πληρούν τις ακόλουθες προϋποθέσεις μπορούν να εισάγονται προς διαπραγμάτευση σε ΠΜΔ DLT και να καταχωρίζονται σε κατανεμημένο καθολικό από ΚΑΤ που διαχειρίζεται σύστημα διακανονισμού αξιογράφων DLT
            
            
               α)μετοχές, ο εκδότης των οποίων έχει χρηματιστηριακή αξία ή ενδεικτική χρηματιστηριακή αξία που δεν υπερβαίνει τα 200 εκατ. EUR· ή
            
            
               β)μετατρέψιμα ομόλογα, καλυμμένα ομόλογα, εταιρικά ομόλογα, άλλα ομόλογα του δημοσίου και άλλα ομόλογα, με όριο έκδοσης έως 500 εκατ. EUR.  
            
            
               2.Μια επιχείρηση επενδύσεων ή ένας διαχειριστής της αγοράς που διαχειρίζεται ΠΜΔ DLT δεν επιτρέπεται να εισάγει προς διαπραγμάτευση κρατικά ομόλογα βάσει του παρόντος κανονισμού. Ένα ΚΑΤ που διαχειρίζεται σύστημα διακανονισμού αξιογράφων DLT, ή μια επιχείρηση επενδύσεων ή ένας διαχειριστής της αγοράς που διαθέτουν άδεια να καταχωρίζουν κινητές αξίες DLT σε ΠΜΔ DLT, σύμφωνα με το άρθρο 4 παράγραφοι 2 και 3, δεν καταχωρίζει κρατικά ομόλογα βάσει του παρόντος κανονισμού. 
            
            
               3.Η συνολική αγοραία αξία των κινητών αξιών DLT που καταχωρίζονται σε ΚΑΤ που διαχειρίζεται σύστημα διακανονισμού αξιογράφων DLT δεν υπερβαίνει τα 2,5 δισ. EUR. Σε περίπτωση που τις κινητές αξίες DLT καταχωρίζει ένας ΠΜΔ DLT αντί για το ΚΑΤ, σύμφωνα με το άρθρο 4 παράγραφοι 2 και 3, η συνολική αγοραία αξία των κινητών αξιών DLT που καταχωρίζονται από την επιχείρηση επενδύσεων ή τον διαχειριστή αγοράς που διαχειρίζεται τον ΠΜΔ DLT δεν υπερβαίνει τα 2,5 δισ. EUR.
            
            
               4.Για σκοπούς προσδιορισμού και παρακολούθησης της συνολικής αγοραίας αξίας των κινητών αξιών DLT σύμφωνα με την παράγραφο 1, η συνολική αγοραία αξία των κινητών αξιών DLT:
            
            
               α)καθορίζεται σε καθημερινή βάση, είτε από το ΚΑΤ είτε από την οικεία επιχείρηση επενδύσεων ή τον οικείο διαχειριστή αγοράς· και
            
            
               β)ισούται με το άθροισμα των ακόλουθων μεγεθών: την ημερήσια τιμή κλεισίματος κάθε κινητής αξίας DLT που εισάγεται προς διαπραγμάτευση σε ΠΜΔ DLT, πολλαπλασιασμένη επί τον αριθμό των κινητών αξιών DLT με τον ίδιο κωδικό ISIN που διακανονίζονται στο οικείο σύστημα διακανονισμού αξιογράφων DLT ή στον ΠΜΔ DLT τη συγκεκριμένη ημέρα, είτε εξ ολοκλήρου είτε εν μέρει.
            
            
               5.Ο διαχειριστής υποδομής της αγοράς DLT υποβάλλει στην αρμόδια αρχή που χορήγησε την ειδική άδεια, σύμφωνα με το άρθρο 7 ή το άρθρο 8, μηνιαίες εκθέσεις στις οποίες αποδεικνύει ότι όλες οι κινητές αξίες DLT που έχουν καταχωριστεί και διακανονιστεί σε ΠΜΔ DLT ο οποίος διαθέτει σχετική άδεια, σύμφωνα με το άρθρο 4 παράγραφοι 2 και 3, ή από ΚΑΤ σε σύστημα διακανονισμού αξιογράφων DLT, πληρούν τους όρους των παραγράφων 1 έως 3.
            
            
               Όταν η συνολική αγοραία αξία των κινητών αξιών DLT που καταχωρίζονται βάσει της παραγράφου 1 ανέλθει σε 2,25 δισ. EUR, η επιχείρηση επενδύσεων ή ο διαχειριστής αγοράς που διαχειρίζεται τον εν λόγω ΠΜΔ DLT ή το ΚΑΤ που διαχειρίζεται το οικείο σύστημα διακανονισμού αξιογράφων DLT ενεργοποιεί τη στρατηγική μετάβασης που αναφέρεται στο άρθρο 6 παράγραφος 6.  Ενημερώνουν την αρμόδια αρχή για την ενεργοποίηση της στρατηγικής μετάβασής τους με τη μηνιαία έκθεσή τους, αναφέροντας επίσης τον χρονικό ορίζοντα της εν λόγω μετάβασης.  
            
            
               Η σχετική αρμόδια αρχή δύναται να χορηγήσει άδεια στην οικεία υποδομή της αγοράς DLT, ώστε να συνεχίσει να λειτουργεί έως ότου η συνολική αγοραία αξία των κινητών αξιών DLT που αναφέρονται στην παράγραφο 1 ανέλθει σε 2,75 δισ. EUR, υπό την προϋπόθεση ότι το εν λόγω περιθώριο ευελιξίας ζητηθεί από τον διαχειριστή της οικείας υποδομής της αγοράς DLT και είναι αντικειμενικά αναγκαίο για την ομαλή εφαρμογή της στρατηγικής μετάβασης.    
            
            
               6.Ο κανονισμός (ΕΕ) αριθ. 596/2014 εφαρμόζεται στις κινητές αξίες DLT που εισάγονται προς διαπραγμάτευση σε ΠΜΔ DLT. 
            
            
               Άρθρο 4
            
         
         
            
               Απαιτήσεις και εξαιρέσεις όσον αφορά τους πολυμερείς μηχανισμούς διαπραγμάτευσης DLT
            
            
               1.Ο ΠΜΔ DLT υπόκειται σε όλες τις απαιτήσεις που ισχύουν για ΠΜΔ βάσει της οδηγίας 2014/65/ΕΕ και του κανονισμού (ΕΕ) αριθ. 2014/600, εκτός εάν η επιχείρηση επενδύσεων ή ο διαχειριστής αγοράς που διαχειρίζεται τον ΠΜΔ DLT: 
            
            
               α)έχει αιτηθεί εξαίρεση όπως ορίζεται στην παράγραφο 2 ή βάσει της οδηγίας (ΕΕ) .../..
                  53
                και έχει λάβει την εξαίρεση αυτή από την αρμόδια αρχή που χορήγησε την ειδική άδεια σύμφωνα με το άρθρο 7· και
            
            
               β)συμμορφώνεται με τις απαιτήσεις που καθορίζονται στο άρθρο 6· και
            
            
               γ)συμμορφώνεται με τους όρους που καθορίζονται στις παραγράφους 2 έως 4 και με τυχόν πρόσθετα αντισταθμιστικά μέτρα, τα οποία μπορεί να κρίνει σκόπιμα η αρμόδια αρχή που χορήγησε την ειδική άδεια για την επίτευξη των στόχων που επιδιώκονται με τις διατάξεις από τις οποίες ζητείται εξαίρεση ή για τη διασφάλιση της προστασίας των επενδυτών, της ακεραιότητας της αγοράς και/ή της χρηματοπιστωτικής σταθερότητας. 
            
            
               2.Κατόπιν αιτήματός της, μια επιχείρηση επενδύσεων ή ένας διαχειριστής αγοράς που διαχειρίζεται ΠΜΔ DLT μπορεί να λάβει άδεια να εισάγει προς διαπραγμάτευση κινητές αξίες DLT που δεν είναι καταχωρισμένες σε ΚΑΤ, σύμφωνα με το άρθρο 3 παράγραφος 2 του κανονισμού (ΕΕ) αριθ. 909/2014, αλλά αντιθέτως καταχωρίζονται στο κατανεμημένο καθολικό του ΠΜΔ DLT. 
            
            
               Η επιχείρηση επενδύσεων ή ο διαχειριστής αγοράς που αιτείται εξαίρεση σύμφωνα με την παράγραφο 1 προτείνει αντισταθμιστικά μέτρα για την επίτευξη των στόχων που επιδιώκονται με τις διατάξεις από τις οποίες ζητείται εξαίρεση, και διασφαλίζει τουλάχιστον:
            
            
               α)την καταχώριση των κινητών αξιών DLT στην τεχνολογία κατανεμημένου καθολικού· 
            
            
               β)ότι ο αριθμός των κινητών αξιών DLT που καταχωρίζονται στον ΠΜΔ DLT ισούται με τον συνολικό αριθμό των εν λόγω κινητών αξιών DLT που βρίσκονται σε κυκλοφορία στην τεχνολογία κατανεμημένου καθολικού ανά πάσα δεδομένη στιγμή· 
            
            
               γ)ότι ο ΠΜΔ DLT τηρεί αρχεία που επιτρέπουν στην επιχείρηση επενδύσεων ή τον διαχειριστή αγοράς που διαχειρίζεται τον ΠΜΔ DLT να διαχωρίζει, χωρίς καθυστέρηση και ανά πάσα δεδομένη στιγμή, τις κινητές αξίες DLT ενός μέλους, συμμετέχοντος, εκδότη ή πελάτη από εκείνες οποιουδήποτε άλλου μέλους, συμμετέχοντος, εκδότη ή πελάτη.
            
            
               Σε περίπτωση που δεν έχει υποβληθεί αίτηση εξαίρεσης από τον ΠΜΔ DLT σύμφωνα με το πρώτο εδάφιο, οι κινητές αξίες DLT καταχωρίζονται είτε υπό μορφή λογιστικής εγγραφής σε ΚΑΤ είτε στην τεχνολογία κατανεμημένου καθολικού ενός ΚΑΤ που διαχειρίζεται σύστημα διακανονισμού αξιογράφων DLT.  
            
            
               3.Σε περίπτωση που μια επιχείρηση επενδύσεων ή ένας διαχειριστής αγοράς που διαχειρίζεται ΠΜΔ DLT έχει αιτηθεί εξαίρεση σύμφωνα με την παράγραφο 2, διασφαλίζει μέσω αξιόπιστων διαδικασιών και ρυθμίσεων ότι ο ΠΜΔ DLT:    
            
            
               α)εγγυάται ότι ο αριθμός των κινητών αξιών DLT μιας έκδοσης ή μέρους μιας έκδοσης, που εισάγεται προς διαπραγμάτευση από την επιχείρηση επενδύσεων ή τον διαχειριστή αγοράς που διαχειρίζεται τον ΠΜΔ DLT, ισούται με το άθροισμα των κινητών αξιών DLT που αποτελούν την εν λόγω έκδοση ή μέρος της έκδοσης, οι οποίες καταχωρίζονται στην τεχνολογία DLT, ανά πάσα δεδομένη στιγμή· 
            
            
               β)εγγυάται τη φύλαξη τυχόν κινητών αξιών DLT, καθώς και τυχόν κεφαλαίων για την πραγματοποίηση πληρωμών σε σχέση με τις εν λόγω κινητές αξίες ή τυχόν εξασφαλίσεων που παρέχονται σε σχέση με τις εν λόγω συναλλαγές με χρήση του ΠΜΔ DLT· 
            
            
               γ)καθιστά δυνατή τη σαφή, ακριβή και έγκαιρη επιβεβαίωση των στοιχείων των συναλλαγών σε κινητές αξίες DLT, συμπεριλαμβανομένων τυχόν πληρωμών που πραγματοποιούνται σε σχέση με αυτές, καθώς και την απαλλαγή ή την απαίτηση παροχής τυχόν εξασφάλισης σε σχέση με αυτές· 
            
            
               δ)παρέχει σαφείς, ακριβείς και έγκαιρες πληροφορίες σχετικά με τον διακανονισμό των συναλλαγών, συμπεριλαμβανομένου του αμετάκλητου του διακανονισμού, προσδιορίζοντας τη χρονική στιγμή μετά την οποία δεν μπορούν να ανακληθούν οι εντολές μεταβίβασης ή άλλες προκαθορισμένες οδηγίες από μέλος, συμμετέχοντα, εκδότη ή πελάτη· 
            
            
               ε)διακανονίζει συναλλαγές σε κινητές αξίες DLT σχεδόν σε πραγματικό χρόνο ή κατά τη διάρκεια μίας ημέρας και, σε κάθε περίπτωση, το αργότερο κατά τη δεύτερη εργάσιμη ημέρα μετά την ολοκλήρωση της συναλλαγής· 
            
            
               στ)διασφαλίζει την παράδοση έναντι πληρωμής.  
            
            
               Ο διακανονισμός των πληρωμών μπορεί να πραγματοποιείται με χρήμα κεντρικών τραπεζών, εφόσον είναι εφικτό και διατίθεται σαν επιλογή, ή όταν δεν είναι εφικτό και διαθέσιμο, με χρήμα εμπορικών τραπεζών, συμπεριλαμβανομένου του χρήματος εμπορικών τραπεζών υπό μορφή «μάρκας» (token), ή με μάρκες ηλεκτρονικού χρήματος. 
            
            
               Όταν ο διακανονισμός πραγματοποιείται με χρήμα εμπορικών τραπεζών ή μάρκες ηλεκτρονικού χρήματος, η επιχείρηση επενδύσεων ή ο διαχειριστής αγοράς που διαχειρίζεται τον ΠΜΔ DLT εντοπίζει, μετρά, παρακολουθεί, διαχειρίζεται και ελαχιστοποιεί τυχόν κίνδυνο αντισυμβαλλομένου που απορρέει από τη χρήση των εν λόγω μορφών χρήματος· και
            
         
         
            
               ζ)αποτρέπει ή, εφόσον δεν είναι δυνατόν, αντιμετωπίζει περιπτώσεις αδυναμίας διακανονισμού.   
            
            
               4.Όταν μια επιχείρηση επενδύσεων ή ένας διαχειριστής αγοράς που διαχειρίζεται ΠΜΔ DLT αιτείται εξαίρεση σύμφωνα με την παράγραφο 2 ή την οδηγία (ΕΕ) .../..
                  54
               , αποδεικνύει, σε κάθε περίπτωση, ότι η αιτούμενη εξαίρεση:   
            
            
               α)είναι αναλογική και τεκμηριωμένη λόγω χρήσης της τεχνολογίας DLT· και
            
            
               β)περιορίζεται στον ΠΜΔ DLT και δεν επεκτείνεται σε κανέναν άλλο ΠΜΔ που τελεί υπό τη διαχείριση της εν λόγω επιχείρησης επενδύσεων ή του διαχειριστή αγοράς. 
            
            
               Άρθρο 5
            
            
               Απαιτήσεις και εξαιρέσεις όσον αφορά τα συστήματα διακανονισμού αξιογράφων DLT
            
            
               1.Ένα ΚΑΤ που διαχειρίζεται σύστημα διακανονισμού αξιογράφων DLT υπόκειται στις απαιτήσεις που ισχύουν για ΚΑΤ βάσει του κανονισμού (ΕΕ) αριθ. 909/2014, εκτός εάν το εν λόγω ΚΑΤ: 
            
            
               α)έχει αιτηθεί εξαιρέσεις, όπως καθορίζονται στις παραγράφους 2 έως 6, και έχει λάβει τις εξαιρέσεις αυτές από την αρμόδια αρχή που χορήγησε την ειδική άδεια σύμφωνα με το άρθρο 8· 
            
            
               β)συμμορφώνεται με τις απαιτήσεις που καθορίζονται στο άρθρο 6· και
            
            
               γ)συμμορφώνεται με τους όρους που καθορίζονται στις παραγράφους 2 έως 7 και με τυχόν πρόσθετα αντισταθμιστικά μέτρα, τα οποία μπορεί να κρίνει σκόπιμα η αρμόδια αρχή που χορήγησε την ειδική άδεια για την επίτευξη των στόχων που επιδιώκονται με τις διατάξεις από τις οποίες ζητείται εξαίρεση ή για τη διασφάλιση της προστασίας των επενδυτών, της ακεραιότητας της αγοράς και/ή της χρηματοπιστωτικής σταθερότητας.  
            
            
               2.Κατόπιν αιτήματός του, ένα ΚΑΤ που διαχειρίζεται σύστημα διακανονισμού αξιογράφων DLT μπορεί να εξαιρεθεί με άδεια της αρμόδιας αρχής από την εφαρμογή του άρθρου 2 σημείο 4) σχετικά με την άυλη μορφή, του άρθρου 2 σημείο 9) σχετικά με τις εντολές μεταβίβασης, του άρθρου 2 σημείο 28) σχετικά με τους λογαριασμούς αξιογράφων, του άρθρου 3 σχετικά με την καταχώριση αξιογράφων, του άρθρου 37 σχετικά με την ακεραιότητα της έκδοσης, του άρθρου 38 σχετικά με τον διαχωρισμό των στοιχείων ενεργητικού, του κανονισμού (ΕΕ) αριθ. 909/2014, υπό την προϋπόθεση ότι το ΚΑΤ που διαχειρίζεται το σύστημα διακανονισμού αξιογράφων DLT:  
            
            
               α)αποδεικνύει ότι η χρήση «λογαριασμού αξιογράφων», όπως ορίζεται στο άρθρο 2 σημείο 28) του κανονισμού (ΕΕ) αριθ. 909/2014, ή η χρήση λογιστικής εγγραφής δεν συνάδει με τη χρήση της συγκεκριμένης τεχνολογίας DLT· 
            
            
               β)προτείνει αντισταθμιστικά μέτρα για την επίτευξη των στόχων που επιδιώκονται με τις διατάξεις από τις οποίες ζητεί εξαίρεση και διασφαλίζει τουλάχιστον:
            
            
               γ)την καταχώριση των κινητών αξιών DLT στο κατανεμημένο καθολικό· 
            
            
               δ)ότι ο αριθμός των κινητών αξιών DLT μιας έκδοσης ή μέρους μιας έκδοσης, που εισάγεται προς διαπραγμάτευση από το ΚΑΤ που διαχειρίζεται το σύστημα διακανονισμού αξιογράφων DLT, ισούται με το άθροισμα των κινητών αξιών DLT που αποτελούν την εν λόγω έκδοση ή μέρος της έκδοσης, οι οποίες καταχωρίζονται στο κατανεμημένο καθολικό ανά πάσα δεδομένη στιγμή· και
            
            
               ε)ότι τηρεί αρχεία που επιτρέπουν στο ΚΑΤ να διαχωρίζει, χωρίς καθυστέρηση και ανά πάσα δεδομένη στιγμή, τις κινητές αξίες DLT ενός μέλους, συμμετέχοντος, εκδότη ή πελάτη από εκείνες οποιουδήποτε άλλου μέλους, συμμετέχοντος, εκδότη ή πελάτη.   
            
            
               3.Κατόπιν αιτήματός του, ένα ΚΑΤ που διαχειρίζεται σύστημα διακανονισμού αξιογράφων DLT μπορεί να εξαιρεθεί με άδεια της αρμόδιας αρχής από την εφαρμογή του άρθρου 19 και του άρθρου 30 του κανονισμού (ΕΕ) αριθ. 909/2014, υπό την προϋπόθεση ότι: 
            
            
               (1)οι εν λόγω διατάξεις δεν συνάδουν με τη χρήση τεχνολογίας DLT, όπως προβλέπεται από τη συγκεκριμένη τεχνολογία DLT που τελεί υπό τη διαχείριση του οικείου ΚΑΤ· και
            
            
               (2)το ΚΑΤ που διαχειρίζεται το σύστημα διακανονισμού αξιογράφων DLT διασφαλίζει τη συμμόρφωση με τους όρους που καθορίζονται στο άρθρο 30 παράγραφος 1 στοιχεία γ) έως θ) και στο άρθρο 30 παράγραφος 2 του κανονισμού (ΕΕ) αριθ. 909/2014. 
            
            
               4.Κατόπιν αιτήματός του, ένα ΚΑΤ που διαχειρίζεται σύστημα διακανονισμού αξιογράφων DLT μπορεί να εξαιρεθεί με άδεια της αρμόδιας αρχής από την εφαρμογή του άρθρου 2 σημείο 19) του κανονισμού (ΕΕ) αριθ. 909/2014 σχετικά με τους συμμετέχοντες, και μπορεί να λάβει άδεια να δεχθεί ως συμμετέχοντες φυσικά και νομικά πρόσωπα διαφορετικά από εκείνα που αναφέρονται στο άρθρο 2 σημείο 19), υπό την προϋπόθεση ότι τα εν λόγω πρόσωπα: 
            
         
         
            
               (1)διαθέτουν τα απαιτούμενα εχέγγυα εντιμότητας και είναι ικανά και κατάλληλα· και
            
            
               (2)διαθέτουν επαρκές επίπεδο ικανοτήτων, δεξιοτήτων, πείρας και γνώσεων όσον αφορά τις μετασυναλλακτικές δραστηριότητες και τη λειτουργία των τεχνολογιών DLT.  
            
            
               5.Κατόπιν αιτήματός του, ένα ΚΑΤ που διαχειρίζεται σύστημα διακανονισμού αξιογράφων DLT μπορεί να εξαιρεθεί με άδεια της αρμόδιας αρχής από την εφαρμογή του άρθρου 40 του κανονισμού (ΕΕ) αριθ. 909/2014 σχετικά με τον διακανονισμό τοις μετρητοίς, υπό την προϋπόθεση ότι το ΚΑΤ διασφαλίζει την παράδοση έναντι πληρωμής.  
            
            
               Ο διακανονισμός των πληρωμών μπορεί να πραγματοποιείται με χρήμα κεντρικών τραπεζών, εφόσον είναι εφικτό και διατίθεται σαν επιλογή, ή όταν δεν είναι εφικτό και διαθέσιμο, με χρήμα εμπορικών τραπεζών, συμπεριλαμβανομένου του χρήματος εμπορικών τραπεζών υπό μορφή «μάρκας» (token), ή με μάρκες ηλεκτρονικού χρήματος. 
            
            
               Όταν ο διακανονισμός πραγματοποιείται με χρήμα εμπορικών τραπεζών ή μάρκες ηλεκτρονικού χρήματος, η επιχείρηση επενδύσεων ή ο διαχειριστής αγοράς που διαχειρίζεται τον ΠΜΔ DLT εντοπίζει, μετρά, παρακολουθεί, διαχειρίζεται και ελαχιστοποιεί τυχόν κίνδυνο αντισυμβαλλομένου που απορρέει από τη χρήση των εν λόγω μορφών χρήματος. 
            
            
               6.Κατόπιν αιτήματός του, ένα ΚΑΤ που διαχειρίζεται σύστημα διακανονισμού αξιογράφων DLT μπορεί να εξαιρεθεί από την εφαρμογή του άρθρου 50 και/ή του άρθρου 53 σχετικά με την πρόσβαση τυποποιημένης σύνδεσης και την πρόσβαση μεταξύ ενός ΚΑΤ και μιας άλλης υποδομής της αγοράς, του κανονισμού (ΕΕ) αριθ. 909/2014, υπό την προϋπόθεση ότι αποδεικνύει ότι η χρήση της τεχνολογίας DLT είναι ασύμβατη με κληροδοτημένα συστήματα άλλων ΚΑΤ ή άλλων υποδομών της αγοράς ή ότι η παροχή της εν λόγω πρόσβασης σε άλλο ΚΑΤ ή άλλη υποδομή αγοράς που χρησιμοποιεί κληροδοτημένα συστήματα θα προκαλούσε δυσανάλογες δαπάνες, δεδομένου του μεγέθους του συστήματος διακανονισμού αξιογράφων DLT.   
            
            
               7.Όταν ένα ΚΑΤ που διαχειρίζεται σύστημα διακανονισμού αξιογράφων DLT έχει αιτηθεί εξαίρεση σύμφωνα με το πρώτο εδάφιο, παρέχει πρόσβαση σε άλλα ΚΑΤ που διαχειρίζονται σύστημα διακανονισμού αξιογράφων DLT ή σε ΠΜΔ DLT.  
            
            
               Όταν ένα ΚΑΤ που διαχειρίζεται σύστημα διακανονισμού αξιογράφων DLT αιτηθεί εξαίρεση σύμφωνα με τις παραγράφους 2 έως 6, αποδεικνύει σε κάθε περίπτωση ότι:   
            
            
               α)η αιτούμενη εξαίρεση είναι αναλογική και τεκμηριωμένη λόγω χρήσης της τεχνολογίας DLT· και 
            
            
               β)η αιτούμενη εξαίρεση περιορίζεται στο σύστημα διακανονισμού αξιογράφων DLT και δεν επεκτείνεται σε τυχόν άλλο σύστημα διακανονισμού αξιογράφων, όπως ορίζεται στο άρθρο 2 σημείο 10) του κανονισμού αριθ. 909/2014, που τελεί υπό τη διαχείριση του ιδίου ΚΑΤ.  
            
            
               8.Σε περίπτωση που ένα ΚΑΤ ζητήσει και λάβει εξαίρεση σύμφωνα με την παράγραφο 3, η απαίτηση του άρθρου 39 παράγραφος 1 του κανονισμού (ΕΕ) αριθ. 909/2014/ΕΕ ότι τα κράτη μέλη ορίζουν και κοινοποιούν το σύστημα διακανονισμού αξιογράφων υπό τη διαχείριση των ΚΑΤ σύμφωνα με τις διαδικασίες που αναφέρονται στη οδηγία 98/26/ΕΚ, δεν ισχύει για το σύστημα διακανονισμού αξιογράφων DLT. Το ανωτέρω δεν εμποδίζει τα κράτη μέλη να ορίζουν και να κοινοποιούν ένα σύστημα διακανονισμού αξιογράφων DLT σύμφωνα με την οδηγία 98/26/ΕΚ, εφόσον το σύστημα διακανονισμού αξιογράφων DLT πληροί όλες τις απαιτήσεις της εν λόγω οδηγίας.       
            
            
               Άρθρο 6
            
            
                Πρόσθετες απαιτήσεις για τις υποδομές της αγοράς DLT
            
            
               1.Οι διαχειριστές υποδομών της αγοράς DLT καταρτίζουν ένα σαφές και λεπτομερές επιχειρησιακό σχέδιο, στο οποίο περιγράφεται ο τρόπος με τον οποίο προτίθενται να εκτελούν τις υπηρεσίες και τις δραστηριότητές τους, συμπεριλαμβανομένης της περιγραφής των εργαζομένων σε νευραλγικές θέσεις, των τεχνικών πτυχών, της χρήσης της τεχνολογίας DLT και των πληροφοριών που απαιτούνται σύμφωνα με την παράγραφο 3. 
            
            
               Διαθέτουν επίσης επικαιροποιημένη, σαφή και λεπτομερή δημοσιοποιημένη έγγραφη τεκμηρίωση, η οποία μπορεί να διατίθεται με ηλεκτρονικά μέσα και στην οποία καθορίζονται οι κανόνες βάσει των οποίων λειτουργεί η υποδομή της αγοράς DLT, συμπεριλαμβανομένων των συμφωνημένων νομικών όρων που ορίζουν τα δικαιώματα, τις υποχρεώσεις, τις αρμοδιότητες και τις ευθύνες του διαχειριστή της υποδομής της αγοράς DLT, καθώς και των μελών, συμμετεχόντων, εκδοτών και/ή πελατών που χρησιμοποιούν την οικεία υποδομή της αγοράς DLT. Οι εν λόγω νομικές ρυθμίσεις προσδιορίζουν το εφαρμοστέο δίκαιο, τον μηχανισμό επίλυσης διαφορών πριν από την άσκηση της προσφυγής και τη δικαιοδοσία για την άσκηση αγωγής.  
            
            
               2.Ένα ΚΑΤ που διαχειρίζεται σύστημα διακανονισμού αξιογράφων DLT και μια επιχείρηση επενδύσεων ή ένας διαχειριστής αγοράς που διαχειρίζεται ΠΜΔ DLT και αιτούνται εξαίρεση από το άρθρο 3 παράγραφος 2 του κανονισμού (ΕΕ) αριθ. 909/2014, καθιερώνουν κανόνες για τη λειτουργία της τεχνολογίας DLT που διαχειρίζονται, συμπεριλαμβανομένων των κανόνων για την πρόσβαση στην τεχνολογία κατανεμημένου καθολικού, τη συμμετοχή των κόμβων επαλήθευσης, την αντιμετώπιση πιθανής σύγκρουσης συμφερόντων και τη διαχείριση κινδύνων, συμπεριλαμβανομένων τυχόν μέτρων μετριασμού.  
            
            
               3.Οι διαχειριστές υποδομών της αγοράς DLT παρέχουν στα μέλη, τους συμμετέχοντες, τους εκδότες και τους πελάτες τους σαφείς πληροφορίες, μη επιδεχόμενες παρανοήσεις, στον δικτυακό τόπο τους σχετικά με τον τρόπο με τον οποίο εκτελούν τις λειτουργίες, τις υπηρεσίες και τις δραστηριότητές τους, καθώς και τον τρόπο με τον οποίο η εκτέλεση των λειτουργιών, υπηρεσιών και δραστηριοτήτων αποκλίνει από έναν ΠΜΔ ή ένα σύστημα διακανονισμού αξιογράφων. Οι πληροφορίες αυτές περιλαμβάνουν το είδος της τεχνολογίας DLT που χρησιμοποιείται. 
            
            
               4.Οι διαχειριστές υποδομών της αγοράς DLT διασφαλίζουν ότι οι συνολικές ρυθμίσεις ΤΠ και κυβερνοχώρου που έχουν σχέση με τη χρήση της τεχνολογίας DLT είναι αναλογικές προς τη φύση, την κλίμακα και την πολυπλοκότητα των δραστηριοτήτων τους. Οι ρυθμίσεις αυτές διασφαλίζουν την αδιάλειπτη διαφάνεια, διαθεσιμότητα, αξιοπιστία και ασφάλεια των υπηρεσιών και των δραστηριοτήτων τους, συμπεριλαμβανομένης της αξιοπιστίας των έξυπνων συμβολαίων που χρησιμοποιούνται στην τεχνολογία DLT. Οι ρυθμίσεις αυτές διασφαλίζουν επίσης την ακεραιότητα, την ασφάλεια και την εμπιστευτικότητα των δεδομένων που αποθηκεύονται, καθώς και τη διαθεσιμότητα και την προσβασιμότητα των δεδομένων αυτών. 
            
            
               Οι διαχειριστές υποδομών της αγοράς DLT διαθέτουν ειδική διαδικασία λειτουργικού κινδύνου για τους κινδύνους που ενέχει η χρήση της τεχνολογίας DLT και των κρυπτοπεριουσιακών στοιχείων, και τον τρόπο με τον οποίο θα αντιμετωπιστούν οι εν λόγω κίνδυνοι εάν επέλθουν.  
            
            
               Για την αξιολόγηση της αξιοπιστίας του συνόλου των ρυθμίσεων ΤΠ και κυβερνοχώρου μιας υποδομής της αγοράς DLT, η αρμόδια αρχή δύναται να ζητήσει τη διενέργεια ελέγχου. Η αρμόδια αρχή διορίζει ανεξάρτητο ελεγκτή για τη διενέργεια του ελέγχου. Οι υποδομή της αγοράς DLT βαρύνεται με το κόστος του εν λόγω ελέγχου.
            
         
         
            
               5.Όταν ο διαχειριστής υποδομής της αγοράς DLT διασφαλίζει τη φύλαξη κεφαλαίων, εξασφαλίσεων και κινητών αξιών DLT των συμμετεχόντων, των μελών, των εκδοτών ή των πελατών, καθώς και των μέσων πρόσβασης στις εν λόγω κινητές αξίες DLT, μεταξύ άλλων με τη μορφή κρυπτογραφικών κλείδων, οι διαχειριστές των εν λόγω υποδομών της αγοράς DLT διαθέτουν επαρκείς ρυθμίσεις για την αποτροπή της χρήσης των εν λόγω κεφαλαίων, εξασφαλίσεων ή κινητών αξιών DLT για δικό τους λογαριασμό, εκτός εάν παρέχεται ρητή συγκατάθεση του σχετικού συμμετέχοντος, μέλους, εκδότη ή πελάτη, που να αποδεικνύεται εγγράφως και η οποία μπορεί να παραχωρηθεί με ηλεκτρονικά μέσα. 
            
            
               Ο διαχειριστής υποδομής της αγοράς DLT τηρεί ασφαλή, ακριβή, αξιόπιστα και ανακτήσιμα αρχεία των κεφαλαίων, των εξασφαλίσεων και των κινητών αξιών DLT που τηρούνται στην οικεία υποδομή της αγοράς DLT για μέλη, συμμετέχοντες, εκδότες ή πελάτες, καθώς και των μέσων πρόσβασης στα εν λόγω στοιχεία ενεργητικού.
            
            
               Ο διαχειριστής υποδομής της αγοράς DLT διαχωρίζει τα κεφάλαια, τις εξασφαλίσεις και τις κινητές αξίες DLT, καθώς και τα μέσα πρόσβασης στα εν λόγω στοιχεία ενεργητικού, των μελών, συμμετεχόντων, εκδοτών ή πελατών που χρησιμοποιούν την οικεία υποδομή της αγοράς DLT από τα δικά του στοιχεία ενεργητικού, καθώς και από τα στοιχεία ενεργητικού άλλων μελών, συμμετεχόντων, εκδοτών ή πελατών. 
            
            
               Το σύνολο των ρυθμίσεων ΤΠ και κυβερνοχώρου που αναφέρονται στην παράγραφο 4 διασφαλίζουν ότι τα εν λόγω κεφάλαια, οι εξασφαλίσεις και οι κινητές αξίες DLT, καθώς και τα μέσα πρόσβασης στα εν λόγω στοιχεία ενεργητικού, προστατεύονται από τους κινδύνους μη εξουσιοδοτημένης πρόσβασης, δικτυοπαραβίασης, υποβάθμισης, απώλειας, κυβερνοεπίθεσης ή κλοπής.
            
            
               6.Ο διαχειριστής υποδομής της αγοράς DLT καταρτίζει σαφή, λεπτομερή και δημόσια διαθέσιμη στρατηγική για τη μετάβαση ή την εκκαθάριση συγκεκριμένης υποδομής της αγοράς DLT (στο εξής: στρατηγική μετάβασης), η οποία είναι διαθέσιμη για έγκαιρη ενεργοποίηση, σε περίπτωση που πρέπει να ανακληθεί ή να διακοπεί άλλως η άδεια ή ορισμένες από τις εξαιρέσεις που χορηγήθηκαν σύμφωνα με το άρθρο 4 ή το άρθρο 5, ή σε περίπτωση εκούσιας ή ακούσιας παύσης των δραστηριοτήτων του ΠΜΔ DLT ή του συστήματος διακανονισμού αξιογράφων DLT. Η στρατηγική μετάβασης καθορίζει τον τρόπο με τον οποίο αντιμετωπίζονται τα μέλη, οι συμμετέχοντες, οι εκδότες και οι πελάτες, σε περίπτωση τέτοιας ανάκλησης, διακοπής ή παύσης. Η στρατηγική μετάβασης επικαιροποιείται σε συνεχή βάση, με την επιφύλαξη της πρότερης συγκατάθεσης της αρμόδιας αρχής που χορήγησε την άδεια λειτουργίας και τις σχετικές εξαιρέσεις σύμφωνα με το άρθρο 4 και το άρθρο 5.    
            
            
               Άρθρο 7
            
            
               Ειδική άδεια λειτουργίας πολυμερούς μηχανισμού διαπραγμάτευσης DLT
            
            
               1.Νομικό πρόσωπο που έχει λάβει άδεια λειτουργίας ως επιχείρηση επενδύσεων ή ως ρυθμιζόμενη αγορά, βάσει της οδηγίας 2014/65/ΕΕ, μπορεί να υποβάλει αίτηση χορήγησης ειδικής άδειας λειτουργίας ΠΜΔ DLT βάσει του παρόντος κανονισμού.
            
            
               2.Οι αιτήσεις για χορήγηση ειδικής άδειας λειτουργίας ΠΜΔ DLT βάσει του παρόντος κανονισμού συνοδεύονται από τις ακόλουθες πληροφορίες:
            
            
               α)τις πληροφορίες που απαιτούνται σύμφωνα με το άρθρο 7 παράγραφος 4 της οδηγίας 2014/65/ΕΕ· 
            
            
               β)το επιχειρησιακό σχέδιο, τους κανόνες του ΠΜΔ DLT και τις συναφείς νομικές ρυθμίσεις που αναφέρονται στο άρθρο 6 παράγραφος 1, καθώς και τις πληροφορίες σχετικά με τη λειτουργία, τις υπηρεσίες και τις δραστηριότητες του ΠΜΔ DLT, όπως αναφέρεται στο άρθρο 6 παράγραφος 3· 
            
            
               γ)ανάλογα με την περίπτωση, τη λειτουργία της τεχνολογίας DLT υπό την κυριότητά του, όπως αναφέρεται στο άρθρο 6 παράγραφος 2· 
            
            
               δ)το σύνολο των ρυθμίσεων ΤΠ και κυβερνοχώρου που διαθέτει, όπως αναφέρεται στο άρθρο 6 παράγραφος 4· 
            
            
               ε)ανάλογα με την περίπτωση, περιγραφή των ρυθμίσεων φύλαξης των κινητών αξιών DLT των πελατών, όπως αναφέρεται στο άρθρο 6 παράγραφος 5· 
            
            
               στ)τη στρατηγική μετάβασής του, όπως αναφέρεται στο άρθρο 6 παράγραφος 6·  και
            
            
               ζ)τις εξαιρέσεις για τις οποίες υποβάλλει αίτηση σύμφωνα με το άρθρο 4, την αιτιολόγηση κάθε αιτούμενης εξαίρεσης, τυχόν προτεινόμενα αντισταθμιστικά μέτρα, καθώς και τα μέσα που προβλέπονται για τη συμμόρφωση με τους όρους που συνοδεύουν τις εν λόγω εξαιρέσεις βάσει του άρθρου 4.
            
            
               3.Πριν από τη λήψη απόφασης σχετικά με αίτηση για τη χορήγηση ειδικής άδειας λειτουργίας ΠΜΔ DLT σύμφωνα με τον παρόντα κανονισμό, η αρμόδια αρχή του κράτους μέλους καταγωγής κοινοποιεί και παρέχει στην ESMA όλες τις σχετικές πληροφορίες σχετικά με τον ΠΜΔ DLT, επεξήγηση των αιτούμενων εξαιρέσεων, τις αιτιολογήσεις τους και τυχόν αντισταθμιστικά μέτρα που προτείνονται από τον αιτούντα ή απαιτούνται από την αρμόδια αρχή.  
            
            
               Εντός τριών μηνών από την παραλαβή της κοινοποίησης, η ESMA παρέχει στην αρμόδια αρχή μη δεσμευτική γνωμοδότηση σχετικά με την αίτηση και διατυπώνει τυχόν συστάσεις σχετικά με τις εξαιρέσεις που ζητεί ο αιτών, οι οποίες κρίνονται απαραίτητες προκειμένου να διασφαλιστεί η προστασία των επενδυτών, η ακεραιότητα της αγοράς και η χρηματοπιστωτική σταθερότητα. Η ESMA προωθεί επίσης τη συνέπεια και την αναλογικότητα των εξαιρέσεων που χορηγούν οι αρμόδιες αρχές σε επιχειρήσεις επενδύσεων ή διαχειριστές αγοράς που διαχειρίζονται ΠΜΔ DLT σε ολόκληρη την Ένωση.  Προς τούτο, η ESMA διαβουλεύεται εγκαίρως με τις αρμόδιες αρχές των άλλων κρατών μελών και λαμβάνει ιδιαιτέρως υπόψη τις απόψεις τους στη γνωμοδότησή της.    
            
            
               4.Με την επιφύλαξη του άρθρου 7 και του άρθρου 44 της οδηγίας 2014/65/ΕΕ, η αρμόδια αρχή αρνείται να χορηγήσει στον αιτούντα άδεια λειτουργίας ΠΜΔ DLT βάσει του παρόντος κανονισμού, εάν υφίστανται αντικειμενικοί λόγοι που επιτρέπουν να θεωρηθεί ότι: 
            
            
               α)ο αιτών δεν αντιμετωπίζει δεόντως και δεν μετριάζει σημαντικούς κινδύνους για την προστασία των επενδυτών, την ακεραιότητα της αγοράς ή τη χρηματοπιστωτική σταθερότητα· ή
            
         
         
            
               β)η ειδική άδεια λειτουργίας ΠΜΔ DLT βάσει του παρόντος κανονισμού και οι αιτούμενες εξαιρέσεις επιδιώκονται με σκοπό την καταστρατήγηση νομικών και/ή κανονιστικών απαιτήσεων.  
            
            
               5.Η ειδική άδεια λειτουργίας ΠΜΔ DLT που χορηγείται σε επιχείρηση επενδύσεων ή σε διαχειριστή αγοράς ισχύει σε ολόκληρη την Ένωση για διάστημα έως έξι ετών από την ημερομηνία χορήγησης της ειδικής άδειας. Προσδιορίζει τις εξαιρέσεις που χορηγούνται σύμφωνα με το άρθρο 4. 
            
            
               Η ESMA δημοσιεύει στον δικτυακό τόπο της τον κατάλογο των ΠΜΔ DLT, τις ημερομηνίες έναρξης και λήξης των ειδικών αδειών τους και τον κατάλογο των εξαιρέσεων που χορηγούνται σε καθέναν από αυτούς. 
            
            
               6.Με την επιφύλαξη του άρθρου 8 και του άρθρου 44 της οδηγίας 2014/65/ΕΕ, η αρμόδια αρχή που χορήγησε ειδική άδεια βάσει του παρόντος κανονισμού ανακαλεί την εν λόγω άδεια ή οποιαδήποτε από τις εξαιρέσεις που χορηγήθηκαν, κατόπιν διαβούλευσης με την ESMA, σύμφωνα με την παράγραφο 3, εάν προκύψει οποιοδήποτε από τα ακόλουθα:
            
            
               α)διαπιστωθεί ελάττωμα στη λειτουργία της τεχνολογίας DLT ή στις υπηρεσίες και τις δραστηριότητες που παρέχει ο διαχειριστής του ΠΜΔ DLT, το οποίο ενέχει κίνδυνο για την προστασία των επενδυτών, την ακεραιότητα της αγοράς ή τη χρηματοπιστωτική σταθερότητα, και υπερβαίνει τα οφέλη των υπηρεσιών και των δραστηριοτήτων που δοκιμάζονται· 
            
            
               β)η επιχείρηση επενδύσεων ή ο διαχειριστής αγοράς που διαχειρίζεται τον ΠΜΔ DLT παραβίασε τους συνοδευτικούς όρους των εξαιρέσεων που έχει χορηγήσει η αρμόδια αρχή· 
            
            
               γ)η επιχείρηση επενδύσεων ή ο διαχειριστής αγοράς που διαχειρίζεται ΠΜΔ DLT έχει εισαγάγει προς διαπραγμάτευση χρηματοπιστωτικά μέσα που δεν πληρούν τις προϋποθέσεις που καθορίζονται στο άρθρο 3 παράγραφοι 1 και 2· 
            
            
               δ)η επιχείρηση επενδύσεων ή ο διαχειριστής αγοράς που διαχειρίζεται ΠΜΔ DLT, ο οποίος έχει αιτηθεί εξαίρεση από το άρθρο 3 παράγραφος 2 του κανονισμού (ΕΕ) αριθ. 909/2014, έχει καταχωρίσει κινητές αξίες DLT που δεν πληρούν τις προϋποθέσεις που καθορίζονται στο άρθρο 3 παράγραφοι 1 και 2· 
            
            
               ε)η επιχείρηση επενδύσεων ή ο διαχειριστής αγοράς που διαχειρίζεται ΠΜΔ DLT, ο οποίος έχει ζητήσει ειδική άδεια για να εξαιρεθεί από το άρθρο 3 παράγραφος 2 του κανονισμού (ΕΕ) αριθ. 909/2014, έχει υπερβεί τα ανώτατα όρια που αναφέρονται στο άρθρο 3 παράγραφος 3 ή παράγραφος 5 τρίτο εδάφιο· ή  
            
            
               στ)η αρμόδια αρχή αντιλαμβάνεται ότι η επιχείρηση επενδύσεων ή ο διαχειριστής αγοράς που υπέβαλε αίτηση για χορήγηση ειδικής άδειας λειτουργίας ΠΜΔ DLT, έλαβε την εν λόγω άδεια ή τις σχετικές εξαιρέσεις βάσει παραπλανητικών πληροφοριών, συμπεριλαμβανομένης τυχόν ουσιώδους παράλειψης.  
            
            
               7.Όταν κατά την άσκηση της δραστηριότητάς τους, μια επιχείρηση επενδύσεων ή ένας διαχειριστής αγοράς που διαχειρίζεται ΠΜΔ DLT προτείνει να πραγματοποιηθεί ουσιώδης αλλαγή στη λειτουργία της τεχνολογίας DLT ή στις υπηρεσίες ή τις δραστηριότητές τους, για την οποία απαιτείται νέα άδεια, νέα εξαίρεση ή τροποποίηση μίας ή περισσότερων από τις υφιστάμενες εξαιρέσεις ή τυχόν όρων που την συνοδεύουν, υποβάλλει αίτηση για την εν λόγω άδεια, εξαίρεση ή τροποποίηση σύμφωνα με το άρθρο 4. Η αρμόδια αρχή επεξεργάζεται την εν λόγω άδεια, εξαίρεση ή τροποποίηση σύμφωνα με τις παραγράφους 2 έως 5. 
            
            
               Όταν κατά την άσκηση της δραστηριότητάς της/του, μια επιχείρηση επενδύσεων ή ένας διαχειριστής αγοράς που διαχειρίζεται ΠΜΔ DLT αιτηθεί νέα άδεια ή εξαίρεση, ακολουθεί τα οριζόμενα στο άρθρο 4. Η αρμόδια αρχή επεξεργάζεται την εν λόγω άδεια ή εξαίρεση σύμφωνα με τις παραγράφους 2 έως 5. 
            
            
               Άρθρο 8
            
            
                 Ειδική άδεια λειτουργίας συστήματος διακανονισμού αξιογράφων DLT
            
            
               1.Νομικό πρόσωπο που έχει λάβει άδεια λειτουργίας ως ΚΑΤ, βάσει του κανονισμού (ΕΕ) αριθ. 909/2014, μπορεί να υποβάλει αίτηση χορήγησης ειδικής άδειας για λειτουργία συστήματος διακανονισμού αξιογράφων DLT βάσει του παρόντος κανονισμού. 
            
            
               2.Οι αιτήσεις για χορήγηση ειδικής άδειας για λειτουργία συστήματος διακανονισμού αξιογράφων DLT βάσει του παρόντος κανονισμού συνοδεύονται από τις ακόλουθες πληροφορίες:
            
            
               α)τις πληροφορίες που απαιτούνται σύμφωνα με το άρθρο 7 παράγραφος 9 του κανονισμού (ΕΕ) αριθ. 909/2014· 
            
            
               β)το επιχειρησιακό σχέδιο, τους κανόνες του συστήματος διακανονισμού αξιογράφων DLT και τις συναφείς νομικές ρυθμίσεις που αναφέρονται στο άρθρο 6 παράγραφος 1, καθώς και τις πληροφορίες σχετικά με τη λειτουργία, τις υπηρεσίες και τις δραστηριότητες του συστήματος διακανονισμού αξιογράφων DLT, όπως αναφέρεται στο άρθρο 6 παράγραφος 3· 
            
            
               γ)τη λειτουργία της τεχνολογίας DLT υπό την κυριότητά του, όπως αναφέρεται στο άρθρο 6 παράγραφος 2·  
            
            
               δ)το σύνολο των ρυθμίσεων ΤΠ και κυβερνοχώρου που διαθέτει, όπως αναφέρεται στο άρθρο 6 παράγραφος 4· 
            
         
         
            
               ε)τις ρυθμίσεις φύλαξης που αναφέρονται στο άρθρο 6 παράγραφος 5· 
            
            
               στ)τη στρατηγική μετάβασης, όπως αναφέρεται στο άρθρο 6 παράγραφος 6·
            
            
               ζ)τις εξαιρέσεις για τις οποίες υποβάλλει αίτηση σύμφωνα με το άρθρο 5, τις αιτιολογήσεις κάθε αιτούμενης εξαίρεσης, τυχόν προτεινόμενα αντισταθμιστικά μέτρα, καθώς και τα μέτρα που προβλέπονται για τη συμμόρφωση με τους όρους που συνοδεύουν τις εν λόγω εξαιρέσεις βάσει του άρθρου 5.
            
            
               3.Πριν από τη λήψη απόφασης σχετικά με αίτηση για τη χορήγηση ειδικής άδειας λειτουργίας ΠΜΔ DLT σύμφωνα με τον παρόντα κανονισμό, η αρμόδια αρχή κοινοποιεί και παρέχει στην ESMA όλες τις σχετικές πληροφορίες σχετικά με το σύστημα διακανονισμού αξιογράφων DLT, μαζί με επεξήγηση των αιτούμενων εξαιρέσεων, την αιτιολόγησή τους και τυχόν αντισταθμιστικά μέτρα που προτείνονται από τον αιτούντα ή απαιτούνται από την αρμόδια αρχή.  
            
            
               Εντός τριών μηνών από την παραλαβή της κοινοποίησης, η ESMA παρέχει στην αρμόδια αρχή μη δεσμευτική γνωμοδότηση σχετικά με την αίτηση και διατυπώνει τυχόν συστάσεις σχετικά με τις εξαιρέσεις που ζητεί ο αιτών, οι οποίες κρίνονται απαραίτητες προκειμένου να διασφαλιστεί η προστασία των επενδυτών, η ακεραιότητα της αγοράς και η χρηματοπιστωτική σταθερότητα. Η ESMA προωθεί επίσης τη συνέπεια και την αναλογικότητα των εξαιρέσεων που χορηγούν οι αρμόδιες αρχές σε ΚΑΤ που διαχειρίζονται συστήματα διακανονισμού αξιογράφων DLT σε ολόκληρη την Ένωση.  Προς τούτο, η ESMA διαβουλεύεται εγκαίρως με τις αρμόδιες αρχές των άλλων κρατών μελών και λαμβάνει ιδιαιτέρως υπόψη τις απόψεις τους στη γνωμοδότησή της.
            
            
               4.Με την επιφύλαξη του άρθρου 17 του κανονισμού (ΕΕ) αριθ. 909/2014, η αρμόδια αρχή αρνείται να χορηγήσει ειδική άδεια βάσει του παρόντος κανονισμού, εάν υφίστανται αντικειμενικοί λόγοι που επιτρέπουν να θεωρηθεί ότι: 
            
            
               α)ο αιτών δεν αντιμετωπίζει δεόντως και δεν μετριάζει σημαντικούς κινδύνους για την προστασία των επενδυτών, την ακεραιότητα της αγοράς ή τη χρηματοπιστωτική σταθερότητα· ή
            
            
               β)η ειδική άδεια λειτουργίας συστήματος διακανονισμού αξιογράφων DLT και οι αιτούμενες εξαιρέσεις επιδιώκονται με σκοπό την καταστρατήγηση νομικών και/ή κανονιστικών απαιτήσεων.   
            
            
               5.Η ειδική άδεια λειτουργίας συστήματος διακανονισμού αξιογράφων DLT ισχύει σε ολόκληρη την Ένωση για διάστημα έως έξι ετών από την ημερομηνία χορήγησης της ειδικής άδειας. Προσδιορίζει τις εξαιρέσεις που χορηγούνται σύμφωνα με το άρθρο 5. 
            
            
               Η ESMA δημοσιεύει στον δικτυακό τόπο της τον κατάλογο των συστημάτων διακανονισμού αξιογράφων DLT, τις ημερομηνίες έναρξης και λήξης των ειδικών αδειών τους και τον κατάλογο των εξαιρέσεων που χορηγούνται σε καθένα από αυτά. 
            
            
               6.Με την επιφύλαξη της εφαρμογής του άρθρου 20 του κανονισμού (ΕΕ) αριθ. 909/2014, η αρμόδια αρχή που χορήγησε την ειδική άδεια βάσει του παρόντος κανονισμού ανακαλεί την εν λόγω άδεια ή οποιαδήποτε από τις εξαιρέσεις που χορηγήθηκαν, κατόπιν διαβούλευσης με την ESMA, σύμφωνα με την παράγραφο 3, εάν προκύψει οποιοδήποτε από τα ακόλουθα:
            
            
               α)διαπιστωθεί ελάττωμα στη λειτουργία της τεχνολογίας DLT ή στις υπηρεσίες και τις δραστηριότητες που παρέχει το ΚΑΤ που διαχειρίζεται σύστημα διακανονισμού αξιογράφων DLT, το οποίο ενέχει κίνδυνο για την ακεραιότητα της αγοράς, την προστασία των επενδυτών ή τη χρηματοπιστωτική σταθερότητα, και υπερβαίνει τα οφέλη των υπηρεσιών και των δραστηριοτήτων που δοκιμάζονται· ή
            
            
               β)το ΚΑΤ που διαχειρίζεται το σύστημα διακανονισμού αξιογράφων DLT παραβίασε τους συνοδευτικούς όρους των εξαιρέσεων που έχει χορηγήσει η αρμόδια αρχή· ή
            
            
               γ)το ΚΑΤ που διαχειρίζεται το σύστημα διακανονισμού αξιογράφων DLT έχει καταχωρίσει χρηματοπιστωτικά μέσα που δεν πληρούν τις προϋποθέσεις που καθορίζονται στο άρθρο 3 παράγραφος 1 και 2· ή 
            
            
               δ)το ΚΑΤ που διαχειρίζεται το σύστημα διακανονισμού αξιογράφων DLT έχει υπερβεί τα ανώτατα όρια που αναφέρονται στο άρθρο 3 παράγραφος 3 και παράγραφος 5 τρίτο εδάφιο· ή 
            
            
               ε)η αρμόδια αρχή αντιλαμβάνεται ότι το ΚΑΤ που διαχειρίζεται το σύστημα διακανονισμού αξιογράφων DLT και υπέβαλε αίτηση χορήγησης ειδικής άδειας για λειτουργία συστήματος διακανονισμού αξιογράφων DLT, έλαβε την εν λόγω άδεια ή τις σχετικές εξαιρέσεις βάσει παραπλανητικών πληροφοριών, συμπεριλαμβανομένης τυχόν ουσιώδους παράλειψης.   
            
            
               7.Όταν κατά την άσκηση της δραστηριότητάς του, ένα ΚΑΤ που διαχειρίζεται σύστημα διακανονισμού αξιογράφων DLT προτείνει να πραγματοποιηθεί ουσιώδης αλλαγή στη λειτουργία της τεχνολογίας DLT ή στις υπηρεσίες ή τις δραστηριότητές του, για την οποία απαιτείται νέα άδεια, νέα εξαίρεση ή τροποποίηση μίας ή περισσότερων από τις υφιστάμενες εξαιρέσεις ή τυχόν όρων που την συνοδεύουν, υποβάλλει αίτηση για την εν λόγω άδεια, εξαίρεση ή τροποποίηση σύμφωνα με το άρθρο 5.  Η αρμόδια αρχή επεξεργάζεται την εν λόγω άδεια, εξαίρεση ή τροποποίηση σύμφωνα με τις παραγράφους 2 έως 5. 
            
            
               Όταν κατά την άσκηση της δραστηριότητάς του, ένα ΚΑΤ που διαχειρίζεται σύστημα διακανονισμού αξιογράφων DLT αιτηθεί νέα άδεια ή εξαίρεση, υποβάλλει την αίτηση για την εν λόγω άδεια ή εξαίρεση σύμφωνα με το άρθρο 5. Η αρμόδια αρχή επεξεργάζεται την εν λόγω άδεια, εξαίρεση ή τροποποίηση σύμφωνα με τις παραγράφους 2 έως 5.
            
            
               Άρθρο 9
            
            
                Συνεργασία μεταξύ των διαχειριστών υποδομών της αγοράς DLT, των αρμόδιων αρχών και της ESMA
            
         
         
            
               1.Με την επιφύλαξη της εφαρμογής τυχόν σχετικών διατάξεων της οδηγίας 2014/65/ΕΕ και του κανονισμού (ΕΕ) αριθ. 909/2014, οι διαχειριστές υποδομών της αγοράς DLT συνεργάζονται με τις αρμόδιες αρχές στις οποίες ανατίθεται η χορήγηση ειδικών αδειών στο πλαίσιο του παρόντος κανονισμού, και με την ESMA. 
            
            
               Ειδικότερα, αμέσως μόλις λάβουν γνώση οποιουδήποτε από τα ζητήματα που καταγράφονται στη συνέχεια, οι διαχειριστές υποδομών της αγοράς DLT ενημερώνουν σχετικά τις εν λόγω αρμόδιες αρχές και την ESMA.  Στα ζητήματα αυτά περιλαμβάνονται, ενδεικτικά: 
            
            
               α)κάθε προτεινόμενη ουσιώδης αλλαγή στο επιχειρησιακό τους σχέδιο, συμπεριλαμβανομένων των εργαζομένων σε νευραλγικές θέσεις, των κανόνων της υποδομής της αγοράς DLT και των συναφών νομικών ρυθμίσεων, τουλάχιστον τέσσερις μήνες πριν από τον προγραμματισμό της αλλαγής, ανεξαρτήτως αν η προτεινόμενη ουσιώδης αλλαγή προϋποθέτει αλλαγή της ειδικής άδειας ή των σχετικών εξαιρέσεων ή των όρων που τις συνοδεύουν, σύμφωνα με το άρθρο 7 ή το άρθρο 8·
            
            
               β)κάθε αποδεικτικό στοιχείο μη εξουσιοδοτημένης πρόσβασης, σημαντικής δυσλειτουργίας, απώλειας, κυβερνοεπιθέσεων ή άλλων κυβερνοαπειλών, απάτης, κλοπής ή άλλης σοβαρής αθέμιτης πρακτικής που υπέστη η υποδομή της αγοράς DLT· 
            
            
               γ)τυχόν ουσιώδεις αλλαγές των πληροφοριών που παρασχέθηκαν στην αρμόδια αρχή η οποία χορήγησε την ειδική άδεια· 
            
            
               δ)κάθε τεχνική ή λειτουργική δυσκολία στην παροχή των δραστηριοτήτων ή των υπηρεσιών που υπόκεινται στην ειδική άδεια, συμπεριλαμβανομένων των δυσκολιών που έχουν σχέση με την ανάπτυξη ή τη χρήση της τεχνολογίας DLT και των κινητών αξιών DLT· ή
            
            
               ε)τυχόν κινδύνους για την προστασία των επενδυτών, την ακεραιότητα της αγοράς ή τη χρηματοπιστωτική σταθερότητα που έχουν προκύψει και δεν είχαν προβλεφθεί στην αίτηση με την οποία ζητείται η ειδική άδεια ή κατά τη στιγμή της χορήγησης της ειδικής άδειας.
            
            
               Όταν κοινοποιούνται οι πληροφορίες αυτές, η αρμόδια αρχή μπορεί να ζητήσει από την οικεία υποδομή της αγοράς DLT να υποβάλει αίτηση σύμφωνα με το άρθρο 7 παράγραφος 7 ή το άρθρο 8 παράγραφος 7, και/ή μπορεί να λάβει τυχόν διορθωτικά μέτρα που απαιτούνται σύμφωνα με την παράγραφο 3. 
            
            
               2.Οι διαχειριστές υποδομών της αγοράς DLT παρέχουν στην αρμόδια αρχή που χορήγησε την ειδική άδεια και στην ESMA κάθε σχετική πληροφορία που ενδέχεται να ζητήσουν. 
            
            
               3.Η αρμόδια αρχή που χορήγησε την ειδική άδεια μπορεί να ζητήσει τη λήψη τυχόν διορθωτικών μέτρων για το επιχειρησιακό σχέδιο, τους κανόνες της υποδομής της αγοράς DLT και τις συναφείς νομικές ρυθμίσεις, με σκοπό να διασφαλίζεται η προστασία των επενδυτών, η ακεραιότητα της αγοράς ή η χρηματοπιστωτική σταθερότητα. Πριν ζητήσει τη λήψη διορθωτικών μέτρων, η αρμόδια αρχή διαβουλεύεται με την ESMA, σύμφωνα με το άρθρο 7 παράγραφος 3 ή το άρθρο 8 παράγραφος 3. Η υποδομή της αγοράς DLT αναφέρει τα μέτρα που λαμβάνονται για την εφαρμογή τυχόν διορθωτικών μέτρων που ζητεί η αρμόδια αρχή, στις εκθέσεις της που αναφέρονται στην παράγραφο 4.
            
            
               4.Κάθε έξι μήνες από την ημερομηνία χορήγησης της ειδικής άδειας, ο διαχειριστής υποδομής της αγοράς DLT υποβάλλει έκθεση στην αρμόδια αρχή και στην ESMA. Η εν λόγω έκθεση περιλαμβάνει, ενδεικτικά: 
            
            
               α)συνοπτική περιγραφή όλων των πληροφοριών που απαριθμούνται στο δεύτερο εδάφιο της παραγράφου 1· 
            
            
               β)το πλήθος και την αξία των κινητών αξιών DLT που εισάγονται προς διαπραγμάτευση στον ΠΜΔ DLT, το πλήθος και την αξία των κινητών αξιών DLT που καταχωρίζονται από ΚΑΤ που διαχειρίζεται συστήματα διακανονισμού αξιογράφων DLT και, κατά περίπτωση, το πλήθος και την αξία των κινητών αξιών που καταχωρίζονται από επιχείρηση επενδύσεων ή διαχειριστή αγοράς που διαχειρίζεται ΠΜΔ DLT· 
            
            
               γ)το πλήθος και την αξία των συναλλαγών που αποτελούν αντικείμενο διαπραγμάτευσης σε ΠΜΔ DLT και διακανονίζονται είτε από ΚΑΤ που διαχειρίζεται σύστημα διακανονισμού αξιογράφων DLT είτε, κατά περίπτωση, από επιχείρηση επενδύσεων ή διαχειριστή αγοράς που διαχειρίζεται ΠΜΔ DLT· 
            
            
               δ)τεκμηριωμένη αξιολόγηση τυχόν δυσχερειών κατά την εφαρμογή της ενωσιακής νομοθεσίας για τις χρηματοπιστωτικές υπηρεσίες ή του εθνικού δικαίου· και
            
            
               ε)τα μέτρα που λαμβάνονται για την εφαρμογή τυχόν αντισταθμιστικών ή διορθωτικών μέτρων που απαιτούνται από την αρμόδια αρχή ή των όρων που επιβάλλονται από την αρμόδια αρχή.
            
            
               5.Η ESMA αναλαμβάνει συντονιστικό ρόλο μεταξύ των αρμόδιων αρχών, με σκοπό να διαμορφώσει κοινή αντίληψη για την τεχνολογία κατανεμημένου καθολικού και την υποδομή της αγοράς DLT, καθώς και κοινή εποπτική νοοτροπία και συγκλίνουσες εποπτικές πρακτικές, διασφαλίζοντας συνεπείς προσεγγίσεις και σύγκλιση των εποπτικών αποτελεσμάτων.  
            
            
               Η ESMA ενημερώνει τακτικά όλες τις αρμόδιες αρχές σχετικά με: 
            
            
               α)τις εκθέσεις οι οποίες υποβάλλονται σύμφωνα με την παράγραφο 4· 
            
            
               β)τις ειδικές άδειες και εξαιρέσεις οι οποίες χορηγούνται σύμφωνα με το άρθρο 7 και το άρθρο 8, καθώς και τους συνοδευτικούς όρους αυτών·
            
         
         
            
               γ)τυχόν άρνηση αρμόδιας αρχής να χορηγήσει ειδική άδεια ή εξαίρεση σύμφωνα με το άρθρο 7 και το άρθρο 8, τυχόν ανάκληση της εν λόγω ειδικής άδειας ή εξαιρέσεων, και τυχόν παύση δραστηριοτήτων από υποδομή της αγοράς DLT.  
            
            
               6.Η ESMA παρακολουθεί την εφαρμογή των ειδικών αδειών, των σχετικών εξαιρέσεων και των συνοδευτικών όρων που χορηγούνται σύμφωνα με το άρθρο 7 και το άρθρο 8, καθώς και τυχόν απαιτούμενων αντισταθμιστικών ή διορθωτικών μέτρων, και υποβάλλει στην Επιτροπή ετήσια έκθεση σχετικά με τον τρόπο εφαρμογής τους στην πράξη.
            
            
            
               Άρθρο 10
            
            
               Έκθεση και επανεξέταση
            
            
               1.Πέντε έτη από την έναρξη εφαρμογής του παρόντος κανονισμού, το αργότερο, η ESMA υποβάλλει στην Επιτροπή έκθεση σχετικά με: 
            
            
               α)τη λειτουργία των υποδομών της αγοράς DLT σε ολόκληρη την Ένωση· 
            
            
               β)τον αριθμό των ΠΜΔ DLT και των ΚΑΤ τα οποία διαχειρίζονται σύστημα διακανονισμού αξιογράφων DLT, που έχουν λάβει ειδική άδεια στο πλαίσιο του παρόντος κανονισμού· 
            
            
               γ)το είδος των εξαιρέσεων που αιτούνται οι υποδομές της αγοράς DLT και το είδος των εξαιρέσεων που χορηγούνται από αρμόδιες αρχές· 
            
            
               δ)το πλήθος και την αξία των κινητών αξιών DLT που εισάγονται προς διαπραγμάτευση σε ΠΜΔ DLT, το πλήθος και την αξία των κινητών αξιών DLT που καταχωρίζονται από ΚΑΤ που διαχειρίζονται συστήματα διακανονισμού αξιογράφων DLT και, κατά περίπτωση, το πλήθος και την αξία των κινητών αξιών που καταχωρίζονται από ΠΜΔ DLT· 
            
            
               ε)το πλήθος και την αξία των συναλλαγών που αποτελούν αντικείμενο διαπραγμάτευσης σε ΠΜΔ DLT και διακανονίζονται από ΚΑΤ που διαχειρίζονται σύστημα διακανονισμού αξιογράφων DLT και, κατά περίπτωση, από ΠΜΔ DLT· 
            
            
               στ)τον τύπο της τεχνολογίας DLT που χρησιμοποιείται και τα τεχνικά ζητήματα που σχετίζονται με τη χρήση της τεχνολογίας DLT, συμπεριλαμβανομένων των ζητημάτων που αναφέρονται στο άρθρο 9 παράγραφος 1 δεύτερο εδάφιο στοιχείο β)· 
            
            
               ζ)τις διαδικασίες που καθιερώθηκαν από τους ΠΜΔ DLT σύμφωνα με το άρθρο 4 παράγραφος 3 στοιχείο ζ)· 
            
            
               η)τυχόν κινδύνους που παρουσιάζει η χρήση της τεχνολογίας DLT· 
            
            
               θ)τυχόν ζητήματα διαλειτουργικότητας μεταξύ των υποδομών της αγοράς DLT και άλλων υποδομών που χρησιμοποιούν κληροδοτημένα συστήματα·
            
            
               ι)τα οφέλη που προκύπτουν από τη χρήση της τεχνολογίας DLT, όσον αφορά τυχόν βελτιώσεις της αποτελεσματικότητας και μειώσεις κινδύνου σε ολόκληρη την αλυσίδα συναλλακτικών και μετασυναλλακτικών δραστηριοτήτων, μεταξύ άλλων ενδεικτικά, όσον αφορά την καταχώριση και τη φύλαξη κινητών αξιών DLT, την ιχνηλασιμότητα των συναλλαγών, τις εταιρικές πράξεις, τις λειτουργίες υποβολής εκθέσεων και εποπτείας στο επίπεδο της υποδομής της αγοράς DLT·
            
            
               ια)τυχόν αρνήσεις μιας αρμόδιας αρχής να χορηγήσει ειδικές άδειες ή εξαιρέσεις σύμφωνα με το άρθρο 7 και το άρθρο 8, τροποποιήσεις ή ανακλήσεις των εν λόγω ειδικών αδειών ή εξαιρέσεων, καθώς και τυχόν αντισταθμιστικών ή διορθωτικών μέτρων· και
            
            
               ιβ)τυχόν παύση δραστηριοτήτων από υποδομή της αγοράς DLT και τους λόγους της εν λόγω παύσης.  
            
            
               2.Με βάση την έκθεση που αναφέρεται στην παράγραφο 1, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση, η οποία περιλαμβάνει ανάλυση κόστους-ωφέλειας, στην οποία αναφέρεται αν το καθεστώς για τις υποδομές της αγοράς DLT βάσει του παρόντος κανονισμού θα πρέπει:
            
            
               α)να παραταθεί για ακόμη μία περίοδο·
            
         
         
            
               β)να επεκταθεί σε άλλα είδη χρηματοπιστωτικών μέσων που μπορούν να εκδοθούν, να καταχωριστούν, να μεταφερθούν ή να αποθηκευτούν σε τεχνολογία DLT· 
            
            
               γ)να τροποποιηθεί·  
            
            
               δ)να καταστεί μόνιμο με ή χωρίς τροποποίηση· ή
            
            
               ε)να τερματιστεί.
            
            
               Στην έκθεσή της, η Επιτροπή μπορεί να προτείνει τυχόν κατάλληλες τροποποιήσεις στο ενωσιακό πλαίσιο για τη νομοθεσία περί χρηματοπιστωτικών υπηρεσιών ή την εναρμόνιση των εθνικών νομοθεσιών, ώστε να διευκολυνθεί η χρήση της τεχνολογίας κατανεμημένου καθολικού στον χρηματοπιστωτικό τομέα, καθώς και τυχόν μέτρα που απαιτούνται για τη γεφύρωση της μετάβασης των υποδομών της αγοράς DLT από το πιλοτικό καθεστώς.   
            
            
            
               Άρθρο 11
            
            
               Έναρξη ισχύος και εφαρμογή
            
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από … [να συμπληρωθεί ημερομηνία 12 μήνες μετά την ημερομηνία έναρξης ισχύος του παρόντος κανονισμού].
            
            
               Εντός τριών μηνών από την έναρξη ισχύος του παρόντος κανονισμού, τα κράτη μέλη ενημερώνουν τις αρμόδιες αρχές τους, κατά την έννοια του άρθρου 2 σημείο 21) στοιχείο γ), εάν υπάρχουν, την ESMA και την Επιτροπή.  Η ESMA δημοσιεύει κατάλογο των εν λόγω αρμόδιων αρχών στον δικτυακό τόπο της.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο/Η Πρόεδρος
               
               
            
            
               
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με μια Στρατηγική ψηφιακών χρηματοοικονομικών υπηρεσιών για την ΕΕ, COM(2020) 591.
               
               
                  
                     (2)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937 – COM(2020)593. 
               
               
                  
                     (3)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την ψηφιακή επιχειρησιακή ανθεκτικότητα του χρηματοοικονομικού τομέα και για την τροποποίηση των κανονισμών (ΕΚ) αριθ. 1060/2009, (ΕΕ) αριθ. 648/2012, (ΕΕ) αριθ. 600/2014 και (ΕΕ) αριθ. 909/2014, COM(2020) 595.
               
               
                  
                     (4)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/43/ΕΚ, 2009/65/ΕΚ, 2009/138/ΕΕ, 2011/61/ΕΕ, ΕΕ/2013/36, 2014/65/ΕΕ, (ΕΕ) 2015/2366 και ΕΕ/2016/2341 – COM(2020) 596.
               
               
                  
                     (5)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Σχέδιο δράσης για τη χρηματοοικονομική τεχνολογία, COM(2018) 109 final, 08.03.2018.
               
               
                  
                     (6)
                  
                        ESMA, Γνωμοδότηση σχετικά με τις αρχικές προσφορές εικονικών νομισμάτων και τα κρυπτο-στοιχεία του ενεργητικού, 2019· έκθεση της EBA με γνωμοδότηση για τα κρυπτοπεριουσιακά στοιχεία, 2019.
               
               
                  
                     (7)
                  
                        Επιστολή ανάθεσης καθηκόντων της εκλεγείσας προέδρου von der Leyen προς τον αντιπρόεδρο Dombrovskis, 10 Σεπτεμβρίου 2019.
               
               
                  
                     (8)
                  
                        Κοινή δήλωση της Ευρωπαϊκής Επιτροπής και του Συμβουλίου σχετικά με τα «σταθερά κρυπτονομίσματα (stablecoins)», 5 Δεκεμβρίου 2019.
               
               
                  
                     (9)
                  
                        https://www.europarl.europa.eu/doceo/document/ECON-PR-650539_EL.pdf.
               
               
                  
                     (10)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ.
               
               
                  
                     (11)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/43/ΕΚ, 2009/65/ΕΚ, 2009/138/ΕΕ, 2011/61/ΕΕ, ΕΕ/2013/36, 2014/65/ΕΕ, (ΕΕ) 2015/2366 και ΕΕ/2016/2341 – COM(2020) 596.
               
               
                  
                     (12)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937 – COM(2020) 593.
               
               
                  
                     (13)
                  
                        Ευρωπαϊκή Επιτροπή, Σχέδιο δράσης για τη χρηματοοικονομική τεχνολογία, COM(2018) 109 final.
               
               
                  
                     (14)
                  
                        ESMA, Γνωμοδότηση σχετικά με τις αρχικές προσφορές εικονικών νομισμάτων και τα κρυπτο-στοιχεία του ενεργητικού, 2019· έκθεση της EBA με γνωμοδότηση για τα κρυπτοπεριουσιακά στοιχεία, 2019.
               
               
                  
                     (15)
                  
                        Πρόεδρος Ursula von der Leyen, πολιτικές κατευθύνσεις για την επόμενη Ευρωπαϊκή Επιτροπή, 2019-2024.
               
               
                  
                     (16)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Διαμόρφωση του ψηφιακού μέλλοντος της Ευρώπης, COM(2020) 67 final.
               
               
                  
                     (17)
                  
                        Σύσταση 7 της τελικής έκθεσης του φόρουμ υψηλού επιπέδου για την Ένωση Κεφαλαιαγορών. (
                  
                     https://ec.europa.eu/info/sites/info/files/business_economy_euro/growth_and_investment/documents/200610-cmu-high-level-forum-final-report_en.pdf
                  
                  ). 
               
               
                  
                     (18)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την στρατηγική της ΕΕ για την Ένωση Ασφάλειας, COM(2020) 605 final, 24.07.2020.
               
               
                  
                     (19)
                  
                        Εκτίμηση επιπτώσεων που συνοδεύει την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937, SWD(2020) 380. 
               
               
                  
                     (20)
                  
                        https://ec.europa.eu/info/sites/info/files/business_economy_euro/banking_and_finance/documents/2019-crypto-assets-consultation-document_en.pdf 
               
               
                  
                     (21)
                  
                        Εκτίμηση επιπτώσεων που συνοδεύει την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937, SWD(2020) 380.  
               
               
                  
                     (22)
                  
                        https://ec.europa.eu/info/publications/egbpi-meetings-2020_en  
               
               
                  
                     (23)
                  
                        ESMA, Γνωμοδότηση σχετικά με τις αρχικές προσφορές εικονικών νομισμάτων και τα κρυπτο-στοιχεία του ενεργητικού, 2019· έκθεση της EBA με γνωμοδότηση για τα κρυπτοπεριουσιακά στοιχεία, 2019.
               
               
                  
                     (24)
                  
                        Εκτίμηση επιπτώσεων που συνοδεύει την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937, SWD(2020) 380.
               
               
                  
                     (25)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ.
               
               
                  
                     (26)
                  
                        Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012. 
               
               
                  
                     (27)
                  
                        Κανονισμός (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά και την κατάργηση της οδηγίας 2003/71/ΕΚ.
               
               
                  
                     (28)
                  
                        Κανονισμός (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012.
               
               
                  
                     (29)
                  
                        Οδηγία 98/26/ΕΚ του Ευρωπαϊκού Κοινοβουλίου και του Συμβουλίου, της 19ης Μαΐου 1998, σχετικά με το αμετάκλητο του διακανονισμού στα συστήματα πληρωμών και στα συστήματα διακανονισμού αξιογράφων.
               
               
                  
                     (30)
                  
                        ΕΕ C της , σ. .
               
               
                  
                     (31)
                  
                        ΕΕ C […] της […], σ. […].
               
               
                  
                     (32)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με μια Στρατηγική ψηφιακών χρηματοοικονομικών υπηρεσιών για την ΕΕ, COM(2020) 591.
               
               
                  
                     (33)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (34)
                  
                        Κανονισμός (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά και την κατάργηση της οδηγίας 2003/71/ΕΚ (ΕΕ L 168 της 30.6.2017, σ. 12).
               
               
                  
                     (35)
                  
                        Οδηγία 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, για την τροποποίηση της οδηγίας 2004/109/ΕΚ του Ευρωπαϊκού Κοινοβουλίου και του Συμβουλίου για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά, της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και της οδηγίας 2007/14/ΕΚ της Επιτροπής σχετικά με τον καθορισμό αναλυτικών κανόνων για την εφαρμογή ορισμένων διατάξεων της οδηγίας 2004/109/ΕΚ (ΕΕ L 294 της 6.11.2013, σ. 13). 
               
               
                  
                     (36)
                  
                        Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).
               
               
                  
                     (37)
                  
                        Κανονισμός (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για τις ανοικτές πωλήσεις και ορισμένες πτυχές των συμβολαίων ανταλλαγής πιστωτικής αθέτησης (ΕΕ L 86 της 24.3.2012, σ. 1). 
               
               
                  
                     (38)
                  
                        Κανονισμός (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012 (ΕΕ L 257 της 28.8.2014, σ. 1).
               
               
                  
                     (39)
                  
                        Οδηγία 98/26/ΕΚ του Ευρωπαϊκού Κοινοβουλίου και του Συμβουλίου, της 19ης Μαΐου 1998, σχετικά με το αμετάκλητο του διακανονισμού στα συστήματα πληρωμών και στα συστήματα διακανονισμού αξιογράφων (ΕΕ L 166 της 11.6.1998, σ. 45).
               
               
                  
                     (40)
                  
                        Ευρωπαϊκή Αρχή Κινητών Αξιών και Αγορών, Έκθεση με γνωμοδότηση σχετικά με τις αρχικές προσφορές εικονικών νομισμάτων και τα κρυπτο-στοιχεία του ενεργητικού (ESMA50-157-1391).
               
               
                  
                     (41)
                  
                        Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
               
               
                  
                     (42)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/43/ΕΚ, 2009/65/ΕΚ, 2009/138/ΕΕ, 2011/61/ΕΕ, ΕΕ/2013/36, 2014/65/ΕΕ, (ΕΕ) 2015/2366 και ΕΕ/2016/2341 – COM(2020) 596.
               
               
                  
                     (43)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937 – COM(2020) 593.
               
               
                  
                     (44)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας ΕΕ/2013/36, της οδηγίας 2014/65/ΕΕ, της οδηγίας (ΕΕ) 2015/2366, της οδηγίας 2009/138/ΕΚ, της οδηγίας ΕΕ/2016/2341, της οδηγίας 2009/65/ΕΚ, της οδηγίας 2011/61/ΕΚ και της οδηγίας 2006/43/ΕΚ – COM(2020) 596.
               
               
                  
                     (45)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937 – COM(2020)593. 
               
               
                  
                     (46)
                  
                        Ευρωπαϊκή Αρχή Κινητών Αξιών και Αγορών, Έκθεση με γνωμοδότηση σχετικά με τις αρχικές προσφορές εικονικών νομισμάτων και τα κρυπτο-στοιχεία του ενεργητικού (ESMA50-157-1391).
               
               
                  
                     (47)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/43/ΕΚ, 2009/65/ΕΚ, 2009/138/ΕΕ, 2011/61/ΕΕ, ΕΕ/2013/36, 2014/65/ΕΕ, (ΕΕ) 2015/2366 και ΕΕ/2016/2341 – COM(2020) 596.
               
               
                  
                     (48)
                  
                        Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
               
               
                  
                     (49)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (50)
                  
                        Κανονισμός (ΕΚ) αριθ. 2157/2001 του Συμβουλίου, της 8ης Οκτωβρίου 2001, περί του καταστατικού της ευρωπαϊκής εταιρίας (SE)
                        (ΕΕ L 294 της 10.11.2001, σ. 1–21). 
               
               
                  
                     (51)
                  
                        Οδηγία (ΕΕ) 2017/1132 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με ορισμένες πτυχές του εταιρικού δικαίου (ΕΕ L 169 της 30.6.2017, σ. 46).
               
               
                  
                     (52)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αγορές κρυπτοπεριουσιακών στοιχείων και για την τροποποίηση της οδηγίας (ΕΕ) 2019/1937 – COM(2020) 593. 
               
               
                  
                     (53)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/43/ΕΚ, 2009/65/ΕΚ, 2009/138/ΕΕ, 2011/61/ΕΕ, ΕΕ/2013/36, 2014/65/ΕΕ, (ΕΕ) 2015/2366 και ΕΕ/2016/2341 – COM(2020) 596.
               
               
                  
                     (54)
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/43/ΕΚ, 2009/65/ΕΚ, 2009/138/ΕΕ, 2011/61/ΕΕ, ΕΕ/2013/36, 2014/65/ΕΕ, (ΕΕ) 2015/2366 και ΕΕ/2016/2341 – COM(2020) 596.